Ειδήσεις του 2007\nΕιδήσεις του A' εξαμήνου 2012\nΚυριακή 23/12/07: Ηττα ελέω γ' δεκαλέπτου και διαιτησίας\nΚάνοντας ένα πολύ κακό γ' δεκάλεπτο ο Φοίνικας έδωσε το δικαίωμα στους διαιτητές να πάρουν το παιχνίδι στα χέρια τους. Οι κ.κ. Σιμητόπουλος και Δεληγιαννίδης μπορεί σε όλο το παιχνίδι να έβλεπαν φάουλ μόνο υπέρ των γηπεδούχων (σούταραν 38 βολές έναντι 19 του Φοίνικα), να μην έβλεπαν τα βήματα που έκανε στο ξεκίνημα κάθε προσπάθειας του ο Ντίκας, να μην έβλεπαν τα επιθετικά φαόυλ του Δροσόπουλου στα σκριν, αλλά κράτησαν τα καλύτερα για το τέλος. Στο 77-73 χρέωσαν με 5ο φάουλ τον Αλεξίου σε καθαρό κλέψιμο στο κέντρο του γηπέδου, στο 78-76 8" πριν από το τέλος δεν έδωσαν εμφανέστατο φάουλ υπέρ του Λιάκου σε μαρκάρισμά του από 3 παίκτες του Ιωνα, ενώ στο τελευταίο σουτ (3ποντο) του αγώνα δεν είδαν το φάουλ που έγινε πάλι στο Λιάκο. Αν δεν υπήρχε δόλος στα σφυρίγματά τους τότε απλά οι συγκεκριμένοι διαιτητές δεν είναι ικανοί, αν υπήρχε δόλος τότε κάποιοι υψηλά ιστάμενοι θα πρέπει να αναθεωρήσουν τις απόψεις τους για τον ερασιτεχνικό αθλητισμό.\nΤο παιχνίδι ήταν αμφίρροπο στο α' ημίχρονο. Το α' δεκάλεπτο βρήκε τους γηπεδούχους να προηγούνται με 18-16. Στο β' ημίχρονο οι παίκτες του Φοίνικα ανέβασαν την απόδοσή τους και κατάφεραν να προηγηθούν μέχρι και με 7 πόντους διαφορά, για να κλείσει το ημίχρονο με το Φοίνικα μπροστά με 35-39, με τους γηπεδούχους να σκοράρουν μόνο με ελεύθερες βολές.\nΤο γ΄δεκάλεπτο ήταν καταστροφικό για το Φοίνικα. Ο Ιωνας με ένα σερί 11-0 έκανε το σκορ 46-39, οι Λαρισαίοι προσπάθησαν να αντιδράσουν και με drives να φέρουν το παιχνίδι μέσα στη ρακέτα. Οι διαιτητές όμως δεν έβλεπαν τίποτα το μεμπτό στις αρκετές επαφές που υπήρξαν στις προσπάθειες των παικτών του Φοίνικα. Ετσι το γ' δεκάλεπτο βρήκε τον Ιωνα να προηγείται με τη μεγαλύτερη υπέρ του διαφορά με 62-48. Στο δ' δεκάλεπτο ο Φοίνικας άρχισε να ροκανίζει τη διαφορά. Οι παίκτες του Ιωνα αντέδρασαν και ξαναέφεραν τη διαφορά στο 70-57 3:30 πριν από το τέλος. Οι παίκτες του Φοίνικα δεν παράτησαν το παιχνίδι, πίεσαν σε όλο το γήπεδο και κατάφεραν παρά τα ανάποδα σφυρίγματα των διαιτητών να μειώσουν με συνεχόμενα τρίποντα σε 78-76 40" πριν από τη λήξη. Οι παίκτες του Ιωνα έχασαν την επίθεση και 23" πριν από τη λήξη ο Φοίνικας είχε την τελευταία επίθεση. Την μπάλλα είχε ο Λιάκος , ο οποίος ντριμπλάροντας δέχθηκε το αντικανονικό μαρκάρισμα τριών ταυτόχρονα παικτών του Ιωνα, αλλά προς έκπληξη ακόμα και των φίλων του Ιωνα, οι διαιτητές δεν είδαν τίποτα. Στο φάουλ που έγινε στη συνέχεια ο Νίτας ευστόχησε στη μία από τις δύο βολές 4" πριν από το τέλος κάνοντας το 79-76. Στα τελευταία 4" ο Λιάκος έκανε σουτ 3 πόντων, αστόχησε μετά από φάουλ που του έγινε, οι διαιτητές βέβαια δεν ήταν σ' αυτό το γήπεδο και το παιχνίδι τελείωσε με τους παίκτες του Ιωνα να πανυγυρίζουν μία μεγάλη νίκη.\nΤα δεκάλεπτα 18-16, 35-39, 62-48, 79-76.\nΦοίνικας: (Θεοδωρόπουλος) Παπαδόπουλος 8, Βογιατζής, Αλεξίου 7 (1), Λιάκος 38 (8), Σουλιώτης 5, Σακάρης 3 (1), Τσακνάκης 7 (1), Παρβαντώνης, Κουκουράβας 2, Κόκκας 4, Σπήλιος, Λυτόπουλος 2.\nΑ.Σ.Ιωνας Βόλου: (Βλιώρας) Καραγεώργος 27 (4), Καραγιώργος 2, Σερμέτης 2, Ντίκας 14 (2), Θεοχάρης Ν. 4, Θεοχάρης Αντ. 10 (1), Βόντζος 3, Δροσόπουλος 16, Νίτας 1.\nΣάββατο 22/12/07: Οι διαιτητές στον αγώνα με τον Ιωνα\nΟρίστηκαν οι διαιτητές για τον αγώνα Α.Σ.Ιωνας Βόλου - Α.Ο.Λ.Φοίνικας που θα διεξαχθεί την Κυριακή 23/12/07 στις 18:00 στο κλειστό γυμναστήριο του Ε.Α.Κ.Βόλου. Πρόκειται για τους κ.κ. Σιμητόπουλο Ιωάννη (Β' κατηγ.) και Δεληγιαννίδη Παναγιώτη (Β' κατηγ.) του συνδέσμου διαιτητών Θεσσαλονίκης.\nΕντωμεταξύ με αρκετά προβλήματα θα ταξιδέψει αύριο στο Βόλο ο Φοίνικας. Πέραν της απουσίας του Γ.Σιάτρα αμφίβολη είναι και η συμμετοχή του Θ.Λιάκου ο οποίος λόγω προβλήματος στη μέση δε μπόρεσε να ακολουθήσει τις προπονήσεις της ομάδας. Από τις προπονήσεις απείχαν και οι Θ.Σπήλιος και Γ.Λυτόπουλος, λόγω του συνεχούς ωραρίου των εμπορικών καταστημάτων, ο Αχ.Σουλιώτης λόγω ασθένειας και ο Τ.Ξανθόπουλος λόγω απουσίας.\nΤετάρτη 19/12/07: Υποβλήθηκε σε επέμβαση ο Γ.Σιάτρας\nΣε επέμβαση (αρθροσκόπηση), από τον ορθοπαιδικό χειρουργό κο Τσαγκάλη, υποβλήθηκε σήμερα ο Γ.Σιάτρας, ώστε να αντιμετωπιστεί οριστικά το πρόβλημα που τον ταλαιπωρούσε από την αρχή της περιόδου. Η επέμβαση αυτή αναμένεται να τον αφήσει εκτός γηπέδων για ένα διάστημα 5-6 εβδομάδων. Ετσι είναι σίγουρο ότι θα χάσει τα εκτός έδρας παιχνίδια με Ιωνα Βόλου και Αίαντα Ευόσμου και τα εντός έδρας με Αρχέλαο Κατερίνης και Αργος Ορεστικό.\nΚυριακή 16/12/07: Μία από τα ίδια για το Φοίνικα και ήττα με 79-73 στη Θεσ/κη\n"Στο ίδιο έργο θεατές" για ένα ακόμα εκτός έδρας παιχνίδι του Φοίνικα. Παίζοντας με έναν από τους πιο αδύναμους αντιπάλους της κατηγορίας, σε μία πολύ ήσυχη έδρα και έχοντας μία πολύ καλή διαιτησία, οι παίκτες του Φοίνικα κατάφεραν να χάσουν και αυτό το παιχνίδι όπως έχουν χάσει όλα τα εκτός έδρας ματς. Βρέθηκαν πίσω στο σκορ, γύρισαν το παιχνίδι, έχασαν στο γ' δεκάλεπτο την ευκαιρία να το "καθαρίσουν" και τελικά το έχασαν στο τελευταίο δίλεπτο.\nΟι γηπεδούχχοι μπήκαν δυνατά στο παιχνίδι και προηγήθηκαν μόλις στο 3' με 10-2. Η απάντηση του Φοίνικα δεν ήταν η αναμενόμενη και έτσι η πρώτη περίοδος βρήκε τον Ηφαιστο να προηγείται με 21-14. Η άμυνα ζώνης των παικτών του Φοίνικα στο β' δεκάλεπτο, έφερε αποτελέσματα. Παίρνοντας εύκολα ριμπάουντ και με γρήγορους αιφνιδιασμούς κατάφεραν να προηγηθούν στο ημίχρονο με 37-38.\nΣτο γ΄δεκάλεπτο οι Λαρισαίοι έδειξαν ότι μπορούσαν εύκολα να "καθαρίσουν" το παιχνίδι. Με πολύ καλή άμυνα και αποτελεσματικότητα στην επίθεση πήραν μία διαφορά 9 πόντων στο 25' (45-54). Οι γηπεδούχοι δεν έδειχναν ικανοί να αντιδράσουν, αλλά οι Λαρισαίοι "κόλλησαν". Χωρίς κάποιο ιδιαίτερο λόγο οι επιθέσεις έγιναν άναρχες και εκβιαστικές, δημιουργήθηκε άγχος και δόθηκε η ευξαιρία στους παίκτες του Ηφαιστου στα τελευταία 3' του δεκαλέπτου με ένα σερί 9-2 να μειώσουν σε 54-56. Στο δ' δεκάλεπτο ο Φοίνικας συνέχισε να έχει την πρωτοπορία στο σκορ, χωρίς όμως να μπορεί να ξεφύγει. Οι γηπεδούχοι κατάφεραν να περάσουν μπροστά με 66-63 στο 37' αλλά οι Λαρισαίοι ισοφάρισαν σε 66-66 2:01 πριν από τη λήξη. Δυστυχώς όμως δεν υπήρξε για μία ακόμα φορά στα τελευταία λεπτά ψυχραιμία και με εύκολα καλάθια οι γηπεδούχοι βρέθηκαν μπροστά με 72-68 1:01 πριν από το τέλος. Το παιχνίδι οδηγήθηκε στα φάουλ, οι γηπεδούχοι ήταν εύστοχοι και το τελικό 79-73 βύθισε το Φοίνικα στη βαθμολογία αλλά και στην αβεβαιότητα.\nΤα δεκάλεπτα 21-14, 37-38, 54-56, 79-73.\nΦοίνικας: (Θεοδωρόπουλος) Παπαδόπουλος 16, Βογιατζής, Αλεξίου 22 (3), Λιάκος 14 (2), Σουλιώτης 3, Σακάρης 8 (2), Τσακνάκης 4, Παρβαντώνης, Κουκουράβας 4, Κόκκας 2, Σπήλιος, Λυτόπουλος.\nΑ.Σ.Ηφαιστος: (Καρατζάς) Χατζηαντωνίου Χ. 8 (1), Εφραιμίδης 18 (1), Νότης 14 (1), Κωστινούδης 5, Διβανίδης 24 (4), Χατζηαντωνίου Α. 4, Καρατζάς, Καλαμπούκας.\nΣάββατο 15/12/07: Με Σιάτρα στη Θεσ/κη;\nΑύριο θα αποφασιστεί αν τελικά ο Γ.Σιάτρας θα συμμετάσχει στην αποστολή της ομάδας για το κρίσιμο εκτός έδρας παιχνίδι με τον Ηφαιστο Θεσσαλονίκης. Πάντως το πρόβλημα που αντιμετωπίζει είναι σοβαρό και ίσως την ερχόμενη εβδομάδα να υποβληθεί σε αρθροσκοπική επέμβαση από το γιατρό της ομάδας κο Τσαγκάλη.\nΠάντως εκτός του Γ.Σιάτρα ο κος Θεοδωρόπουλος δεν αντιμετωπίζει κάποιο άλλο πρόβλημα και έτσι η ομάδα αναμένεται να είναι πανέτοιμη για το παιχνίδι της Κυριακής.\nΠαρασκευή 14/12/07: Οι διαιτητές στον αγώνα με τον Ηφαιστο\nΟρίστηκαν οι διαιτητές για τον αγώνα Α.Σ.Ηφαιστος - Α.Ο.Λ.Φοίνικας που θα διεξαχθεί την Κυριακή 16/12/07 στις 18:00 στο κλειστό γυμναστήριο της Μίκρας στη Θεσσαλονίκη. Πρόκειται για τους κ.κ. Νεδόγλου Αριστείδη (Β' κατηγ.) του συνδέσμου διαιτητών Σερρών και Ταρενίδη Κων/νο (Γ' κατηγ.) του συνδέσμου διαιτητών Κεντρικής Μακεδονίας.\nΚυριακή 9/12/07: Επιστροφή στις νίκες με 92-81 επί του Γ.Σ.Σιάτιστας\nΜία σημαντική νίκη πέτυχε ο Φοίνικας επικρατώντας στο κλειστό του Αλκαζάρ με 92-81 επί του μαχητικού Γ.Σ.Σιάτιστας, παρά τα αρκετά προβλήματα που είχε να αντιμετωπίσει. Με το Γ.Σιάτρα εκτός αποστολής, το Θ.Λιάκο με πρόβλημα στη μέση και το Μπ.Σακάρη με πυρετό, η νίκη αυτή παίρνει μεγαλύτερη αξία.\nΟι δύο ομάδες ξεκίνησαν δυνατά το παιχνίδι και μέχρι το 7' εναλάσσονταν στην πρωτοπορία στο σκορ. Προς το τέλος του δεκαλέπτου όμως ο Φοίνικας κατάφερε, δυναμώνοντας την άμυνά του, να πάρει μία διαφορά και να κλείσει την πρώτη περίοδο προηγούμενος με 26-17. Στο β' δεκάλεπτο η διαφορά κυμαινόταν μεταξύ των 7 και 13 πόντων. Ομως άρχισε να διαφαίνεται ένα σοβαρό πρόβλημα για τον κο Θεοδωρόπουλο. Οι 3 από τους 4 ψηλούς του είχαν φορτωθεί με 3 φάουλ (μάλιστα ο Σουλιώτης από το 3' του πρώτου δεκαλέπτου), ενώ και ο Κόκκας είχε χρεωθεί με 2, αποτέλεσμα των εύκολων εις βάρος του Φοίνικα σφυριγμάτων από τους διαιτητές. Πάντως οι παίκτες του Φοίνικα κατάφεραν με τη λήξη του ημιχρόνου να διατηρήσουν μία διαφορά 11 πόντων (46-35).\nΜε το ξεκίνημα του β' ημιχρόνου οι φιλοξενούμενοι ήταν αυτοί με τη σειρά τους που αντιμετώπισαν σοβαρό πρόβλημα. Μέσα σε ένα λεπτό ο Ψάλτου υπέπεσε σε 3 συνεχόμενα φάουλ, και στη συνέχεια, ενώ βρισκόταν στον πάγκο κλώτσησε ένα μπουκάλι με νερό και αποβλήθηκε. Οι παίκτες του Φοίνικα όμως δε μπόρεσαν να εκμεταλλευτούν το γεγονός και να αυξήσουν την υπέρ τους διαφορά, αλλά και οι φιλοξενούμενοι δεν έδειχναν ικανοί να αντιδράσουν. Το γ' δεκάλεπτο βρήκε το Φοίνικα να προηγείται με διαφορά 14 πόντων (68-54). Με συνεχόμενα τρίποντα όμως στο ξεκίνημα του δ' δεκαλέπτου οι Μακεδόνες κατάφεραν να μειώσουν σε 70-63, απειλώντας να "γυρίσουν" το παιχνίδι. Στο σημείο αυτό όμως οι καλές επιθετικές επιλογές των παικτών του Φοίνικα με κύριο εκφραστή τους το Γ.Τσακνάκη (πέτυχε 13 πόντους στο δ' δεκάλεπτο), έδωσαν εκ νέου μία διαφορά ασφαλείας της τάξης των 14-15 πόντων στους Λαρισαίους. Το μόνο που κατάφεραν οι παίκτες του Γ.Σ.Σιάτιστας ήταν να μειώσουν στο τελικό 92-81.\nΤα δεκάλεπτα 26-17, 46-35, 68-54, 92-81.\nΦοίνικας: (Θεοδωρόπουλος) Παπαδόπουλος 12, Ξανθόπουλος, Αλεξίου 7, Λιάκος 33 (5), Σουλιώτης 3, Σακάρης, Τσακνάκης 13 (3), Παρβαντώνης 2, Κουκουράβας 6, Κόκκας, Σπήλιος 2, Λυτόπουλος 14.\nΓ.Σ.Σιάτιστας: (Τζιλίνης) Ρέπας Χρ. 9, Βίλλας 18 (2), Ρέπας Ν. 15 (2), Καλαμπούκας 18 (4), Τζώνος 5 (1), Πολύμερος 15 (1), Λογδανίδης, Ψάλτου 1.\nΣάββατο 8/12/07: Νέος τραυματισμός του Γ.Σιάτρα\nΥποτροπή υπέστη στον παλιό του τραυματισμό στον αχίλλειο τένοντα ο Γιώργος Σιάτρας (στην προπόνηση της Πέμπτης), με αποτέλεσμα να χάσει τον Κυριακάτικο αγώνα με το Γ.Σ.Σιάτιστας. Επίσης εκφράζονται ανησυχίες για το αν θα μπορέσει να αγωνιστεί και στα δύο εναπομείναντα, μέχρι τα Χριστούγεννα, παιχνίδια της ομάδας με Ηφαιστο και Ιωνα Βόλου.\nΣάββατο 8/12/07: Οι διαιτητές στον αγώνα με το Γ.Σ.Σιάτιστα\nΟρίστηκαν οι διαιτητές για τον αγώνα Α.Ο.Λ.Φοίνικας - Γ.Σ.Σιάτιστας που θα διεξαχθεί την Κυριακή 9/12/07 στις 18:00 στο κλειστό γυμναστήριο του Αλκαζάρ. Πρόκειται για τους κ.κ. Μπλέτσα Γεώργιο (Β' κατηγ.) και Θεοδώρου Μιχαήλ (Γ' κατηγ.) του συνδέσμου διαιτητών Θεσσαλονίκης.\nΤο ίδιο δίδυμο διαιτητών είχε σφυρίξει και στον εκτός έδρας αγώνα του Φοίνικα στον Πρωτέα Γρεβενών.\nΚυριακή 2/12/07: Ηττα στο τέλος για το Φοίνικα με 70-64\nΓια έναν ακόμα εκτός έδρας αγώνα ο Φοίνικας, αν και ήταν η καλύτερη ομάδα στο γήπεδο, δεν κατάφερε να κερδίσει. Το παιχνίδι χάθηκε για μία ακόμα φορά στα τελευταία δευτερόλεπτα, όπου κάποιες λάθος επιλογές αλλά και η συνεχιζόμενη έλλειψη τύχης οδήγησαν στο τελικό 70-64 υπέρ του Φίλιππου Βέροιας.\nΟι γηπεδούχοι αιφνιδίασαν τους Λαρισαίους και προηγήθηκαν με 15-2 και 17-3, μόλις στο 6'. Η αντίδραση των παικτών του Φοίνικα ήταν άμεση. Η άμυνα έδεσε και οι επιθετικές επιλογές με κύριο εκφραστή τους το Γ.Σιάτρα ήταν άριστες. Ετσι ο Φοίνικας μείωσε σε 17-11 στο 10' και συνεχίζοντας το σερί του και στο β' δεκάλεπτο έφτασε το σκορ στο 17-15 στο 12'. Στο σημείο αυτό οι παίκτες του Φοίνικα χαλάρωσαν και οι γηπεδούχοι κατάφεραν να ξαναφέρουν τη διαφορά στους 9 πόντους (24-15) στο 15'. Οι Λαρισαίοι όμως δείχνοντας την πρέπουσα σοβαρότητα όχι μόνο κατάφεραν να μειώσουν αλλά και να προηγηθούν στο 20' με 31-34.\nΣτο γ' δεκάλεπτο ο Φοίνικας προσπάθησε αλλά δε μπόρεσε να δημιουργήσει μία διαφορά. Αντίθετα οι παίκτες της Βέροιας κατάφεραν προς το τέλος της τρίτης περιόδου να ξαναβρεθούν μπροστά στο σκορ (48-46 στο 30'). Στο τελευταίο δεκάλεπτο οι γηπεδούχοι προσπάθησαν αυτοί με τη σειρά τους να ξεφύγουν στο σκορ, χωρίς όμως να τα καταφέρουν. Στο 37' το σκορ ήταν 58-57 με τις δύο ομάδες να εναλάσσονται στην πρωτοπορία στο σκορ. Οι παίκτες της Βέροιας πέτυχαν ένα καθοριστικό τρίποντο, μετά από δύο συνεχόμενα άστοχα σουτ αλλά και δικά τους επιθετικά ριμπάουντ, κάνοντας το σκορ 61-59 στο 38'. Οι Λαρισαίοι όμως απάντησαν και προηγήθηκαν αυτοί με τη σειρά τους με 61-62. Εχασαν όμως την ευκαιρία να μεγαλώσουν τη διαφορά και με ένα δίποντο οι παίκτε του Φίλιππου ξαναπέρασαν μπροστά με 63-62 68" πριν από το τέλος. Οι λαρισαίοι στην επόμενη επίθεση έκαναν βήματα, και οι γηπεδούχοι με τρίποντο από τη γωνία έφεραν τη διαφορά στο +4 (66-62) 25" πριν από τη λήξη. Στα 21" ο Αλεξίου με 2/2 βολές μείωσε στο 66-64, οι παίκτες του Φοίνικα έκαναν συνεχόμενα φάουλ, αλλά το μόνο που κατάφεραν ήταν να διευρύνουν την εις βάρος τους διαφορά στο τελικό 70-64.\nΝα σημειωθεί ότι ο κος Τσαουσίδης χρέωσε με τεχνική ποινή τον πάγκο του Φοίνικα στο α' ημίχρονο, με την αιτιολογία ότι εκτός του προπονητή ήταν όρθιο και δεύτερο άτομο. Ο ίδιος διαιτητής όμως δεν πρόσεξε ότι στο τελευταίο δεκάλεπτο δεν υπήρχε κανείς καθισμένος στον πάγκο του Φίλιππου, αλλά ήταν όλοι όρθιοι και διαμαρτύρονταν συνεχώς. Μάλλον για τον κο Τσαουσίδη επιτρέπεται να σηκώνονται μόνον οι γηπεδούχοι!\nΤα δεκάλεπτα 17-11, 31-34, 48-46, 70-64.\nΦοίνικας: (Θεοδωρόπουλος) Παπαδόπουλος 9, Σιάτρας 15 (3), Αλεξίου 4, Λιάκος 15 (2), Σουλιώτης 3, Σακάρης 6 (2), Τσακνάκης 7, Βογιατζής, Κουκουράβας 3, Κόκκας, Σπήλιος, Λυτόπουλος 2.\nΑ.Σ.Φίλιππος Βέροιας: (Γκύμας) Μαυρίδης 9, Τσακίρης 11 (2), Χατζηκυριακίδης 6, Τζωρτζίδης 2, Ιωσηφίδης 18 (1), Κοτσαμπάσης 13 (1), Βουνάκης 11 (3), Χωματάς.\nΠέμπτη 29/11/07: Οι διαιτητές στον αγώνα με το Φίλιππο Βέροιας\nΟρίστηκαν οι διαιτητές για τον αγώνα Α.Σ.Φίλιππος Βέροιας - Α.Ο.Λ.Φοίνικας που θα διεξαχθεί την Κυριακή 2/12/07 στις 18:00 στο κλειστό γυμναστήριο της Βέροιας. Πρόκειται για τους κ.κ. Τσαουσίδη Χαράλαμπο (Β' κατηγ.) και Πολυχρονιάδη Χρήστο (Γ' κατηγ.) του συνδέσμου διαιτητών Θεσσαλονίκης.\nΝα σημειωθεί ότι ο κος Τσαουσίδης είχε διαιτητεύσει και πέρυσι τον αγώνα με το Φίλιππο στη Βέροια, ενώ ο κος Πολυχρονιάδης είχε σφυρίξει και στην εκτός έδρας ήττα της ομάδας στον Αιγινιακό, έχοντας όμως πραγματοποιήσει μία άριστη διαιτησία.\nΚυριακή 25/11/07: Παράσταση για ένα ρόλο και νίκη με 84-65 επί του Μ.Αλέξανδρου\nΣυνεχίζοντας τις καλές εμφανίσεις ο Φοίνικας και έχοντας στη σύνθεσή του μετά από 3 αγωνιστικές το Γιώργο Σιάτρα, δε δυσκολεύτηκε να επιβληθεί του Μέγα Αλέξανδρου Γιαννιτσών με 84-65. Η τρίτη νίκη έδωσε βαθμολογική ανάσα αλλά και η καλή εμφάνιση όλων των παικτών έδωσε υποσχέσεις για το υπόλοιπο του πρωταθλήματος.\nΜε τρίποντο των φιλοξενουμένων ξεκίνησε ο αγώνας και ήταν η μοναδική φορά που προηγήθηκαν στο σκορ. Με ένα σερί 10-0 οι Λαρισαίοι ξέφυγαν με 10-3 στο 4', οι παίκτες των Γιαννιτσών μείωσαν στο 13-12 στο 7' αλλά η διαφορά ξαναμεγάλωσε με το κλείσιμο του δεκαλέπτου (19-14 στο 10'). Στο β' δεκάλεπτο ο Φοίνικας σιγά σιγά μεγάλωνε τη διαφορά, εκμεταλλευόμενος τα εύκολα ριμπάουντ και τους αιφνιδιασμούς, φθάνοντάς την στη μέγιστη, μέχρι εκείνη στιγμή, τιμή της με τη λήξη του ημιχρόνου (+11 με 39-28).\nΣτο γ' δεκάλεπτο οι Λαρισαίοι προσπάθησαν και κατάφεραν να πετύχουν μια διαφορά ασφαλείας, προηγούμενοι στο 34' με 51-31. Στα τελευταία λεπτά όμως πριν από τη λήξη της τρίτης περιόδου οι φιλοξενούμενοι προσπάθησαν να αντιδράσουν και να μειώσουν σε 59-46στο 39', αλλά δε μπόρεσαν το κάτι παραπάνω. Ετσι το γ' δεκάλεπτο βρήκε το Φοίνικα προηγούμενο με 69-46. Στην τελευταία περίοδο οι γηπεδούχοι άνοιξαν πάλι τη διαφορά στους 22 πόντους, παίχθηκε πιο ελεύθερο μπάσκετ και από τις δύο πλευρές και το παιχνίδι τελείωσε, χωρίς κάτι το αξιοσημείωτο, με 84-65.\nΤα δεκάλεπτα 19-14, 39-24, 61-46, 84-65.\nΦοίνικας: (Θεοδωρόπουλος) Παπαδόπουλος 4, Σιάτρας 12 (2), Αλεξίου 22 (2), Λιάκος 13 (2), Σουλιώτης 4, Σακάρης 2, Τσακνάκης 13 (1), Παρβαντώνης 2, Κουκουράβας 2, Ξανθόπουλος 2, Σπήλιος, Λυτόπουλος 8.\nΓ.Α.Σ.Μέγας Αλέξανδρος Γιαννιτσών: (Κασιμίδης) Νικολαίδης 2, Οξούζης 6 (1), Γιούδας 6, Τσιμπλιαρίδης 16 (3), Χατζηαντωνίου 20 (3), Γιαννακόπουλος 1, Κυριαζής 6, Γκαντιάς 8.\nΠέμπτη 22/11/07: Οι διαιτητές στον αγώνα με το Μ.Αλέξανδρο\nΟρίστηκαν οι διαιτητές για τον αγώνα Α.Ο.Λ.Φοίνικας - Γ.Α.Σ.Μέγας Αλέξανδρος Γιαννιτσών που θα διεξαχθεί την Κυριακή 25/11/07 στις 17:00 στο κλειστό γυμναστήριο του Αλκαζάρ. Πρόκειται για τους κ.κ. Παραλυκίδη Νικόλαο (Β' κατηγ.) και Γκιουζέλη Κων/νο (Γ' κατηγ.) του συνδέσμου διαιτητών Θεσσαλονίκης.\nΠέμπτη 22/11/07: Αλλαγή της ώρας διεξαγωγής του αγώνα με το Μ.Αλέξανδρο\nΜετά από ανακοίνωση της Ε.Ο.Κ. αλλάζει η ώρα έναρξης του Κυριακάτικου αγώνα με το Μέγα Αλέξανδρο Γιαννιτσών από τις 18:00 στις 17:00. Αιτία της αλλαγής της ώρας είναι η αποφυγή της παράλληλης διεξαγωγής του αγώνα με τον αγώνα ποδοσφαίρου μεταξύ της Α.Ε.Λ. και του Παναθηναικού στο στάδιο Αλκαζάρ.\nΚυριακή 18/11/07: Ατυχος ο Φοίνικας, έχασε με 72-70 στο Αιγίνιο.\nΠαρά την καλή του εμφάνιση, δε μπόρεσε τελικά ο Φοίνικας να πετύχει την πρώτη του εκτός έδρας νίκη. Οι Λαρισαίοι που προηγούνταν συνεχώς για 33', έχασαν δύο φορές την ευκαιρία στα τελευταία δευτερόλεπτα να πάρουν το παιχνίδι ή να το στείλουν στην παράταση, όταν αστόχησαν σε σουτ τριών και δύο πόντων με πολύ καλές προυποθέσεις. Συγκεκριμένα ενώ το σκορ ήταν 72-70 η μπάλα "πούλησε" τον Παπαδόπουλο σε σουτ τριών πόντων (μπήκε και βγήκε), ενώ 1" πριν από το τέλος ο Τσακνάκης έχασε την ευκαιρία να ισοφαρίσει όταν σε σουτ δύο πόντων η μπάλλα του έπαιξε παρόμοιο παιχνίδι.\nΜε το ξεκίνημα του αγώνα οι παίκτες του Φοίνικα έδειξαν ότι θα διεκδικήσουν τη νίκη. Προηγήθηκαν στο 3' με 4-10, ισοφαρίστηκαν στο 6' σε 11-11, αλλά ξαναπήραν μία μικρή διαφορά (17-22 στο 8:48) και την κράτησαν μέχρι το τέλος του δεκαλέπτου (18-24 στο 10'). Πολύ δυνατά ξεκίνησαν και το β' δεκάλεπτο, καταφέρνοντας στο 11:06 να διευρύνουν τη διαφορά στη μεγαλύτερη υπέρ τους τιμή (+11 18-29). Ο Φοίνικας όμως στη συνέχεια "κόλλησε" επιθετικά και στο 16' οι γηπεδούχοι μείωσαν στο καλάθι σε 28-30. Οι Λαρισαίοι όμως κρατώντας συνέχεια την πρωτοπορία στο σκορ έκλεισαν το ημίχρονο με 33-34 υπέρ τους.\nΣτο β' ημίχρονο το παιχνίδι συνεχίστηκε στον ίδιο ρυθμό. Οι παίκτες του Αιγινιακού ισοφάρισαν στο 22' σε 38-38 αλλά πάλι ο Φοίνικας ξέφυγε στο 24' σε 38-43. Οι γηπεδούχοι δε μπορούσαν να πάρουν "κεφάλι" στο σκορ, οι φιλοξενούμενοι δε μπορούσαν να αποκτήσουν διαφορά ασφαλείας και έτσι το γ' δεκάλεπτο έληξε με 48-52 υπέρ του Φοίνικα. Στο δ' δεκάλεπτο οι παίκτες του Αιγινιακού ήταν αυτοί που μπήκαν πιο δυνατά. Ισοφάρισαν εκ νέου σε 54-54 στο 33' και με συνεχόμενα τρίποντα προσπέρασαν στο σκορ με 65-68 και 69-60 2:20 πριν από το τέλος. Οι παίκτες του Φοίνικα αντέδρασαν και μείωσαν σε 69-64 1:41 πριν από τη λήξη και σε 69-67 53" πριν το τέλος. Με δύο εύστοχες βολές οι γηπεδούχοι έκαναν το 71-67 33" πριν από το τέλος, αλλά πάλι ο Φοίνικας μείωσε σε 71-70 με γκολ-φάουλ του Αλεξίου 22" πριν το τέλος. Οι Λαρισαίοι έκαναν αμέσως φάουλ, ο Δένης του Aιγινιακού ευστόχησε στη μία βολή κάνοντας το 72-70 και απέμεναν 20" για το Φοίνικα. Ο Λιάκος επιχειρώντας drive έβγαλε τη μπάλλα στο τρίποντο στον αμαρκάριστο Παπαδόπουλο, ο οποίος σούταρε αλλά η μπάλλα "μπήκε και βγήκε" από το καλάθι. Στα 5,8" ο Φοίνικας έκανε νέο φάουλ στο Μιχαηλίδη. Αυτός αστόχησε και στις δύο βολές, πήρε το ριμπάουντ ο Αλεξίου και αφού διέτρεξε όλο το γήπεδο, έδωσε στον αμαρκάριστο, μέσα στη ρακέτα, Τσακνάκη. Αυτός επιχείρησε δίποντο για να ισοφαρίσει αλλά για μία ακόμα φορά η μπάλλα δεν έκανε το χατίρι το παικτών του Φοίνικα, για να λήξει το παιχνίδι με 72-70 υπέρ του Αιγινιακού.\nΦοίνικας: (Θεοδωρόπουλος) Παπαδόπουλος 12, Ξανθόπουλος, Αλεξίου 12, Λιάκος 27 (5), Σουλιώτης 2, Σακάρης 7 (2), Τσακνάκης , Παρβαντώνης, Κουκουράβας 8, Κόκκας, Σπήλιος, Λυτόπουλος 2.\nΓ.Α.Σ.Αιγινιακός: (Γεροφώτης) Χρυσοχόου 10 (1), Δάγκας 5, Μιχαηλίδης 17 (2), Καικλής 2, Στυλιανίδης 7, Ηλιάδης 9 (1), Βουλτσίδης 13 (3), Αλβανός, Δενής 9.\nΠαρασκευή 16/11/07: Οι διαιτητές στον αγώνα με τον Αιγινιακό\nΟρίστηκαν οι διαιτητές για τον αγώνα Γ.Α.Σ.Αιγινιακός - Α.Ο.Λ.Φοίνικας που θα διεξαχθεί την Κυριακή 18/11/07 στις 18:00 στο κλειστό γυμναστήριο του Αιγινίου. Πρόκειται για τους κ.κ. Νικηφορίδη Γαβριήλ (Β' κατηγ.) και Πολυχρονιάδη Χρήστο (Γ' κατηγ.) του συνδέσμου διαιτητών Θεσσαλονίκης.\nΠαρασκευή 16/11/07: Με προβλήματα η προετοιμασία για τον αγώνα της Κυριακής\nΜε πολλά προβλήματα λόγω τραυματισμών συνεχίζεται η προετοιμασία για τον αγώνα με τον Αιγινιακό. Ο Γιώργος Σιάτρας ξεκίνησε ελαφρά προπονήσεις αλλά θεωρείται απίθανο να αγωνιστεί την Κυριακή αφού βρισκόταν εκτός αυτών για τουλάχιστον δύο εβδομάδες. Ο Δημήτρης Βογιατζής δεν έχει ξεπεράει ακόμα το πρόβλημα με το διάστρεμμα και δεν έχει ξεκινήσει προπονήσεις, οπότε θεωρείται και αυτός εκτός της αποστολής στο Αιγίνιο. Ο Θεόδωρος Λιάκος προπονήθηκε μόνο την Πέμπτη έχοντας αρκετές ενοχλήσεις στα πέλματά του. Πάντως εκφράζεται η πεποίθηση ότι τελικά θα αγωνιστεί την Κυριακή αφού έχει αποδείξει στο παρελθόν ότι ακόμα και τραυματίας βρίσκεται πάντα παρών στους αγώνες.\nΟ Γιώργος Αλεξίου δε συμμετείχε στις προπονήσεις της Τρίτης και της Τετάρτης, λόγω του διαστρέμματος που υπέστη στον αγώνα με τη Νίκη Βόλου αλλά στην προπόνηση της Πέμπτης έδειξε ότι έχει ξεπεράσει το πρόβλημα αυτό και ότι θα συμμετάσχει κανονικά στον αγώνα. Τέλος τα πιο θετικά μυνήματα έρχονται από το Σωκράτη Κουκουράβα ο οποίος δείχνει ότι ξεπέρασε τα προβλήματα με τους κοιλιακούς και τους προσαγωγούς που τον ταλαιπωρούσαν για αρκετές εβδομάδες, βρίσκεται σε πολύ καλή αγωνιστική κατάσταση (κάτι που φάνηκε και στον αγώνα με τη Νίκη Βόλου) και αναμένεται να αποτελέσει την αιχμή του δόρατος για τον αγώνα με το Αιγινιακό.\nΚυριακή 11/11/07: Εντυπωσιακή εμφάνιση και νίκη με 79-72\nΤη δεύτερη νίκη του στο πρωτάθλημα πέτυχε ο Φοίνικας, επικρατώντας με 79-72 επί της Νίκης Βόλου, μία από τις πιο αξιόλογες ομάδες της κατηγορίας. Οι παίκτες του Φοίνικα πραγματοποίησαν για 37' εκπληκτική εμφάνιση, έκανα όμως στο τέλος λάθη τα οποία έδωσαν στους φιλοξενούμενους τη δυνατότητα να ξαναμπούν στο παιχνίδι.\nΕχοντας εκτός λόγω τραυματισμού τους Σιάτρα και Βογιατζή και λόγω απουσίας το Σπήλιο, οι Λαρισαίοι μπήκαν πολύ δυνατά στο παιχνίδι, προηγούμενοι με 7-0 στο 2'. Οι Βολιώτες απάντησαν κι αυτοί με ένα σερί 7-0 ισοφαρίζοντας στο 5' σε 7-7. Οι γηπεδούχοι όμως με περισσότερες λύσεις στην επίθεση και πολύ καλή άμυνα κατάφεραν να προηγηθούν στο 10' με 16-10. Η είσοδος στο β' δεκάλεπτο του Τσακνάκη έδωσε μεγάλη ώθηση στην ομάδα του Φοίνικα και με 11 δικούς του πόντους η διαφορά έφτασε στο +11 (39-28) με τη λήξη του πρώτου ημιχρόνου.\nΠολύ δυνατά μπήκαν οι Λαρισαίοι και στο β' ημίχρονο και με ένα σερί 10-0 έφεραν τη διαφορά στο +21 (49-28) στο 23'. Οι παίκτες της Νίκης αντέδρασαν και με χαμηλό σχήμα κατάφεραν με ένα δικό τους σερί 13-1 να μειώσουν σε 4' σε 50-41. Ενα τρίποντο του Κουκουράβα και ένα καλάθι με κλέψιμο στην επαναφορά, του Λιάκου, έφεραν αμέσως τη διαφορά ξανά στους 14 πόντους στο 28', ενώ το γ' δεκάλεπτο έκλεισε με 59-41. Στο τελευταίο δεκάλεπτο όλα έδειχναν ότι η επικράτηση του Φοίνικα θα ήταν άνετη με τη διαφορά στο 33' να φτάνει στους 22 πόντους (64-42). Οι παίκτες της Νίκης όμως δεν παράτησαν το παιχνίδι και με αιχμή του δόρατος τον εκπληκτικό Κουτίνα (πέτυχε 34 πόντους από τους οποίους τους 17 στο δ' δεκάλεπτο), κατάφεραν να μειώσουν στο 37' σε 70-60 και στο 38:30 σε 71-65. Ενα τρίποντο του Λιάκου έδωσε μία ανάσα στους γηπεδούχους, αλλά συνεχίζοντας την πίεση οι Βολιώτες κατάφεραν να μειώσουν σε 74-70 με τρίποντο του Σοφαδίτη 38" πριν από το τέλος. Παρά τη μείωση όμως του σκορ οι Λαρισαίοι έδειξαν στα τελευταία δευτερόλεπτα πολύ ψύχραιμοι, καταφέρνοντας να επικρατήσουν με το τελικό 79-72.\nΝα σημειωθεί ότι 7' πριν από το τέλος τραυματίστηκε και αποχώρησε ο Γιώργος Αλεξίου (υπέστη διάστρεμμα) συνεχίζοντας έτσι την κακοτυχία των παικτών του Φοίνικα, αφού στην προπόνηση του Σαββάτου διάστρεμμα υπέστη και ο Δημήτρης Βογιατζής.\nΦοίνικας: (Θεοδωρόπουλος) Παπαδόπουλος 13, Αλεξίου 2, Λιάκος 17 (2), Σουλιώτης 2, Σακάρης 6 (1), Τσακνάκης 13 (3), Παρβαντώνης, Κουκουράβας 18 (4), Κόκκας, Ξανθόπουλος, Λυτόπουλος 8.\nΓ.Σ.Νίκη Βόλου: (Κοσμάτος) Αγκρής, Σοφαδίτης 15 (2), Καραγιάννης 2, Κατσαφούρης 10 (2), Κουτίνας 34 (5), Τοπούζης 5, Κυλεργιώτης, Κατώγιας 4, Σμυρλής 2, Χιώτης.\nΠέμπτη 8/11/07: Οι διαιτητές στον αγώνα με τη Νίκη Βόλου\nΟρίστηκαν οι διαιτητές για τον αγώνα Α.Ο.Λ.Φοίνικας - Γ.Σ.Νίκη Βόλου που θα διεξαχθεί την Κυριακή 11/11/07 στις 18:00 στο κλειστό γυμναστήριο του Αλκαζάρ. Πρόκειται για τους κ.κ. Πουρσανίδη Γεώργιο (Α' κατηγ.) και Συμεωνίδη Στυλιανό (Γ' κατηγ.) του συνδέσμου διαιτητών Θεσσαλονίκης.\nΚυριακή 4/11/07: Νέα εκτός έδρας ήττα για το Φοίνικα με 85-73\nΠραγματοποιώντας ίσως τη χειρότερη φετινή του εμφάνιση ο Φοίνικας, ηττήθηκε και στα Γρεβενά από τον τοπικό Πρωτέα με 85-73, παραμένοντας έτσι στις τελευταίες θέσεις του βαθμολογικού πίνακα. Ετσι η γίνεται πιο επιτακτική η ανάγκη για νίκη στον επόμενο εντός έδρας παιχνίδι με τη Νίκη Βόλου.\nΜε εμφανή την έλλειψη του Γ.Σιάτρα, ο Φοίνικας ξεκίνησε με το χειρότερο τρόπο τον αγώνα. Χωρίς καμία συνοχή βρέθηκε ήδη στο 6' να χάνει με 14-5. Πραγματοποιώντας αλλαγές ο κος Θεοδωρόπουλος προσπάθησε να ανατρέψει την κατάσταση, αλλά τα πράγματα ήρθαν ακριβώς ανάποδα. Ετσι με ένα σερί 15-2 οι γηπεδούχοι έκλεισαν το α' δεκάλεπτο προηγούμενοι με 22 πόντους (29-7). Η κόρνα της λήξης του α' δεκαλέπτου ίσως και να ξύπνησε τους Λαρισαίους. Με εντελώς διαφορετική διάθεση και εκπληκτική άμυνα κατάφεραν στο 14' να μειώσουν σε 32-20 και να φτάσουν τη διαφορά στη μικρότερη τιμή της 20" πριν από τη λήξη του ημιχρόνου (στους -6 με 39-33). Τελικά το σκορ του ημιχρόνου ήταν 41-33.\nΜε το ξεκίνημα του β' ημιχρόνου οι φιλοξενούμενοι μείωσαν ξανά στο 41-35 και ενώ όλα έδειχναν ότι είχαν ανακάμψει, νέα μετάπτωση στην απόδοση έφερε τη διαφορά στο 55-40 στο 27' και 61-42 στο 29'. Στο τελευταίο λεπτό το μόνο που κατάφεραν οι παίκτες του Φοίνικα ήταν να μειώσουν στο 66-50 στο 30'. Στο δ' δεκάλεπτο για έναν ακόμα αγώνα οι Λαρισαίοι βρέθηκαν να κυνηγάνε στο σκορ. Αν και η διαφορά κρατιόταν σε διψήφιο αριθμό (71-57 στο 34'), οι παίκτες του Φοίνικα πίεσαντους αντιπάλους σε όλο το γήπεδο και κατάφεραν να μειώσουν σε 71-63 στο 37'. Στα τελευταία λεπτά οδήγησαν το παιχνίδι στις βολές, αλλά οι γηπεδούχοι ήταν αρκετά ψύχραιμοι και κατάφεραν να πάρουν την πρώτη εντός έδρας νίκη τους με 85-73.\nΦοίνικας: (Θεοδωρόπουλος) Παπαδόπουλος 10 (1), Βογιατζής 3 (1), Αλεξίου 11, Λιάκος 29 (4), Σουλιώτης 4, Σακάρης, Τσακνάκης , Παρβαντώνης, Κουκουράβας 7 (1), Κόκκας, Σπήλιος, Λυτόπουλος 9 (1).\nΦ.Ο.Πρωτέας Γρεβενών: (Σιάσιος) Χιόνος 20 (3), Γράβας 11 (1), Γιαννάκης 22 (1), Κλωναράς, Συλλάκος 15 (1), Τζέλλος 2, Ρίγκος 9, Τζήμου 6 (1).\nΠέμπτη 1/11/07: Χωρίς Σιάτρα στα Γρεβενά\nΕκτός των αγωνιστικών υποχρεώσεων θα μείνει ο Γ.Σιάτρας για 7-10 μέρες λόγω φλεγμονής στον αχίλλειο τένοντα. Ετσι θα χάσει σίγουρα το παιχνίδι με τον Πρωτέα Γρεβενών και ίσως και το εντός έδρας παιχνίδι με τη Νίκη Βόλου. Οσο για τους υπόλοιπους τραυματίες ο Λυτόπουλος συμμετείχε κανονικά στο σημερινό φιλικό δείχνοντας ότι μάλλον ξεπέρασε το πρόβλημα με τους προσαγωγούς, ενώ ο Κουκουράβας θα δοκιμάσει να προπονηθεί αύριο και αν δεν ενοχληθεί από κοιλιακούς και προσαγωγούς θα ακολουθήσει την αποστολή.\nΟσον αφορά το σημερινό φιλικό, ο Φοίνικας επικράτησε του Αίολου Τρικάλων με 69-61 σε ένα παιχνίδι που κράτησε 36'. Τα δεκάλεπτα ήταν 20-20(10'), 43-35(20'), 62-48(30') και 69-61(36').\nΠέμπτη 1/11/07: Οι διαιτητές στον αγώνα με τα Γρεβενά\nΟρίστηκαν οι διαιτητές για τον αγώνα Φ.Ο.Πρωτέας Γρεβενών - Α.Ο.Λ.Φοίνικας που θα διεξαχθεί την Κυριακή 4/11/07 στις 18:00 στο κλειστό γυμναστήριο των Γρεβενών. Πρόκειται για τους κ.κ. Μπλέτσα Γεώργιο (Β' κατηγ.) και Θεοδώρου Μιχαήλ (Γ' κατηγ.) του συνδέσμου διαιτητών Θεσσαλονίκης.\nΤετάρτη 31/10/07: Φιλικό με Αίολο Τρικάλων\nΦιλικό παιχνίδι θα δώσει αύριο Πέμπτη και ώρα 19:45 στο κλειστό γυμναστήριο του Αλκαζάρ, ο Φοίνικας, με αντίπαλο τον εκ των πρωτοπόρων της Α1 Ε.Σ.ΚΑ.Θ., Αίολο Τρικάλων.\nΕντωμεταξύ αμφίβολη θεωρείται η συμμετοχή του Σ.Κουκουράβα στον αγώνα με τον Πρωτέα Γρεβενών, αφού παρά το γεγονός ότι αγωνίστηκε κατά της Χ.Α.Ν.Θ., εξακολουθεί να νιώθει ενοχλήσεις και να μη συμμετέχει στις προπονήσεις.\nΣάββατο 27/10/07: Ξεκινάει σήμερα το πρωτάθλημα παίδων\nΕναρξη σήμερα του πρωταθλήματος παίδων της Ε.Σ.ΚΑ.Θ. με την ομάδα του Φοίνικα να αντιμετωπίζει στην πρώτη αγωνιστική την αντίστοιχη της Α.Ε.Λ. Ο αγώνας θα διεξαχθεί στο κλειστό γυμναστήριο του Αγίου Θωμά στις 13:30.\nΚυριακή 21/10/07: Επιτέλους νίκη επί της Χ.Α.Ν.Θ. με 63-59\nΕπρεπε να επιστρέψει στον Αγιο Θωμά ο Φοίνικας για να επιστρέψει και στις νίκες. Με όπλο τη δυνατή του άμυνα και παρά τα 20 λάθη των παικτών του κατάφερε έστω και δύσκολα να επιβληθεί με 63-59 επί της αξιόμαχης Χ.Α.Ν.Θ. και να ανασάνει βαθμολογικά. Να σημειωθεί ότι ήταν ο πρώτος φετινός αγώνας τον οποίο παρακολούθησε ο Πρόεδρος της ομάδας κος Χαύδας, μετά την πρόσφατη περιπέτεια της υγείας του, φέρνοντας γούρι στο Φοίνικα.\nΟι δύο ομάδες ξεκίνησαν με αρκετή νευρικότητα και σφικτές άμυνες το παιχνίδι. Οι γηπεδούχοι προσπάθησαν να πάρουν μία διαφορά από την αρχή αλλά το μόνο που κατάφεραν ήταν να προηγηθούν με 16-13 στο τέλος του α' δεκαλέπτου, με τον Αβραάμ Παπαδόπουλο να πετυχαίνει τους 11 από τους 16 πόντους της ομάδας του. Στο β' δεκάλεπτο το παιχνίδι κυλούσε στους ίδιους ρυθμούς με το Φοίνικα να παίρνει μία διαφορά 6 πόντων στο 37' (30-24) και με τους φιλοξενούμενους να μειώνουν στο 33-31 με τη λήξη του ημιχρόνου.\nΜέχρι τα μέσα του τρίτου δεκαλέπτου το σκηνικό παρέμενε το ίδιο, με τους Λαρισαίους να προηγούνται συνεχώς αλλά χωρίς να μπορούν να ξεφύγουν στο σκορ. Παρά το γεγονός ότι οι Σιάτρας και Λυτόπουλος είχαν χρεωθεί ήδη με 4 φάουλ ο καθένας και αναγκαστικά βρέθηκαν στον πάγκο, οι παίκτες του Φοίνικα με πολύ δυνατή άμυνα αλλά και ουσιώδεις επιθετικές προσπάθειες κατάφεραν στο 30' να πάρουν τη μεγαλύτερη διαφορά τους στον αγώνα (+11 με 54-43). Στο τελευταίο δεκάλεπτο ήρθε και η σειρά του Αλεξίου να χρεωθεί με 4ο φάουλ. Παρ' όλα αυτά οι γηπεδούχοι έδειχναν ότι θα μπορούσαν εύκολα να φτάσουν στη νίκη αφού η διαφορά κυμαινόταν από τους 7 έως τους 10 πόντους. Τρία συνεχόμενα λάθη όμως των γηπεδούχων και ένα τρίποντο του Φωτιάδη 38" πριν από το τέλος έφεραν τους Θεσσαλονικείς σε απόσταση βολής (61-59). Στην επόμενη επίθεση του Φοίνικα όμως οι γηπεδούχοι (λόγω κακής επιλογής), έκαναν φάουλ 21" πριν από τη λήξη και ενώ δεν είχαν συμπληρώσει τα 5 ομαδικά φάουλ, έδωσαν το δικαίωμα στο Φοίνικα να έχει την τελευταία και μοναδική επίθεση του αγώνα. Αναγκαστικά οδήγησαν πλέον το παιχνίδι στις βολές με τον Παπαδόπουλο να ευστοχεί στη μία από τις δύο κάνοντας το 62-59 15" πριν από το τέλος, αλλά και το Σιάτρα να παίρνει το επιθετικό ριμπάουντ δίνοντας ουσιαστικά τη νίκη στην ομάδα του. Στη συνέχεια έγινε νέο φάουλ στο Λιάκο 7" πριν από το τέλος, ο οποίος διαμόρφωσε το τελικό 63-59.\nΦοίνικας: (Θεοδωρόπουλος) Παπαδόπουλος 17 (1), Σιάτρας 8 (1), Αλεξίου 11 (1), Λιάκος 10 (1), Σουλιώτης 6, Σακάρης, Τσακνάκης , Ξανθόπουλος, Κουκουράβας 9 (1), Κόκκας, Σπήλιος, Λυτόπουλος 2.\nΧ.Α.Ν.Θ.: (Ξουρίδας) Τασιούδης, Φωτιάδης 11 (1), Μόσχου 10, Ζωγράφος 2, Τζημοράγκας 7 (1), Παναγιωτίδης 3 (1), Σουρβατζής 3 (1), Τσαμασλίδης 3, Κιγμέτογλου 8, Μελίδης 12 (1).\nΠαρασκευή 19/10/07: Οι διαιτητές στον αγώνα με τη Χ.Α.Ν.Θ.\nΟρίστηκαν οι διαιτητές για τον αγώνα Α.Ο.Λ.Φοίνικας - Χ.Α.Ν.Θ. που θα διεξαχθεί την Κυριακή 21/10/07 στις 18:00 στο κλειστό γυμναστήριο του Αγίου θωμά. Πρόκειται για τους κ.κ. Παπαδόπουλο θεόφιλο (Α' κατηγ.) του συνδέσμου διαιτητών Ημαθίας και Βάτσιο Νικόλαο (Β' κατηγ.) του συνδέσμου διαιτητών Κεντρικής Μακεδονίας.\nΠέμπτη 18/10/07: Νίκη στο φιλικό με Γ.Σ.Αμπελώνα με 64-57\nΜε τη συμμετοχή των Λιάκου και Κουκουράβα ο Φοίνικας νίκησε σε φιλικό αγώνα στο κλειστό του Αλκαζάρ, τον Γ.Σ.Αμπελώνα με 64-57. Τα δεκάλεπτα 13-14,32-22,54-44,64-57.\nΦοίνικας: (Θεοδωρόπουλος) Παπαδόπουλος 9, Σιάτρας, Αλεξίου 16 (2), Λιάκος 10 (3), Σουλιώτης 5, Σακάρης 8 (2), Τσακνάκης 2, Ξανθόπουλος 2, Βογιατζής, Κουκουράβας 6, Κόκκας, Σπήλιος, Λυτόπουλος 6.\nΠέμπτη 18/10/07: Στη φυσική του έδρα επιστρέφει ο Φοίνικας\nΓνωστοποιήθηκε σήμερα από το Ε.Α.Κ.Λάρισας ότι ο Κυριακάτικος αγώνας με τη Χ.Α.Ν.Θ. δε θα διεξαχθεί στο κλειστό Γυμναστήριο του Αλκαζάρ, λόγω της ομιλίας του προέδρου του ΠΑ.ΣΟ.Κ. κου Παπανδρέου στον ίδιο χώρο. Ο αγώνας θα διεξαχθεί στο κλειστό του Αγίου Θωμά στις 6:00 μ.μ.. Ετσι ο Φοίνικας επιστρέφει στη φυσική του έδρα έστω και για έναν αγώνα. Αναμένεται και σχετική ανακοίνωση από την Ε.Ο.Κ.\nΤετάρτη 17/10/07: Με προβλήματα η προετοιμασία της ομάδας\nΜε προβλήματα συνεχίζεται η προετοιμασία της ομάδας για τον Κυριακάτικο αγώνα με τη Χ.Α.Ν.Θ. Μετά τον Κουκουράβα ο οποίος εξακολουθεί να μη συμμετέχει στις προπονήσεις εξ' αιτίας του τραυματισμού του, ήρθε και η σειρά του Λιάκου να αποχωρήσει από την προπόνηση της Τρίτης με ενοχλήσεις στα πέλματα.\nΕντωμεταξύ ο Φοίνικας θα δώσει φιλικό αύριο στις 8:00 στο κλειστό του Αλκαζάρ με τον Γ.Σ.Αμπελώνα στα πλαίσια της προετοιμασίας των δύο ομάδων για τους αγώνες του Σαββατοκύριακου.\nΚυριακή 14/10/07: Τρίτη ήττα με 82-70 στο Αδενδρο\nΠαρουσιάζοντας για μία ακόμα φορά δύο πρόσωπα, ο Φοίνικας ηττήθηκε και στο Αδενδρο από τον τοπικό Γαλαξία με 82-70. Και σε αυτόν τον αγώνα ο Φοίνικας ήταν αυτός που κατάφερε να χάσει το παιχνίδι, αφού στο κρισιμότερο σημείο του αγώνα δεν αντέδρασε σωστά, αφήνοντας να πάει χαμένη όλη η προσπάθεια του β' ημιχρόνου.\nΤο παιχνίδι ξεκίνησε με τους Λαρισαίους να μπαίνουν δυνατά και να προηγούνται με 9-14 στο 5'. Η χαλαρότητα όμως στην άμυνα έδωσε το δικαίωμα στους γηπεδούχους να προηγηθούν με 24-21 στο 10'. Χωρίς να μπορέσει να δυναμώσει την άμυνά του ο Φοίνικας συνέχισε να ακολουθεί στο σκορ, με τους γηπεδούχους να παίρνουν τη μεγαλύτερη διαφορά τους στο παιχνίδι στο 20', με 47-38.\nΣτο γ' δεκάλεπτο οι φιλοξενούμενοι μπήκαν αποφασισμένοι να παίξουν άμυνα και να μειώσουν τη διαφορά. Εν μέρει το κατάφεραν μειώνοντας στο 30' τη διαφορά στους 5 πόντους (63-58). Στο τελευταίο δεκάλεπτο η δυνατή άμυνα των Λαρισαίων (δε δέχθηκαν πόντο για 6'), έφερε το παιχνίδι στα ίσα 4' πριν από το τέλος (63-63). Σ'αυτό το σημείο τους δόθηκε δύο φορές η ευκαιρία να προηγηθούν και να πάρουν αυτοί τα ηνία του αγώνα στα χέρια τους, αλλά ένα λάθος και ένα άστοχο σουτ τους σταμάτησαν. Αντίθετα η άψογη (στο δ' δεκάλεπτο) άμυνά τους τους πρόδωσε, και οι παίκτες του Γαλαξία με δύο εύστοχα τρίποντα και ένα γκολ-φάουλ, πέτυχαν ένα σερί 9-0 σε 1' και ουσιαστικά τέλειωσαν το παιχνίδι. Η επιλογή των φιλοξενουμένων να στείλουν το παιχνίδι στις ελεύθερες βολές όχι μόνο δεν έκλεισε τη διαφορά, αλλά έδωσε τη νίκη στο Γαλαξία με το τελικό 82-70.\nΦοίνικας: (Θεοδωρόπουλος) Παπαδόπουλος 11 (1), Σιάτρας 12 (1), Αλεξίου 11 (1), Λιάκος 22 (5), Σουλιώτης 5, Σακάρης 5 (1), Τσακνάκης , Παρβαντώνης, Βογιατζής, Κόκκας, Σπήλιος, Λυτόπουλος 4.\nΓαλαξίας Αδένδρου: (Πολίτης) Σερέτης 1, Μουρατίδης 7 (1), Παπαδημητρίου 10 (1), Κράμπης 23 (2), Ρούζιος, Μάντζος 14 (2), Δελημπατίδης 19, Παπαμιχαήλ 8.\nΣάββατο 13/10/07: Χωρίς Κουκουράβα στο Αδενδρο\nΟλοκληρώθηκε η προετοιμασία της ομάδας για τον Κυριακάτικο αγώνα του Φοίνικα με το Γαλαξία Αδένδρου. Μοναδικό πρόβλημα για τον κο Θεοδωρόπουλο η απουσία του Σωκράτη Κουκουράβα, ο οποίος λόγω ενοχλήσεων σε κοιλιακούς και προσαγωγούς, δε μπόρεσε να ακολουθήσει το προπονητικό πρόγραμμα και έμεινε εκτός αποστολής.\nΠαρασκευή 12/10/07: Οι διαιτητές στον αγώνα με το Γαλαξία Αδένδρου\nΟρίστηκαν οι διαιτητές για τον αγώνα Α.Μ.Σ. Γαλαξίας Αδένδρου - Α.Ο.Λ.Φοίνικας που θα διεξαχθεί την Κυριακή 14/10/07 στις 18:00 στο κλειστό γυμναστήριο του Αδένδρου. Πρόκειται για τους κ.κ. Νέδογλου Αριστείδη (Β' κατηγ.) του συνδέσμου διαιτητών Σερρών και Δαμάλη Δημήτριο (Γ' κατηγ.) του συνδέσμου διαιτητών Ανατολικής Μακεδονίας.\nΚυριακή 7/10/07: Νέα ήττα με 66-78 από τον Αίαντα Ευόσμου\nΝέα ήττα, αυτή τη φορά εντός έδρας, γνώρισε ο Φοίνικας, χάνοντας από τον Αίαντα Ευόσμου με 66-78, προδωμένος για ακόμα μία φορά από την άμυνά του. Οι Λαρισαίοι που είχαν κρατήσει τους παίκτες του Ευόσμου στους 25 πόντους στο α' ημίχρονο, δέχθηκαν 53 πόντους στο β' και εκεί ουσιαστικά κρίθηκε το παιχνίδι.\nΟ αγώνας ξεκίνησε με τις δύο ομάδες να φτάνουν με δυσκολία στο αντίπαλο καλάθι και με το 14-11 του α' δεκαλέπτου να αντικατοπτρίζει την εικόνα του αγώνα . Με ένα σερί 9-2 όμως ο Φοίνικας κατάφερε να προηγηθεί με 10 πόντους (23-13 στο 14') αλλά οι φιλοξενούμενοι αντέδρασαν και μείωσαν στο 31-25 με τη λήξη του ημιχρόνου.\nΣτο γ' δεκάλεπτο οι γηπεδούχοι μπήκαν πάλι πιο δυνατά και έφεραν τη διαφορά εκ νέου στο +10 (36-26 στο 22'). Από εκείνο το σημείο και μετά όμως οι Θεσσαλονικείς πήραν τα ηνία του αγώνα στα χέρια τους και με ένα σερί 13-1 προηγήθηκαν με 37-39 στο 26'. Το παιχνίδι ισορρόπησε και το δεκάλεπτο έληξε με 48-50 υπέρ του Αίαντα. Στο τελευταίο δεκάλεπτο οι φιλοξενούμενοι εκμεταλλεύτηκαν τις πολύ κακές επιθετικές επιλογές αλλά και την ανύπαρκτη άμυνα των παικτών του Φοίνικα και αύξησαν την υπέρ τους διαφορά μέχρι και στους 13 πόντους (51-64). Οι γηπεδούχοι δε μπόρεσαν να αντιδράσουν σε κανένα σημείο και έτσι ο αγώνας έληξε με το τελικό και δίκαιο 66-78\nΦοίνικας: (Θεοδωρόπουλος) Παπαδόπουλος 8 (1), Σιάτρας 2, Αλεξίου 14 (1), Λιάκος 21 (3), Σουλιώτης 10, Σακάρης 6 (2), Τσακνάκης , Ξανθόπουλος, Κουκουράβας 3, Κόκκας 2, Σπήλιος, Λυτόπουλος .\nΑίας Ευόσμου: (Δήμου) Οξούζης 19, Χρηστίδης 9 (2), Παπαπέτρου 15 (1), Χρυσόπουλος 7, Χατζηχρήστος 8 (2), Χατζηβρέττας 3 (1), Γκότσης 13, Χαντζίδης 4.\nΠαρασκευή 5/10/07: Οι διαιτητές στον αγώνα με τον Αίαντα Ευόσμου\nΟρίστηκαν οι διαιτητές για τον αγώνα Α.Ο.Λ.Φοίνικας - Α.Π.Σ.Αίας Ευόσμου που θα διεξαχθεί την Κυριακή 7/10/07 στις 18:00 στο κλειστό γυμναστήριο του Αλκαζάρ. Πρόκειται για τους κ.κ. Μερτζάνη Δημήτριο (Β' κατηγ.) και Κατωτεκίδη Γεώργιο (Γ' κατηγ.) του συνδέσμου διαιτητών Δυτικής Μακεδονίας.\nΠέμπτη 4/10/07: Φιλική νίκη επί του Αστέρα με 64-48\nΝίκη σημείωσε σήμερα το απόγευμα ο Φοίνικας επί του Αστέρα Λάρισας με 64-48 αποδεικνύοντας για μία ακόμη φορά ότι το δυνατό σημείο της ομάδας είναι η καλή άμυνα, κάτι που δυστυχώς δεν είχε στον επίσημο αγώνα με το Αργος Ορεστικό.\nΟσον αφορά το παιχνίδι ο Φοίνικας ξεκίνησε πιο δυνατά, προηγήθηκε με 7-2, αλλά στη συνέχεια "κάθισε" επιθετικά και ο Αστέρας προσπέρασε στο σκορ με 10-13 στο 10'. Στο β' δεκάλεπτο ο Φοίνικας δέχθηκε μόνο 10 πόντους, βρήκε λύσεις επιθετικά και ξέφυγε στο σκορ με 30-23 στο 20'. Το β' ημίχρονο συνεχίστηκε στον ίδιο ρυθμό, οι παίκτες του Φοίνικα μείωσαν και τα λάθη (έκαναν 4 έναντι 9 στο α' ημίχρονο) και κατάφεραν να αυξήσουν τη διαφορά στο 41-30 στο 30' και στο τελικό 64-48 .\nΦοίνικας: (Θεοδωρόπουλος) Παπαδόπουλος 6, Σιάτρας 2, Αλεξίου 2, Λιάκος 20 (6), Σουλιώτης 5, Σακάρης, Τσακνάκης 3(1), Ξανθόπουλος 2, Κουκουράβας 8 (1), Κόκκας 4, Σπήλιος 1, Λυτόπουλος 10, Βογιατζής 1, Παρβαντώνης.\nΠέμπτη 4/10/07: Φιλικό σήμερα με Αστέρα\nΦιλικός αγώνας θα διεξαχθεί σήμερα στο κλειστό γυμναστήριο του Αλκαζάρ στις 20:15, στα πλαίσια της προετοιμασίας της ομάδας για τον Κυριακάτικο αγώνα με τον Αίαντα Ευόσμου. Αντίπαλος του Φοίνικα η ομάδα του Αστέρα Λάρισας.\nΚυριακή 30/09/07: Ηττα στο Αργος με 80-75 μετά από μέτρια εμφάνιση\nΤην ήττα γνώρισε ο Φοίνικας στην έναρξη του φετινού πρωταθλήματος, χάνοντας στο Αργος Ορεστικό από τον τοπικό Α.Σ. με 80-75. Οι Λαρισαίοι αν και πραγματοποίησαν μέτρια εμφάνιση, πάλαιψαν για τη νίκη μέχρι το τέλος του αγώνα, αλλά βρήκαν μπροστά τους μία κάκιστη διαιτησία που τους χρέωσε με 2 αντιαθλητικά φάουλ και 3 τεχνικές ποινές. Να σημειωθεί ότι τους 29 από τους 80 πόντους οι γηπεδούχοι τους πέτυχαν με βολές.\nΤο παιχνίδι ξεκίνησε αμφίρροπο, με τις δύο ομάδες να εναλάσσονται στην πρωτοπορία στο σκορ και με το α΄δεκάλεπτο να κλείνει με 17-14 υπέρ των γηπεδούχων. Στο β' δεκάλεπτο οι παίκτες του Αργους κατάφεραν να πάρουν μία διαφορά 10 πόντων (30-20 στο 16') αλλά στα τελευταία δύο λεπτά οι φιλοξενούμενοι, με καλή άμυνα και γρήγορες αντεπιθέσεις μείωσαν στο καλάθι (36-34 στο 20').\nΤο γ' δεκάλεπτο ήταν καταστροφικό για τους Λαρισαίους. Η κακή εμφάνιση από τη μία και οι τεχνικές ποινές από την άλλη έδωσαν έναν αέρα 15 πόντων στους γηπεδούχους (61-46 στο 30'). Στο τελευταίο δεκάλεπτο και μέχρι το 35', όλα έδειχναν ότι οι Μακεδόνες θα έπαιρναν μία πολύ άνετη νίκη, αφού η διαφορά είχε φτάσει στη μέγιστη τιμή της στο +22 (72-50). Παρ' όλα αυτά με συνεχές πρέσινγκ, οι παίκτες του Φοίνικα κατάφεραν να κάνουν ένα σερί 4-22 (παρά τις προσπάθειες των διαιτητών που χρέωσαν στο 73-61 τεχνική ποινή και στο πάγκο), και να μειώσουν σε 76-72 στο 39:15. Δύο συνεχόμενες όμως χαμένες επιθέσεις των Λαρισαίων στη συνέχεια, έδωσαν τη νίκη στο Αργος με το τελικό 80-75.\nΦοίνικας: (Θεοδωρόπουλος) Παπαδόπουλος 3 (1), Σιάτρας 4, Αλεξίου 3, Λιάκος 23 (4), Σουλιώτης 11, Σακάρης 8, Τσακνάκης 11(1), Ξανθόπουλος, Κουκουράβας 4, Κόκκας 2, Σπήλιος, Λυτόπουλος 6.\nΑργος Ορεστικό: (Σούλιος) Δημητριάδης 10 (1), Χατζόπουλος, Καλομενίδης 21 (2), Μπαταούλας 10 (1), Γκόγκος 2, Καραμήτσος 9 (1), Κίτσιου 5, Κόττας 21, Πουλιώνης 2.\nΣάββατο 29/09/07: Αγιασμός για την έναρξη των αγωνιστικών υποχρεώσεων\nΜε αγιασμό (λίγο πριν την προπόνηση της Παρασκευής) ολοκληρώθηκε η περίοδος προετοιμασίας της ομάδας και σηματοδοτείται η έναρξη των αγωνιστικών της υποχρεώσεων. Στον αγωνιστικό τομέα ο κος Θεοδωρόπουλος δεν αντιμετωπίζει κανένα πρόβλημα αφού στην προπόνηση της Παρασκευής είχε στη διάθεσή του και τους 14 παίκτες του.\nΠαρασκευή 28/09/07: Οι διαιτητές στον αγώνα με το Αργος Ορεστικό\nΟρίστηκαν οι διαιτητές για τον αγώνα Α.Σ.Αργος Ορεστικό - Α.Ο.Λ.Φοίνικας που θα διεξαχθεί την Κυριακή 30/09/07 στις 18:00 στο κλειστό γυμναστήριο του Αργους. Πρόκειται για τους κ.κ. Νανούλη Χρήστο (Β' κατηγ.) και Ευφραιμίδη Σταύρο (Β' κατηγ.) του συνδέσμου διαιτητών Κεντρικής Μακεδονίας.\nΝα σημειωθεί ότι ο κος Ευφραιμίδης είχε διαιτητεύσει και πέρυσι στον εκτός έδρας αγώνα με το Αργος Ορεστικό που είχε λήξει με 92-84 υπέρ των γηπεδούχων.\nΣάββατο 22/09/07: Με νίκη έκλεισε τα φιλικά ο Φοίνικας\nΚάνοντας μία αρκετά καλή εμφάνιση, ο Φοίνικας επικράτησε σήμερα το απόγευμα στο Βόλο του Ιωνα με 71-81, ολοκληρώνοντας έτσι τα φιλικά παιχνίδια προετοιμασίας. Βέβαια για ένα ακόμα παιχνίδι η ομάδα δεν αγωνίστηκε πλήρης λόγω της απουσίας του Σιάτρα (έμεινε για επαγγελματικές υποχρεώσεις στη Λάρισα).\nΣτο α' δεκάλεπτο παίχτηκε ανοικτό μπάσκετ με τις δύο ομάδες να φτάνουν εύκολα στο καλάθι. Παρά το γεγονός ότι ο Κουκουράβας χρεώθηκε πολύ νωρίς με 3 φάουλ, οι φιλοξενούμενοι βρέθηκαν στο 10' να προηγούνται με 20-24. Στο β' δεκάλεπτο ο ρυθμός του παιχνιδιού έπεσε κάπως, οι γηπεδούχοι κατάφερναν και βρισκόντουσαν κοντά στο σκορ και το ημίχρονο βρήκε το Φοίνικα πάντα προηγούμενο με 34-36.\nΣτο β' ημίχρονο ο Φοίνικας μπήκε πολύ δυνατά και με ένα σερί 15-0 έφερε το σκορ στο 34-51 στο 22:55. Από εκεί και πέρα η διαφορά παρέμενε σε διψήφιο αριθμό παρά την αποβολή του Κουκουράβα με 5 φάουλ. Το 50-64 του 30' έγινε 58-77 στο 36:48 (η μεγαλύτερη διαφορά στον αγώνα). Η αποβολή και του Αλεξίου με 5 φάουλ καθώς και μία χαλάρωση των τελέυταίων λεπτών οδήγησε στο τελικό 71-81.\nΦοίνικας: (Θεοδωρόπουλος) Παπαδόπουλος 13, Βογιατζής, Ξανθόπουλος, Αλεξίου 5 (1), Λιάκος 25 (4), Σουλιώτης 9, Σακάρης 10 (1), Τσακνάκης 11(2), Παρβαντώνης, Κουκουράβας 4, Κόκκας 2, Σπήλιος, Λυτόπουλος 2.\nΠαρασκευή 21/09/07: Ανακοινώθηκαν οι αρχηγοί\nΧθες ανακοινώθηκαν οι τρεις αρχηγοί της ομάδας. Πρόκειται για τους Λιάκο Θ., Κουκουράβα Σ. και Σακάρη Μπάμπη.\nΕντωμεταξύ οριστικοποιήθηκε και η ώρα διεξαγωγής του αυριανού και τελευταίου φιλικού. Συγκεκριμένα ο Φοίνικας θα αντιμετωπίσει τον Ιωνα Βόλου στο κλειστό Δημοτικό Γυμναστήριο του Βόλου στις 4:00 μ.μ.\nΠέμπτη 20/09/07: Νίκη στο Βόλο με 68-69\nΜε 68-69 επιβλήθηκε ο Φοίνικας της Νίκης Βόλου σε φιλικό παιχνίδι χάρη σε 2 εύστοχες βολές του Παπαδόπουλου 3" πριν από τη λήξη. Ενα ακόμα παιχνίδι λοιπόν ανάμεσα στις δύο ομάδες που είχε συναρπαστική εξέλιξη και κρίθηκε στα τελευταία δευτερόλεπτα.\nΑπό την αρχή του αγώνα οι γηπεδούχοι πήραν το προβάδισμα στο σκορ και το κράτησαν όλο το α' δεκάλεπτο (19-16 στο 10'). Στο β' δεκάλεπτο, η έξοδος του Τοπούζη (αγωνίστηκε μόνο στο α' δεκ.) από τη μία και η είσοδος του Σουλιώτη από την άλλη, άλλαξε τις ισορροπίες. Οι Λαρισαίοι, στηριζόμενοι για μία ακόμα φορά στην άμυνά τους πέρασαν μπροστά στο σκορ για να κλείσει το ημίχρονο με 28-31 υπέρ του Φοίνικα.\nΣτο γ' δεκάλεπτο η διαφορά υπέρ του Φοίνικα έφταε στη μέγιστη τιμή της, 34-44 στο 25', ενώ δεν έπεσε σε κανένα σημείο κάτω από τους 5 πόντους. Το δεκάλεπτο έληξε με το Φοίνικα προηγούμενο με 46-52. Στο τελευταίο δεκάλεπτο του αγώνα το σκηνικό παρέμενε το ίδιο. Στα τελευταία όμως δύο λεπτά οι Βολιώτες με συνεχόμενα τρίποντα και εκμεταλλευόμενοι τα λάθη και την αστοχία των παικτών του Φοίνικα στις ελεύθερες βολές, κατάφεραν και προηγήθηκαν με 68-67 25" πριν από τη λήξη. Στην τελευταία επίθεση του Φοίνικα ο Παπαδόπουλος κέρδισε φάουλ 3" πριν από το τέλος και ευστόχησε και στις δύο βολές κάνοντας το 68-69 που ήταν και το τελικό σκορ, αφού οι γηπεδούχοι δε μπόρεσαν να σκοράρουν στον ελάχιστο χρόνο που απέμενε.\nΦοίνικας: (Θεοδωρόπουλος) Παπαδόπουλος 11, Σιάτρας 9 (1), Βογιατζής, Ξανθόπουλος, Αλεξίου 7 (1), Λιάκος 11 (1), Τσακνάκης 5(1), Κουκουράβας 7, Κόκκας, Σπήλιος, Λυτόπουλος 8, Σουλιώτης 11.\nΤετάρτη 19/09/07: Με Νίκη και Ιωνα Βόλου τα τελευταία φιλικά\nΤις δύο ομάδες του Βόλου θα αντιμετωπίσει στα τελευταία φιλικά παιχνίδια ο Φοίνικας, ολοκληρώνοντας έτσι τους αγώνες προετοιμασίας. Συγκεκριμένα θα αντιμετωπίσει αύριο στις 15:30 την ομάδα της Νίκης Βόλου στο κλειστό γυμναστήριο της Νέας Ιωνίας (το ματς άλλαξε ώρα διεξαγωγής ώστε να μπορέσουν να παρακολουθήσουν παίκτες, προπονητές και Δ.Σ. τον αγώνα της Α.Ε.Λ. που θα διεξαχθεί στο γειτονικό Πανθεσσαλικό Στάδιο), ενώ το Σάββατο θα αντιμετωπίσει πάλι στο Βόλο τον Ιωνα Βόλου.\nΣάββατο 15/09/07: Ηττα από τον Αίολο Τρικάλων με 62-58\nΜε ήττα ολοκλήρωσε τις εμφανίσεις του ο Φοίνικας στο τουρνουά του Αιόλου Τρικάλων, χάνοντας από τη γηπεδούχο ομάδα με 62-58 σε ένα όμορφο παιχνίδι. Για μία ακόμα φορά όμως ο προπονητής κος Θεοδωρόπουλος στερήθηκε τις υπηρεσίες 5 παικτών του (Σακάρης, Παπαδόπουλος, Λυτόπουλος, Σουλιώτης και Παρβαντώνης), χάνοντας άλλη μία ευκαιρία να δει την ομάδα του να αγωνίζεται σε πλήρη σύνθεση.\nΟσον αφορά το παιχνίδι, οι γηπεδούχοι αιφνιδίασαν τους Λαρισαίους και προηγήθηκαν με 8-0 στο 3' και με 11-2 στο 4'. Οι παίκτες του Φοίνικα ισορρόπησαν το παιχνίδι, μείωσαν σε 11-8, αλλά το α' δεκάλεπτο έληξε 18-11 υπέρ του Αιόλου. Στο β' δεκάλεπτο υπερίσχυσαν οι δυνατές άμυνες και από τις δύο ομάδες. Ετσι με ένα επι μέρους σκορ 11-11 το ημίχρονο τελείωσε με 29-22.\nΟ Φοίνικας μπήκε πιο δυνατά στο β' ημίχρονο και με όπλο την άμυνα κατάφερε και προηγήθηκε 36-38 στο 25'(για πρώτη φορά στον αγώνα) και 41-43 στο 30'. Στο δ' δεκάλεπτο οι φιλοξενούμενοι προηγήθηκαν μέχρι και 4 πόντους (45-49 στο 33'), δε μπόρεσαν όμως να ξεφύγουν κι άλλο στο σκορ, με αποτέλεσμα ο Αίολος που φάνηκε πιο ψύχραιμος στα τελευταία λεπτά να πάρει τη νίκη με 62-58.\nΣυμπερασματικά, ο Φοίνικας βελτίωσε την εικόνα που είχε παρουσιάσει στον αγώνα της Παρασκευής με τη Μεταμόρφωση, αλλά ήταν εμφανής η απουσία των παικτών που έλειπαν, ιδιαίτερα των 3 ψηλών, απέναντι σε έναν αντίπαλο που δεν έχει να ζηλέψει τίποτα από τις ομάδες της Γ' Εθνικής.\nΦοίνικας: (Θεοδωρόπουλος) Σιάτρας 12 (2), Βογιατζής, Ξανθόπουλος, Αλεξίου 21 (1), Λιάκος 14 (2), Τσακνάκης 1, Κουκουράβας 10 (1), Κόκκας, Σπήλιος.\nΠαρασκευή 14/09/07: Κακή εμφάνιση αλλά και νίκη επί της Μεταμόρφωσης\nΕνα δεκάλεπτο (το β') ήταν αρκετό για να δώσει τη νίκη στο Φοίνικα με 62-58 επί της Μεταμόρφωσης Βόλου. Στα υπόλοιπα τρία δεκάλεπτα η εμφάνιση της ομάδας ήταν από μέτρια έως κακή.\nΣτο πρώτο δεκάλεπτο οι δύο ομάδες εναλάσσονταν συνεχώς στην πρωτοπορία στο σκορ με το Φοίνικα να προηγείται στο 10' με 15-12. Το β' δεκάλεπτο μέχρι και το 19' ανήκε ολοκληρωτικά στους Λαρισαίους, που με ασφυκτική άμυνα και γρήγορες αντεπιθέσεις, έφερε τη διαφορά στο +21 (36-15). Στο τελευταίο λεπτό όμως οι Βολιώτες με ένα σερί 7-0 κατάφεραν να κλείσουν το ημίχρονο μειώνοντας σε 36-22.\nΣτο γ' δεκάλεπτο ο αγώνας ισορρόπησε, με τη διαφορά να κυμαίνεται ανάμεσα στους 15 και 20 πόντους. Στο τέλος του δεκαλέπτου το σκορ ήταν 57-40. Για το τελευταίο δεκάλεπτο οι παίκτες του Φοίνικα φύλαξαν τη χειρότερη εμφάνισή τους μέχρι τώρα στα φιλικά. Ατολμοι επιθετικά, με πολλά λάθη και χωρίς διάθεση στην άμυνα έδωσαν το δικαίωμα στη Μεταμόρφωση να γυρίσει το παιχνίδι και να μειώσει 61-58 1' πριν το τέλος του αγώνα. Το τελικό 62-58 υπέρ του Φοίνικα βρήκε τον προπονητή κο Θεοδωρόπουλο προβληματισμένο για τις μεταπτώσεις στην απόδοση των παικτών του κατά τη διάρκεια του 40λέπτου.\nΝα σημειωθεί ότι για ένα ακόμα φιλικό παιχνίδι η ομάδα έπαιξε με ελλείψεις, αυτή τη φορά των Παπαδόπουλου (έχει ενοχλήσεις στους προσαγωγούς) και Σουλιώτη (δε μπόρεσε να πάρει άδεια από τη μονάδα που υπηρετεί).\nΦοίνικας: (Θεοδωρόπουλος) Σιάτρας 15 (3), Βογιατζής, Ξανθόπουλος, Αλεξίου 2, Λιάκος 10 (1), Σακάρης 3 (1), Τσακνάκης 9 (1), Κουκουράβας 14 (1), Κόκκας 1, Σπήλιος 2, Λυτόπουλος 5, Παρβαντώνης 1 .\nΠέμπτη 13/09/07: Οι αγώνες του Φοίνικα στο τουρνουά του Αιόλου Τρικάλων\nΗ ομάδα του Φοίνικα θα δώσει δύο αγώνες στα πλαίσια του τουρνουά που διοργανώνει ο Αίολος Τρικάλων:\nΠαρασκευή 14/9 (ώρα 17:00) Φοίνικας - Μεταμόρφωση Βόλου.\nΣάββατο 15/9 (ώρα 14:30) Φοίνικας - Αίολος Τρικάλων.\nΚαι τα δύο παιχνίδια θα διεξαχθούν στο κλειστό Δημοτικό Γυμναστήριο Τρικάλων, ενώ δε θα πραγματοποιηθούν τα παιχνίδια που είχαν οριστεί για την Κυριακή λόγω των εκλογών.\nΚυριακή 9/09/07: Νίκη επί του Αστέρα με 54-49 σε φιλικό παιχνίδι\nΑκόμη μία φιλική νίκη πέτυχε ο Φοίνικας, αυτή τη φορά απέναντι στον Αστέρα Λάρισας με 54-49. Για ένα ακόμα παιχνίδι ο Φοίνικας απέδειξε ότι το όπλο του είναι η δυνατή άμυνα, αλλά και για ένα ακόμα φάνηκε ότι χρειάζεται περισσότερη προσοχή στον επιθετικό τομέα.\nΜε δυνατή άμυνα ο Φοίνικας κατάφερε να προηγηθεί με 16-4 στο 6:18 και 20-7 στο 10'. Στο β' δεκάλεπτο έφτασε στη μέγιστη διαφορά των 18 πόντων στο 18' για να κλείσει το ημίχρονο προηγούμενος με 32-17.\nΤο γ' δεκάλεπτο ανήκε ολοκληρωτικά στους παίκτες του Αστέρα. Με ένα σερί 12-0 κατάφεραν να μειώσουν στο 25:21 σε 32-29. Μέχρι το τέλος του δεκαλέπτου η διαφορά αυξομειωνόταν ανάμεσα στους 4 και 8 πόντους. Στο 30' το σκορ ήταν 42-36. Στο δ' δεκάλεπτο το παιχνίδι συνέχισε στο ίδιο μοτίβο. Για πρώτη φορά ο Αστέρας πλησίασε στο καλάθι στο 37:10 (47-45) χωρίς όμως να μπορέσει να απειλήσει περισσότερο, με το παιχνίδι να τελειώνει με 54-49 υπέρ του Φοίνικα.\nΦοίνικας: (Θεοδωρόπουλος) Παπαδόπουλος 13 (2/2 β., 4/5 δίπ., 1/2 τρ., 3 ριμπ., 1 ασ., 2λ.), Σιάτρας 3 (1/2 β., 1/3 δίπ., 0/2 τρ., 3ρ., 2κλ., 1λ.), Βογιατζής (0/1 δίπ., 1 ασ.), Ξανθόπουλος (0/3 δίπ., 1 κλ.), Αλεξίου 11 (4/6 β., 2/8 δίπ., 1/3 τρ., 1 ασ., 1κλ., 1λ.), Σουλιώτης 6 (2/2β., 2/3 δίπ., 5 ρ., 1 κλ., 1λ.), Σακάρης 5 (2/2 β., 1/1 τρ., 2 ρ., 1 ασ., 1 λ.), Τσακνάκης 2 (1/2 δίπ., 1ρ., 1 λ.), Κουκουράβας 5 (1/2 δίπ., 1/3 τρ., 1ρ., 1 ασ., 2 λ.), Κόκκας 4 (2/5 δίπ., 4 ρ., 1 κλ., 1 λ.), Σπήλιος (0/1 δίπ., 0/1 τρ., 4 ρ., 1 ασ., 1 κλ., 1 λ.), Λυτόπουλος 5 (1/2 β., 2/3 δίπ., 3ρ., 1 κλ., 2 λ.).\nΣάββατο 8/09/07: Φιλική νίκη επί του Αίολου Τρικάλων με 68-47\nΤρίτη συνεχόμενη νίκη στα φιλικά παιχνίδια πέτυχε ο Φοίνικας επί ενός αντιπάλου, που αν και εμφανώς πιο ανέτοιμος (ήταν το πρώτο φιλικό των Τρικαλινών) έδειξε ότι θα πρωταγωνιστήσει στο πρωτάθλημα της Α1 ΕΣΚΑΘ. Οι Λαρισαίοι βέβαια για έναν ακόμα αγώνα δεν ήταν πλήρεις αφού έλειπαν οι Λιάκος (τη Δευτέρα θα δοκιμάσει αν θα μπορέσει να ξαναρχίσει προπονήσεις), Κουκουράβας (λόγω επαγγελματικών υποχρεώσεων) και Σουλιώτης (δε μπόρεσε να εξασφαλίσει άδεια από τη μονάδα στην οποία υπηρετεί).\nΟ Φοίνικας για ένα ακόμα παιχνίδι ξεκίνησε δυνατά και χάρη στη δυνατή του άμυνα κατάφερε να προηγηθεί με 7-1 στο 4:38 και 13-3 στο 7:20. Στα τελευταία λεπτά όμως του α' δεκαλέπτου ο Αίολος αντέδρασε και μείωσε σε 13-10 στο 10'. Στο β' δεκάλεπτο οι δύο ομάδες βρίσκονταν κοντά στο σκορ με τη διαφορά να μην ξεπερνάει τους 4 πόντους, με πάντα προηγούμενο το Φοίνικα. Αυτή τη φορά όμως το ξέσπασμα των τελευταίων λεπτών ανήκε στο Φοίνικα που κατάφερε να κλείσει το ημίχρονο με μία διαφορά 8 πόντων (32-24 στο 20').\nΤο γ' δεκάλεπτο ξεκίνησε με τους φιλοξενούμενους να προσπαθούν να μειώσουν. Ο Φοίνικας αντέδρασε και το 32-27 στο 22:26 έγινε 39-29 στο 25:32 και 52-34 στο 30'. Η διαφορά έφτασε στη μέγιστη τιμή της 7:29 πριν από το τέλος όταν οι Λαρισαίοι προηγήθηκαν με 23 πόντους (57-34). Οι φιλοξενούμενοι προσπάθησαν και κατάφεραν να μειώσουν τη διαφορά προς στιγμή στους 15 πόντους, χωρίς όμως και να μπορέσουν να την κρατήσουν εκεί και το παιχνίδι έληξε με το τελικό 68-47.\nΦοίνικας: (Θεοδωρόπουλος) Παπαδόπουλος 17 (3/4 β., 4/7 δίπ., 2/4 τρ., 8 ριμπ., 3 ασ., 1 κλ., 2λ.),Σιάτρας 9 (2/2 β., 2/6 δίπ., 1/1 τρ., 4ρ., 5ασ., 1κλ., 4λ.), Βογιατζής 4 (4/6 β., 2 ρ.), Ξανθόπουλος 6 (3/4 δίπ., 1 ρ.), Αλεξίου 18 (3/7 β., 6/12 δίπ., 1/1 τρ., 1 ασ., 1 κοψ., 2κλ., 3λ.), Σακάρης 5 (1/2 δίπ., 1/4 τρ., 3 ρ., 3ασ., 4κλ., 2 λ.), Τσακνάκης 7 (2/3 δίπ., 1/2 τρ., 2ρ., 1 ασ., 1 κλ.), Παρβαντώνης (0/1 τρ., 1ρ.), Κόκκας (1 κλ., 1 λ.), Σπήλιος (0/1 τρ., 5 ρ., 2 ασ., 4 λ.), Λυτόπουλος 2 (0/2 β., 1/3 δίπ., 4ρ., 2 λ.).\nΠέμπτη 6/09/07: Νίκη με 66-35 στο δεύτερο φιλικό\nΜε νίκη με 66-35 επί του Α.Ο.Νικήτης Χαλκιδικής συνέχισε τα φιλικά παιχνίδια ο Φοίνικας. Με όπλο την πολύ δυνατή άμυνα κατάφερε από νωρίς να πάρει μία διαφορά στο σκορ και να τη μεγαλώνει με την πάροδο του χρόνου. Βέβαια σημαντικό ρόλο στο τελικό σκορ έπαιξε και το γεγονός ότι ο Φοίνικας ήταν σχεδόν πλήρης (έλειπε ο Λιάκος, ο οποίος δεν είχε ξεπεράσει το πρόβλημά του), ενώ οι φιλοξενούμενοι αγωνίστηκαν με αρκετές ελλείψεις.\nΟ Φοίνικας αιφνιδίασε τον αντίπαλό του και κατάφερε να προηγηθεί με 13-0 στο 6:03 και 16-1 στο 6:54, κλείνοντας το πρώτο δεκάλεπτο με 22-6. Στο β' δεκάλεπτο οι Σίθωνες κατάφεραν να ισορροπήσουν το παιχνίδι και να μειώσουν στο 20' σε 13 πόντους (35-22).\nΣτο γ' δεκάλεπτο η πολύ καλή άμυνα των γηπεδούχων (δέχθηκαν μόνο 4 πόντους) οδήγησε τη διαφορά στη μέγιστη τιμή των 19 πόντων (45-26) στο 30'. Στο τελευταίο δεκάλεπτο παίχθηκε κάπως πιο ελεύθερο μπάσκετ, η διαφορά συνεχώς ανέβαινε και η λήξη έφερε το τελικό 66-35. Διαιτητές της αναμέτρησης ήταν οι κ.κ. Αγορογιάννης Αστ. και Μαραμής Ιω. οι οποίοι δεν αντιμετώπισαν ιδιαίτερα προβλήματα.\nΦοίνικας: (Θεοδωρόπουλος) Παπαδόπουλος 7 (2/5 δίπ., 1/2 τρ., 5 ριμπ., 1ασ.),Σιάτρας 9 (1/4 β., 4/5 δίπ., 0/1 τρ., 3ρ., 3ασ.), Βογιατζής (1 ασ.), Αλεξίου 12 (8/13 β., 2/7 δίπ., 8ρ.), Σουλιώτης 3 (1/2 β., 1/3 δίπ., 5ρ.), Σακάρης (5 ρ., 2ασ.), Τσακνάκης 11 (1/2β., 5/5 δίπ., 2ρ., 1 ασ.), Παρβαντώνης 3 (1/1 τρ.), Κουκουράβας 6 (2/3β., 2/6 δίπ., 0/3 τρ., 1ρ., 2 ασ.), Κόκκας 4 (0/1 β., 2/5 δίπ., 3ρ., 1 ασ.), Σπήλιος (1 ρ., 2 ασ.), Λυτόπουλος 7 (1/4 β., 3/5 δίπ., 7ρ., 2 ασ.), Ξανθόπουλος 4 (2/4 δίπ., 3 ρ., 1 ασ.).\nΠέμπτη 6/09/07: Αύριο Παρασκευή η "πρώτη" των τμημάτων υποδομής\nΑύριο στις 16:45 στο κλειστό γυμναστήριο του Αλκαζάρ θα γίνει η πρώτη συνάντηση όλων των τμημάτων υποδομής (εφηβικό, παιδικό και μίνι) για τη νέα περίοδο.\nΕντωμεταξύ συστάθηκε τριμελής επιτροπή, αποτελούμενη από τους κ.κ. Κόννη Βούντα, Πάνο Παναγιωτόπουλο και Μάϊρα Σφόρτσα, η οποία και θα είναι υπεύθυνη για τα τμήματα υποδομής του συλλόγου. Προπονητής των τμημάτων θα είναι και φέτος ο Μπάμπης Σακάρης.\nΠληροφορίες και εγγραφές στο τηλ. 2410537585 (κα Σφόρτσα) ή στο γραφείο της ομάδας Ασκληπιού 31(3ος όροφος).\nΠέμπτη 6/09/07: Φιλικός αγώνας με Α.Ο.Νικήτης Χαλκηδικής\nΣήμερα στις 19:45 στο κλειστό γυμναστήριο του Αλκαζάρ θα διεξαχθεί φιλικό παιχνίδι με αντίπαλο την ομάδα του Α.Ο.Νικήτης Χαλκιδικής που αγωνίζεται στο β' όμιλο του Βορρά της Γ' Εθνικής.\nΣτο σημερινό δεύτερο φιλικό, ο κος Θεοδωρόπουλος δεν αντιμετωπίζει κάποιο πρόβλημα και αναμένεται να έχει στη διάθεσή του όλους τους παίκτες.\nΚυριακή 2/09/07: Θετικό το πρώτο δείγμα και νίκη με 72-69\nΚαλά στοιχεία έδειξε η ομάδα του Φοίνικα στο σημερινό πρώτο φιλικό αγώνα με τον Αρχέλαο Κατερίνης. Στο σημερινό αγώνα και οι δύο αντίπαλοι είχαν αρκετές ελλείψεις κάτι που όμως δεν τους εμπόδισε να παίξουν καλό μπάσκετ κατά διαστήματα.\nΣτην αρχή του αγώνα υπήρχε νευρικότητα και από τις δύο ομάδες με το α' δεκάλεπτο να λήγει ισόπαλο 13-13. Στη συνέχεια όμως οι γηπεδούχοι με όπλο την καλή άμυνα κατάφεραν να πάρουν μία μικρή διαφορά 4-8 πόντων την οποία και διατήρησαν μέχρι το 20' (32-26). Στο δεύτερο ημίχρονο συνεχίστηκε το ίδιο σκηνικό με τους φιλοξενούμενους να μειώνουν κατά διαστήματα στους 3 πόντους και τους Λαρισαίους να ξαναξεφεύγουν στους 8. Έτσι το γ' δεκάλεπτο έληξε με 50-43 υπέρ του Φοίνικα, ενώ το τελικό σκορ ήταν 72-69 για τους γηπεδούχους.\nΝα σημειωθεί ότι δεν αγωνίστηκαν με την ομάδα του Φοίνικα οι Παπαδόπουλος και Σουλιώτης για προσωπικούς λόγους (επιστρέφουν σήμερα στη Λάρισα), ο Λιάκος (ένιωσε ενοχλήσεις στη δεξιά γάμπα και δεν αγωνίστηκε για προληπτικούς λόγους), ο Κόκκας (λόγω θλάσης στο δεξί τετρακέφαλο) και ο Παρβαντώνης ο οποίος ήταν παρών αλλά δεν αγωνίστηκε. Πολύ καλή η διαιτησία των κ.κ. Τέγα και Φακίτσα.\nΦοίνικας: (Θεοδωρόπουλος) Ξανθόπουλος 5, Σιάτρας 13 (2), Βογιατζής 5 (1), Αλεξίου 12 (1), Σακάρης 3, Τσακνάκης 6, Κουκουράβας 13, Σπήλιος 3 (1), Λυτόπουλος 12 (1).\nΚυριακή 2/09/07: Σήμερα το πρώτο φιλικό με Αρχέλαο\nΣήμερα στις 18:00 στο κλειστό γυμναστήριο του Αλκαζάρ θα διεξαχθεί το πρώτο φιλικό παιχνίδι του Φοίνικα. Αντίπαλος ο Αρχέλαος Κατερίνης που όπως όλα δείχνουν, θα διεκδικήσει και φέτος την άνοδό του στη Β' Εθνική.\nΟ προπονητής κος Θεοδωρόπουλος δε θα έχει στη διάθεσή του τους Παπαδόπουλο (βρίσκεται εκτός Λάρισας για προσωπικούς λόγους), Κόκκα (υπέστη θλάση στον τετρακέφαλο και θα επιστρέψει στις προπονήσεις τη Δευτέρα) και Παρβαντώνη (θα ενσωματωθεί με την υπόλοιπη ομάδα τη Δευτέρα).\nΤετάρτη 22/08/07: Το πρόγραμμα των φιλικών αγώνων\nΤο πρόγραμμα των φιλικών αγώνων του Φοίνικα όπως έχει διαμορφωθεί μέχρι και σήμερα έχει ως εξής:\nΚυριακή 2/9/07: Φοίνικας Λάρισας - Αρχέλαος Κατερίνης (18:00 Αλκαζάρ)\nΠέμπτη 6/9/07: Φοίνικας Λάρισας - Σίθωνες Χαλκιδικής (19:45 Αλκαζάρ)\nΣάββατο 8/9/07: Φοίνικας Λάρισας - Αίολος Τρικάλων (18:00 Αλκαζάρ)\nΚυριακή 9/9/07: Αστέρας Λάρισας - Φοίνικας Λάρισας (18:00 Αλκαζάρ)\nΠαρασκευή 14/9/07: Συμμετοχή στο τουρνουά του Αίολου Τρικάλων\nΣάββατο 15/9/07: Συμμετοχή στο τουρνουά του Αίολου Τρικάλων\nΚυριακή 16/9/07: Συμμετοχή στο τουρνουά του Αίολου Τρικάλων\nΣτο τουρνουά των Τρικάλων ο Φοίνικας θα αντιμετωπίσει τις ομάδες του Αίολου Τρικάλων, της Μεταμόρφωσης Βόλου και των Τιτάνων Παλαμά. Μέχρι την έναρξη του πρωταθλήματος αναμένεται να προγραμματιστούν άλλα δύο φιλικά παιχνίδια κατά πάσα πιθανότητα με ομάδες της Γ' Εθνικής.\nΠαρασκευή 10/08/07: Ορίστηκαν τα πρώτα φιλικά\nΟι ημερομηνίες τεσσάρων φιλικών αγώνων ανακοινώθηκαν σήμερα. Συγκεκριμένα στις 9 Σεπτεμβρίου θα γίνει φιλικό στο κλειστό του Αλκαζάρ με την ομάδα του Αστέρα Λάρισας, ενώ ο Φοίνικας θα συμμετάσχει και στο τουρνουά του Αίολου Τρικάλων που θα διεξαχθεί στα Τρίκαλα στις 14, 15 και 16 Σεπτεμβρίου. Στο συγκεκριμένο τουρνουά θα αντιμετωπίσει τις ομάδες του Αίολου Τρικάλων, της Μεταμόρφωσης Βόλου και των Τιτάνων Παλαμά, με τη σειρά την οποία θα καθορίσουν οι διοργανωτές.\nΕντωμεταξύ συνεχίζονται οι προσπάθειες για τη διεξαγωγή και άλλων φιλικών κυρίως με ομάδες της Γ' Εθνικής, κάτι που αναμένεται να οριστικοποιηθεί μέχρι το τέλος Αυγούστου.\nΤετάρτη 8/08/07: Εγινε η κλήρωση του Πρωταθλήματος\nΣήμερα το μεσημέρι πραγματοποιήθηκε στην αίθουσα διαλέξεων του "Σπιτιού της Γυμναστικής" στο Ε.Γ.Μίκρας η κλήρωση των βορείων ομίλων του πρωταθλήματος Γ' Εθνικής Ανδρών.\nΣτην πρώτη αγωνιστική λοιπόν στις 30/9/2007 ο Φοίνικας αντιμετωπίζει στο Αργος Ορεστικό τον τοπικό Αθλητικό Σύλλογο ενώ στη δεύτερη υποδέχεται το φιλόδοξο Αίαντα Ευόσμου. Αναλυτικά το πρόγραμμα των αγώνων παρατίθεται στην κατηγορία "Αποτελέσματα".\nΤρίτη 7/08/07: Αύριο η κλήρωση του Πρωταθλήματος\nΑύριο Τετάρτη, στο Εθνικό Γυμναστήριο Μίκρας στη Θεσσαλονίκη και ώρα 13:00, θα γίνει η κλήρωση του πρωταθλήματος τόσο των δύο ομίλων του Βορρά της Γ' Εθνικής Ανδρών όσο και του Βορείου ομίλου της Α2' Γυναικών. Εντωμεταξύ σήμερα έγινε στην Αθήνα, παρουσία των κ.κ. Ορφανού και Βασιλακόπουλου, η κλήρωση όλων των υπόλοιπων Εθνικών κατηγοριών καθώς και του Κυπέλλου Ελλάδας.\nΔευτέρα 6/08/07: Με ελλείψεις η πρώτη της νέας περιόδου\nΜε ελλείψεις (αναμενόμενες λόγω του ότι βρισκόμαστε στην καρδιά του καλοκαιριού) αλλά και με αρκετή όρεξη ξεκίνησε η προετοιμασία της ομάδας του Φοίνικα για τη νέα χρονιά. Ο προπονητής κος Θεοδωρόπουλος και ο συνεργάτης του κος Τσιτρούλης ξεκίνησαν με ένα πρόγραμμα προσαρμογής, ενώ σταδιακά θα αυξάνεται και η ένταση των προπονήσεων.\nΕντωμεταξύ, ήδη προγραμματίζονται και οι φιλικοί αγώνες, οι οποίοι αναμένονται να ξεκινήσουν στις αρχές Σεπτεμβρίου. Τα πρώτα φιλικά της ομάδας θα ανακοινωθούν μέχρι το τέλος της εβδομάδας.\nΠέμπτη 2/08/07: Στις 6 Αυγούστου το ξεκίνημα της νέας περιόδου\nΤη Δευτέρα 6 Αυγούστου και ώρα 20:00 θα πραγματοποιηθεί η "πρώτη" της ομάδας για τη νέα περίοδο, στο κλειστό γυμναστήριο του Αλκαζάρ. Οι παίκτες καλούνται να βρεθούν στο γήπεδο στις 19:40.\nΔευτέρα 23/07/07: Το Αλκαζάρ έδρα της ομάδας\nΜετά από 10 συνεχείς περιόδους, που έδρα της ομάδας υπήρξε το κλειστό του Αγίου Θωμά (εξαίρεση αποτέλεσαν δύο χρονιές που χρησιμοποιήθηκε το κλειστό της Νίκαιας), ο Φοίνικας μετακομίζει στο κλειστό του Αλκαζάρ.\nΣάββατο 14/07/07: Η EXALCO χορηγός του Φοίνικα\nH λαρισινή εταιρεία EXALCO Α.Ε. (μέλος του ομίλου Βιοκαρπέτ), που ειδικεύεται στην παραγωγή προφίλ αλουμινίου και διαμόρφωσης φύλλων λαμαρίνας, αποτελεί πλέον έναν από τους βασικούς χορηγούς της ομάδας του Φοίνικα για τη νέα περίοδο. Μετά από συμφωνία των δύο πλευρών το λογότυπο της εταιρείας θα αναγράφεται στο πίσω μέρος των φανελών της ομάδας.\nΗ Διοίκηση του Φοίνικα ευχαριστεί το Δ.Σ. της EXALCO Α.Ε. για τη συμβολή της στην προσπάθεια του συλλόγου να παρουσιάσει μία αξιόλογη πορεία στο δύσκολο πρωτάθλημα της Γ' Εθνικής κατηγορίας.\nΔευτέρα 9/07/07: Δημοσιεύτηκε από την Ε.Ο.Κ. η Ειδική Προκήρυξη Πρωταθλήματος Γ' Εθνικής Κατηγορίας περιόδου 2007-08\nΣύμφωνα με τη Ειδική Προκήρυξη η ημερομηνία έναρξης του πωταθλήματος είναι οριστικά η 30/9/2007, ενώ η υποβολή των δηλώσεων συμμετοχής από τα σωματεία πρέπει να γίνει μέχρι την 25/7/2007. Τέλος η κλήρωση των αγώνων του πρωταθλήματος θα γίνει στη Θεσ/κη, στην αίθουσα διαλέξεων του ΕΓ Μίκρας, την Τετάρτη 8/8/2007 και ώρα 13:00.\nΠαρασκευή 6/07/07: Στις 6 Αυγούστου αρχίζει η προετοιμασία\nΤη Δευτέρα 6 Αυγούστου πρόκειται να ξεκινήσει η προετοιμασία ης ομάδας για την καινούρια σεζόν. Η έναρξη του πρωταθλήματος έχει οριστεί την Κυριακή 30 Σεπτεμβρίου (νωρίτερα από κάθε άλλη χρονιά), κάτι που αναγκάζει τον προπονητή κο Θεοδωρόπουλο να "μαζέψει" την ομάδα πολύ νωρίτερα απ' ότι αναμενόταν.\nΤετάρτη 4/07/07: Ο Τσακνάκης στο Φοίνικα, ο Κωνσταντίνου στον Αμπελώνα\nΜε την αμοιβαία μετακίνηση των Γιώργου Τσακνάκη από το Γ.Σ.Αμπελώνα στο Φοίνικα και του Κώστα Κωνσταντίνου από το Φοίνικα στο Γ.Σ.Αμπελώνα, δείχνει να ολοκληρώθηκε οριστικά η περίοδος των μεταγραφών.\nΟ Γιώργος Τσακνάκης είναι γεννημένος την 26η Μαίου 1983, έχει ύψος 1.82μ. και αγωνίζεται στη θέση 2. Από πολύ μικρός ξεκίνησε το μπάσκετ στην ομάδα του Γ.Σ.Αμπελώνα, όπου και αγωνιζόταν μέχρι σήμερα. Την περυσινή περίοδο έπαιξε πρωταγωνιστικό ρόλο στην ομάδα του, βοηθώντας την να φτάσει στα μπαράζ για την άνοδο στη Γ' Εθνική. Μεταγράφηκε στο Φοίνικα με υποσχετική ενός χρόνου.\nΣτα πλαίσια της μεταγραφής του Τσακνάκη στο Φοίνικα, μετακινήθηκε προς την ομάδα του Γ.Σ.Αμπελώνα ο Κώστας Κωνσταντίνου. Ο 21χρονος φοιτητής αρχικά είχε συμφωνήσει να παραμείνει στην ομάδα του Φοίνικα. Τελικά όμως δέχθηκε μία πολύ καλή πρόταση από τον Αμπελώνα και μετά από συμφωνία με τη διοίκηση του Φοίνικα μεταγράφηκε με ελεύθερη μεταγραφή στο Γ.Σ.Αμπελώνα.\nΟσον αφορά τους υπόλοιπους παίκτες, ο Χρ.Βασιλείου μεταπήδησε στον Περσέα, ενώ αποδεμεύτηκαν οι Ν.Ζουμπάς, Γ.Κουρτίδης, Χ.Κουνάδης και Δ.Τασιούλης.\nΤρίτη 26/06/07: Δημοσιεύτηκε από την Ε.Ο.Κ. η Γενική Προκήρυξη Πρωταθλημάτων περιόδου 2007-08\nΣύμφωνα με τη Γενική Προκήρυξη το χρονικό διάστημα διεξαγωγής του πρωταθλήματος της Γ' Εθνικής Ανδρών ορίζεται από 30/9/2007 έως 31/5/2008 χωρίς να αναφέρεται όμως η ακριβής ημερομηνία έναρξής του (θα ορίζεται στην ειδική προκήρυξη πρωταθλήματος Γ' Εθνικής).\nΑυτό που είναι σίγουρο , είναι ότι δε θα υπάρχει κανένας περιορισμός ηλικίας για τους συμμετέχοντες στη 12άδα καθώς και το ότι, όπως και πέρυσι, είναι υποχρεωτική η συμμετοχή των ομάδων στο πρωτάθλημα παίδων των ενώσεών τους.\nΔευτέρα 25/06/07: Εκλεισε ο κύκλος των μεταγραφών\nΟλοκληρώθηκαν οι μεταγραφές για την ομάδα του Φοίνικα με την απόκτηση δύο guard. Πρόκειται για τους Γιώργο Αλεξίου και Δημήτρη Βογιατζή.\nΟ Γιώργος Αλεξίου είναι από τα Τρίκαλα, έχει ύψος 1.88, είναι 25 ετών και έχει αγωνιστεί στο Δαναό Τρικάλων, στον Α.Σ.Τρίκαλα 2000, στον Ιωνικό Λαμίας και στον Αίολο Τρικάλων. Αποκτήθηκε από την ομάδα του Αίολου Τρικάλων (στην οποία ανήκει τυπικά ενώ ουσιαστικά είναι παίκτης του Α.Σ.Τρικάλων 2000) με υποσχετική μεταγραφή ενός έτους. Αγωνίζεται στις θέσεις 1 και 2.\nΟ 19χρονος Δημήτρης Βογιατζής είναι από τη Θεσσαλονίκη και είναι φοιτητής στα Τ.Ε.Ι. Λάρισας. Αποκτήθηκε από την ομάδα των Αμπελοκήπων Θεσσαλονίκης κι αυτός με υποσχετική μεταγραφή ενός χρόνου. Να σημειωθεί ότι ο Δ.Βογιατζής ακολουθούσε κανονικά το πρόγραμμα προπονήσεων του Φοίνικα καθ' όλη τη διάρκεια της περυσινής σεζόν.\nΜε τις μεταγραφές αυτές, έκλεισε το ρόστερ της ομάδας, εκτός αν μέχρι το τέλος της περιόδου των μεταγραφών (5 Ιουλίου) παρουσιαστεί κάποια εξαιρετική περίπτωση.\nΔευτέρα 25/06/07: Δεν ισχύουν οι περιορισμοί ηλικιών για το πρωτάθλημα της Γ' Εθνικής\nΣύμφωνα με ανακοίνωση της Εκτελεστικής επιτροπής του Δ.Σ. της Ε.Ο.Κ., κατά την αγωνιστική περίοδο 2007-2008 δε θα ισχύσουν οι περιορισμοί των ηλικιών για τους καλαθοσφαιριστές στη δήλωση και συμμετοχή τους στους αγώνες του πρωταθλήματος της Γ' Εθνικής Κατηγορίας Ανδρών.\nΓια τους αγώνες των τοπικών Πρωταθλημάτων οι διοργανώτριες Αθλητικές Ενώσεις και Τοπικές Επιτροπές έχουν δικαίωμα να αποφασίσουν κατά την κρίση τους την ισχύ των παραπάνω αναφερόμενων περιορισμών.\nΣάββατο 23/06/07: Οριστικά στο Φοίνικα και ο Λυτόπουλος\nΟ Γιώργος Λυτόπουλος αγωνίζεται στις θέσεις 3 και 4 και έρχεται με ελεύθερη μεταγραφή από την ομάδα της Ε.Α.Λ., στην οποία όμως δεν αγωνίστηκε, αφού το δελτίο του λόγω μετοίκησης άργησε να εκδοθεί. Πάντως πέρυσι έπαιξε, μέχρι της έκδοσης του δελτίου, στην ομάδα του Φ.Σ.Μεγάρων με την οποία πανηγύρισε την άνοδο στην Α' κατηγορία ΕΣΚΑΝΑ. Ο 19χρονος παίκτης, ύψους 1.97μ., από τα Μέγαρα είναι φοιτητής στα Τ.Ε.Ι. Λάρισας.\nΠέμπτη 21/06/07: Κόκκας, Ξανθόπουλος και Σπήλιος οι πρώτες μεταγραφές\nΟ ύψους 2.08μ. Ανδρέας Κόκκας έρχεται στο Φοίνικα με ελεύθερη μεταγραφή από την ομάδα της Α.Ε.Λ. Ο 19χρονος Λαρισαίος σέντερ την περυσινή περίοδο αγωνίστηκε ως δανεικός, από την Α.Ε.Λ., με την ομάδα του Σπάρτακου στο πρωτάθλημα της Α1 ΕΣΚΑΘ, όπου και άφησε και τις καλύτερες εντυπώσεις. Ο Κόκκας είναι φοιτητής του Πανεπιστημίου Θεσσαλίας στο Βόλο.\nΟ Τάσος Ξανθόπουλος με ύψος 2.03μ. αγωνίζεται στις θέσεις 3 και 4 και έρχεται δανεικός από το ΓΑΣ Αετός Κιλκίς. Ο 20χρονος παίκτης που σπουδάζει στα ΤΕΙ Λάρισας, είχε αγωνιστεί και πριν από δύο χρόνια με την ομάδα του Φοίνικα (πάλι ως δανεικός) όταν η ομάδα κέρδισε την άνοδό της στη Γ' Εθνική. Πέρυσι παρά το γεγονός ότι δε συμμετείχε στο ρόστερ της ομάδας, ακολουθούσε κανονικά τις προπονήσεις.\nΟ Σάκης Σπήλιος είναι μία προσωπική επιλογή του προπονητή κου Θεοδωρόπουλου. Ο Λαρισαίος play maker έρχεται στην ομάδα του Φοίνικα δανεικός, με υποσχετική ενός χρόνου, από την ομάδα του Περσέα Λάρισας.\nΜε τις μεταγραφές αυτές, αρχίζει να συμπληρώνεται, σιγά σιγά το ρόστερ της ομάδας για τη νέα περίοδο. Αναμένεται αύριο να ολοκληρωθούν οι μεταγραφές δύο ακόμη φοιτητών, των Λυτόπουλου Γιώργου και Βογιατζή Δημήτρη. Τέλος αναμένεται να αποκτηθεί ένας ακόμη play maker, με τον ερχομό του οποίου θα ολοκληρωθεί και το ρόστερ της ομάδας.\nΠέμπτη 21/06/07: Στο Γ.Σ.Αμπελώνα ο Χρ.Δραγατογιάννης\nΟριστικά αποχωρεί από το Φοίνικα ο αρχηγός του Χρήστος Δραγατογιάννης, ο οποίος θα συνεχίσει την πολυετή καριέρα του στην ομάδα του Γ.Σ.Αμπελώνα, μετά από συμφωνία του ίδιου και των δύο συλλόγων. Ο Δραγατογιάννης υπήρξε ο παίκτης που άλλαξε την πορεία του Φοίνικα τα τελευταία τρία χρόνια, οδηγώντας τον στην άνοδο και την άνετη παραμονή στη Γ΄Εθνική κατηγορία.\nΤετάρτη 20/06/07: Ανανέωσε και ο Κωνσταντίνου\nΟ Κώστας Κωνσταντίνου είναι ο όγδοος παίκτης που ανανέωσε για έναν ακόμα χρόνο την παραμονή του στην ομάδα του Φοίνικα.\nΑντίθετα, όλα δείχνουν ότι μάλλον θα αποχωρήσει από την ομάδα ο αρχηγός της Χρήστος Δραγατογιάννης, μετά από τριετή παραμονή.\nΤρίτη 19/06/07: Παπαδόπουλος και Σουλιώτης συνεχίζουν στο Φοίνικα\nΟπως έγινε σήμερα γνωστό τόσο ο Αβραάμ Παπαδόπουλος όσο και ο Αχιλλέας Σουλιώτης συμφώνησαν με τη διοίκηση του Φοίνικα για να προσφέρουν για έναν ακόμα χρόνο τις υπηρεσίες τους στην ομάδα. Ετσι οι παίκτες, που απάρτιζαν το ρόστερ της ομάδας της περυσινής χρονιάς, έγιναν επτά. Στόχος άλλωστε της διοίκησης ήταν να παραμείνουν όσο το δυνατόν περισσότεροι παίκτες, ώστε να μη χαθεί η συνοχή της ομάδας.\nΑναμένεται εντός της εβδομάδας να ξεκαθαρίσει το τοπίο και για τους Χρήστο Δραγατογιάννη και Κώστα Κωνσταντίνου, ενώ δεν έχει ακόμα αποφασιστεί η παραμονή ή όχι του Χρ.Βασιλείου. Τέλος αύριο Τετάρτη θα ανακοινωθούν τα ονόματα των τριών πρώτων μεταγραφών, δύο εκ των οποίων θα είναι με ελεύθερη μεταγραφή και ένας με υποσχετική ενός χρόνου.\nΠέμπτη 14/06/07: Για 4η χρονιά στο Φοίνικα ο Κουκουράβας\nΓια τέταρτη συνεχόμενη χρονιά θα προσφέρει τις υπηρεσίες του στην ομάδα του Φοίνικα ο Σωκράτης Κουκουράβας. Η επιθυμία τόσο του παίκτη όσο και του προπονητή και της διοίκησης, για την παραμονή του, ξεπέρασε τα όποια εμπόδια είχαν παρουσιαστεί και επήλθε η συμφωνία.\nΕντωμεταξύ την Παρασκευή αναμένεται στη Λάρισα ο Σουλιώτης, ο οποίος βρίσκεται τον τελευταίο μήνα στην Αθήνα με την ομάδα της αεροπορίας, και αναμένεται να συζητήσει με τη διοίκηση για το ενδεχόμενο της παραμονής του. Τέλος η ομάδα του Φοίνικα βρίσκεται πολύ κοντά στην απόκτηση δύο ταλαντούχων 19χρονων παικτών. Τα ονόματά τους θα ανακοινωθούν μόλις ολοκληρωθούν οι μεταγραφές τους.\nΠέμπτη 14/06/07: Οι αντίπαλοι του Φοίνικα στη Γ' Εθνική\nΜετά την ολοκλήρωση των πρωταθλημάτων και την ειδική κλήρωση που έγινε στα γραφεία της Ε.Ο.Κ. για το "μοίρασμα" των ομάδων της Ε.ΚΑ.Σ.Θεσσαλονίκης καταρτίστηκε ο ά' όμιλος του βορρά στον οποίο θα αγωνίζεται και ο Φοίνικας. Οι ομάδες του ομίλου είναι:\nΓΑΣ Αιγινιακός, ΓΣ Σιάτιστας, ΓΑΣ Αρχέλαος Κατερίνης, ΑΣ Αργος Ορεστικό, ΑΜΣ Γαλαξίας Αδένδρου, ΓΣ Νίκη Βόλου, ΑΟ Φοίνικας Λάρισας, ΑΣ Φίλιππος Βέροιας, ΓΑΣ Μ.Αλέξανδρος Γιαννιτσών, ΑΣ Ιωνας Βόλου, ΦΟ Πρωτέας Γρεβενών, ΧΑΝ Θεσσαλονίκης, ΑΣ Ηφαιστος Θεσ/κης και ΑΠΣ Αίας Ευόσμου.\nΣε περίπτωση που κάποια ομάδα των παραπάνω κατηγοριών δε δηλώσει συμμετοχή ή "χηρέψει" κάποια θέση λόγω συγχώνευσης, τότε ανεβαίνει στη Β' Εθνική ο Αρχέλαος Κατερίνης, ο οποίος κέρδισε στους αγώνες μπαράζ όλους τους δευτεραθλητές των άλλων ομίλων και τη θέση του στη Γ' Εθνική παίρνει πιθανότατα η ΕΑΛάρισας.\nΤρίτη 12/06/07: Ο Φάνης Τσιτρούλης συνεργάτης του Θεοδωρόπουλου\nΟ Φάνης Τσιτρούλης ανήκει από σήμερα στο τεχνικό τιμ του Φοίνικα. Ο Νικαιώτης γυμναστής επιστρέφει στο Φοίνικα μετά από 6 χρόνια, όταν σαν παίκτης και προπονητής την περίοδο 2001-2002 είχε συμβάλλει στην άνοδο της ομάδας από την Α2 κατηγορία της ΕΣΚΑΘ στην Α1.\nΣάββατο 9/06/07: Αποχώρησε από το Φοίνικα ο Θ.Γκανέτσας\nΠαρελθόν αποτελεί για την ομάδα του Φοίνικα ο Θάνος Γκανέτσας. Ο 22χρονος play maker, ο οποίος την περυσινή περίοδο, ως δανεικός από τον Ηρακλή Χάλκης, έκανε ένα πολύ καλό πρωτάθλημα με τα χρώματα του Φοίνικα, αποφάσισε να συνεχίσει την επόμενη χρονιά στον Αίολο Τρικάλων.\nΗ Διοίκηση του Φοίνικα με ανακοίνωσή της τον ευχαριστεί για την προσφορά του και του εύχεται καλή πορεία με τη νέα του ομάδα, ελπίζοντας ότι στο εγγύς μέλλον θα τον έχει πάλι στις τάξεις της.\nΣάββατο 9/06/07: Ολοκληρώθηκε η χρονιά για τα τμήματα υποδομής\nΟλοκληρώθηκε σήμερα το πρωί η χρονιά για τα τμήματα υποδομής, με μία λιτή εκδήλωση ατο κλειστό του Αλκαζάρ. Στα παιδιά μίλησε και απένειμε διπλώματα ο πρόεδρος κος Χαύδας, μοιράστηκαν δώρα στα παιδιά (αθλητικό υλικό), ενώ προσφέρθηκαν γλυκά και αναψυκτικά σε παιδιά και γονείς.\nΠαρασκευή 8/06/07: Μετά τον Παρβαντώνη συμφώνησε και ο Σακάρης\nΟπως αναμενόταν, σήμερα το απόγευμα, μετά τον Παρβαντώνη, συμφώνησε και ο Μπάμπης Σακάρης να παραμείνει για έναν ακόμα χρόνο στο Φοίνικα.\nΟ 25χρονος Αθηναίος play maker θα βρεθεί στο ρόστερ του Φοίνικα για τέταρτη συνεχόμενη αγωνιστική περίοδο, βοηθώντας με την εμπειρία του την ομάδα από τη νευραλγική θέση του οργανωτή.\nΤη Δευτέρα αναμένεται να ολοκληρωθεί και η πρώτη μεταγραφή της ομάδας, χωρίς όμως να έχουν γίνει γνωστές λεπτομέρειες.\nΠαρασκευή 8/06/07: Εκδήλωση αύριο για τα τμήματα υποδομής\nΑύριο Σάββατο και ώρα 9:20 το πρωί, θα γίνει στο κλειστό του Αλκαζάρ, εκδήλωση για τη λήξη της περιόδου για τα παιδιά των τμημάτων υποδομής.\nΠαρασκευή 8/06/07: Συμφώνησε να παραμείνει στο Φοίνικα ο Παρβαντώνης\nΠαίκτης του Φοίνικα για έναν ακόμα χρόνο θα είναι ο Λευτέρης Παρβαντώνης. Η Διοίκηση συμφώνησε με τον 20χρονο φοιτητή από την Κω, μετά από εισήγηση του κου Θεοδωρόπουλου για την παραμονή του.\nΕντός της ημέρας αναμένεται να υπάρξει συμφωνία και με έναν ακόμα παίκτη του Φοίνικα, για την παραμονή του, ενώ στάσιμο παραμένει το θέμα της πρόσληψης γυμναστή. Τέλος από τη Δευτέρα θα υπάρξουν και απαντήσεις από παίκτες που ήδη έχουν συζητήσει με τη Διοίκηση της ομάδας, για πιθανή μεταγραφή τους στο Φοίνικα.\nΔευτέρα 4/06/07: Ο Βάιος Θεοδωρόπουλος νέος προπονητής στο Φοίνικα\nΟ Βάιος Θεοδωρόπουλος είναι οριστικά ο νέος προπονητής του Φοίνικα. Ο Β.Θεοδωρόπουλος υπήρξε προπονητής σε ομάδες των πρωταθλημάτων της ΕΣΚΑΘ, όπως ο Αρης Λάρισας, ο Περσέας και ο Σπάρτακος, ενώ αυτή είναι η πρώτη του χρονιά ως προπονητής ομάδας Εθνικής κατηγορίας.\nΕντός της εβδομάδας αναμένεται να ανακοινωθεί και το όνομα του βοηθού που θα είναι ταυτόχρονα και γυμναστής της ομάδας.\nΣάββατο 2/06/07: Αλλαγή στην τεχνική ηγεσία του Φοίνικα\nΜετά την επιτυχημένη πορεία ως προπονητής του Φοίνικα στη Γ' Εθνική, ο Αντώνης Κυρατζής αποφάσισε να μη συνεχίσει και την επόμενη χρονιά. Αυτή η απόφασή του οδηγεί το σύλλογο στην πρόσληψη νέου προπονητή, το όνομα του οποίου θα ανακοινωθεί ως τη Δευτέρα.\nΗ Διοίκηση του Φοίνικα εκφράζει τις ευχαριστίες της προς τον κο Κυρατζή και του εύχεται κάθε επιτυχία τόσο στις προσωπικές όσο και στις επαγγελματικές του επιλογές. Ο Αντώνης Κυρατζής ανήκει στην οικογένεια του Φοίνικα και η "πόρτα" του συλλόγου θα είναι πάντα ανοικτή για αυτόν.\nΤετάρτη 30/05/07: Ευχαριστίες προς τη Διοίκηση του Ε.Α.Κ.Λ.\nΜε ανακοίνωσή του το Δ.Σ. του Φοίνικα ευχαριστεί τον Πρόεδρο του Ε.Α.Κ.Λάρισας κο Στουκογιώργο και τους συνεργάτες του, για την άψογη συνεργασία και εύχεται και η επόμενη χρονιά να τους βρει αρωγούς στην προσπάθεια του Συλλόγου.\nΤετάρτη 30/05/07: Την Παρασκευή 1/6 ξεκινάνε οι μεταγραφές\nΣύμφωνα με εγκύκλιο της Ε.Ο.Κ. η περίοδος των ελεύθερων μεταγραφών και των μεταγραφών με υποσχετική ξεκινάει την 1/6 και ολοκληρώνεται την 25/6. Κατά το διάστημα 20/6-25/6 τα σωματεία είναι υποχρεωμένα να στείλουν τους πίνακες με τους αθλητές που αποδεσμεύουν, ενώ οι μεταγραφές των αποδεσμευθέντων αθλητών θα γίνει κατά το διάστημα 26/6-5/7.\nΤρίτη 29/05/07: Ανανέωσε για ένα χρόνο ακόμη ο Γ.Σιάτρας\nΤην απόφασή του να προσφέρει, για ένα ακόμα χρόνο, τις υπηρεσίες του στο Φοίνικα γνωστοποίησε ο Γιώργος Σιάτρας, έπειτα από συνάντηση που είχε σήμερα με μέλη της διοίκησης.\nΕντωμεταξύ αναμένεται να ολοκληρωθούν οι επαφές και με τους υπόλοιπους παίκτες μέχρι το τέλος της εβδομάδας, όπως εντός της εβδομάδας θα ξεκαθαρίσει και το θέμα του προπονητή.\nΚυριακή 27/05/07: Ηττα από την πρωταθλήτρια Γουμένισσα στο φινάλε του πρωταθλήματος\nΤην ήττα γνώρισε ο Φοίνικας στη Γουμένισσα από την τοπική ομάδα με 87-69, σε έναν αγώνα που το αγωνιστικό μέρος πέρασε σε δεύτερο ρόλο. Σε ένα κατάμεστο από φιλάθλους κλειστό γυναστήριο κυριαρχούσαν τα πασίγνωστα "χάλκινα της Γουμένισσας", τα τύμπανα και τα τραγούδια, σε μία γιορταστική ατμόσφαιρα για την άνοδο της μακεδονικής ομάδας στη Β' Εθνική κατηγορία.\nΣτο αγωνιστικό μέρος, από το ξεκίνημα, τόσο οι γηπεδούχοι όσο και οι διαιτητές ξεκαθάρισαν στους παίκτες του Φοίνικα ότι οι ελπίδες για νίκη ήταν ελάχιστες. Ετσι με συνεχόμενα τρίποντα προηγήθηκαν με 9-2 στο 3' και 14-6 στο 5'. Οι φιλοξενούμενοι το μόνο που κατάφεραν στο δεύτερο μισό του α΄δεκαλέπτου ήταν να κρατήσουν τη διαφορά κάτω από τους 10 πόντους (20-11 στο 10'). Στο δεύτερο δεκάλεπτο ο Φοίνικας κατάφερε να μειώσει στο 25-19 αλλά ένα ξέσπασμα των γηπεδούχων έφερε τη διαφορά στους 20 πόντους (44-24 στο 20').\nΣτο γ' δεκάλεπτο οι παίκτες του Φοίνικα αν και πιο αποτελεσματικοί στην επίθεση, δεν κατάφεραν να περιορίσουν τα τρίποντα των γηπεδούχων (είχαν 6/9 στο γ' δεκ.) και έτσι η διαφορά παρέμενε σχεδόν σταθερή (64-45 στο 30'). Στο τελευταίο δεκάλεπτο η διαφορά του σκορ αυξομειωνόταν από τους 15 έως τους 23 πόντους, το ενδιαφέρον βρισκόταν στην κερκίδα και έτσι το τελικό 87-69 βρήκε μία ολόκληρη πόλη να γιορτάζει για την άνοδο της ομάδας της.\nΦοίνικας: (Κυρατζής) Παπαδόπουλος 6, Γκανέτσας 3 (1), Λιάκος 25, Σουλιώτης 16, Σακάρης 6(2), Δραγατογιάννης 9, Παρβαντώνης, Κουκουράβας 4, Κωνσταντίνου.\nΓουμένισσα: (Νίτσης) Μπαίκι 15 (1), Ημερίδης 9 (1), Τοπουζίδης, Αγγέλου, Ρίπος, Καρνάβας 19, Γιούδας 5 (1), Γότσος, Τάτσης 2, Ντάλνης 10 (2), Ανδρεάδης 27 (8), Νταράκης.\nΠαρασκευή 25/05/07: Νοκ άουτ ο Γ.Σιάτρας\nΧωρίς το Γ.Σιάτρα θα αγωνιστεί η ομάδα του Φοίνικα στη Γουμένισσα μετά το διάστρεμμα που υπέστη ο παίκτης στο φιλικό της Τετάρτης με τον Κεραυνό. Τα προβλήματα όμως δε σταματάνε εκεί αφού τόσο ο Δραγατογιάννης όσο και ο Σακάρης εξακολουθούν να έχουν προβλήματα με τους ώμους τους, ενώ αμφίβολη είναι και η συμμετοχή του Σουλιώτη, ο οποίος απουσιάζει όλη την εβδομάδα στην Αθήνα με την ομάδα της αεροπορίας.\nΠέμπτη 24/05/07: Διαιτητές στον αγώνα της Κυριακής με την Γουμένισσα\nΟρίστηκαν οι διαιτητές για τον αγώνα Α.Ο.Κ.Γουμένισσας - Α.Ο.Λ.Φοίνικας που θα διεξαχθεί την Κυριακή 27/05/07 στις 18:00 στο κλειστό γυμναστήριο της Γουμένισσας στα πλαίσια της 26ης και τελευταίας αγωνιστικής. Πρόκειται για τους κ.κ. Μερτζάνη Δημήτρη (Β' κατηγ.) του συνδέσμου διαιτητών Δυτικής Μακεδονίας και Παπαγεωργίου Κύρου (Γ' κατηγ.) του συνδέσμου διαιτητών Κιλκίς.\nΟ κος Μερτζάνης σφυρίζει για τρίτη φορά φέτος σε αγώνα του Φοίνικα (προηγήθηκαν αυτοί με Γαλαξία Αδένδρου εκτός και Απόλλωνα Καλαμαριά εντός) ενώ ο κος Παπαγεωργίου διαιτητεύει πρώτη φορά αγώνα του Φοίνικα.\nΚυριακή 20/05/07: Μία ακόμη χρονιά στο Φοίνικα ο Λιάκος\nΣυμφώνησε να παραμείνει στο Φοίνικα για έναν ακόμα χρόνο, ο Θεόδωρος Λιάκος, ο οποίος αποτελούσε έναν από τους πρωταρχικούς στόχους για την ομάδα. Μέσα στην εβδομάδα αναμένεται να υπάρξουν συζητήσεις και με τους υπόλοιπους παίκτες, ενώ για πιθανές μεταγραφές η Διοίκηση θα ασχοληθεί μετά τη λήξη του πρωταθλήματος.\nΚυριακή 20/05/07: Επιτέλους νίκη με 89-71 επί του Πιερικού\nΎστερα από 4 συνεχόμενες ήττες ο Φοίνικας επέστρεψε στις επιτυχίες επικρατώντας του Πιερικού με 89-71 στο κλειστό του Αγίου Θωμά.\nΣτο ξεκίνημα οι νεαροί παίκτες του Πιερικού αιφνιδίασαν, προηγήθηκαν με 2-7 και κρατούσαν την πρωτοπορία στο σκορ σχεδόν σε όλο το α' δεκάλεπτο (15-16 στο 10'). Στο β' δεκάλεπτο οι γηπεδούχοι χωρίς να βρεθούν σε μεγάλη φόρμα κατάφεραν να ξεφύγουν στο σκορ με 43-30 (στο 20') κυρίως χάρη στην ευστοχία τους στα τρίποντα (6/9).\nΣτο γ' δεκάλεπτο η διαφορά του σκορ αυξομειωνόταν από τους 6 έως τους 13 πόντους. Τελικά το γ' δεκάλεπτο τελείωσε με το Φοίνικα να προηγείται 66-54. Στο τελευταίο δεκάλεπτο οι φιλοξενούμενοι κατάφεραν στο 35:16 να μειώσουν ξανά στους 6 (66-60) με δύο συνεχόμενα τρίποντα του Χατζηιωάννου. Η απάντηση όμως ήταν άμεση και ο Φοίνικας με τρίποντο και εύστοχη βολή ύστερα από φάουλ στο σουτ του Σιάτρα έκανε το 70-60. Από κει και πέρα, παίχθηκε πολύ ελεύθερο μπάσκετ με τους Λαρισαίους να φτάνουν εύκολα στην νίκη με 89-71\nΦοίνικας: (Κυρατζής) Παπαδόπουλος 16, Σιάτρας 16 (1), Γκανέτσας 2, Λιάκος 32 (7), Σουλιώτης 10, Σακάρης 3(1), Παρβαντώνης 3 (1), Κουκουράβας 4, Κωνσταντίνου 3 (1).\nΠιερικός: (Τσολάκης) Βαφόπουλος 10, Χατζηιωάννου 21 (4), Βουτσακόπουλος 2, Δημητριάδης 3 (1), Κουρκούτας 6, Αποστολάκης 9, Βογιατζής 6, Σαββουλίδης 4, Αναγνώστου 10 (2), Τσιάμης.\nΣάββατο 19/05/07: Στις 3 Ιουνίου η Γενική Συνέλευση των μελών του Φοίνικα\nΤην Κυριακή 3 Ιουνίου θα πραγματοποιηθεί η Γενική Συνέλευση των μελών του Α.Ο.Λ."Ο Φοίνιξ", με κύριο μέλημά της την εκλογή νέου Διοικητικού Συμβουλίου.\nΠαρασκευή 18/05/07: Με το Φοίβο Γιάννουλης η ομάδα των μίνι\nΣτη Γιάννουλη με τον τοπικό Φοίβο ολοκληρώνουν τους αγώνες τους τα μίνι του Φοίνικα. Ο αγώνας θα διεξαχθεί στις 10:00 το πρωί του Σαββάτου στο κλειστό γυμναστήριο της Γιάννουλης.\nΠέμπτη 17/05/07: Διαιτητές στον αγώνα της Κυριακής με τoν Πιερικό\nΟρίστηκαν οι διαιτητές για τον αγώνα Α.Ο.Λ.Φοίνικας - Σ.Φ.Κ. Πιερικός που θα διεξαχθεί την Κυριακή 20/05/07 στις 18:00 στο κλειστό γυμναστήριο του Αγίου Θωμά στα πλαίσια της 25ης αγωνιστικής. Πρόκειται για τους κ.κ. Νικηφορίδη Γαβριήλ (Β' κατηγ.) και Γιαγλή (Γ' κατηγ.) του συνδέσμου διαιτητών Θεσσαλονίκης.\nΤόσο ο κος Νικηφορίδης όσο και ο κος Γιαγλής σφυρίζουν για πρώτη φορά σε αγώνα του Φοίνικα.\nΠέμπτη 17/05/07: Συνεχίζονται οι δοκιμές παικτών\nΣυνεχίζονται στο Φοίνικα οι δοκιμές παικτών ενόψει της επικείμενης μεταγραφικής περιόδου, το ξεκίνημα της οποίας θα συμπέσει με τη λήξη της τρέχουσας αγωνιστικής περιόδου.\nΟ προπονητής κος Κυρατζής παράλληλα με την προετοιμασία της ομάδας για τον Κυριακάτικο αγώνα με τον Πιερικό, δίνει τη δυνατότητα σε νεαρούς κυρίως παίκτες να προπονηθούν με την ομάδα δείχνοντας ταυτόχρονα τις δυνατότητές τους.\nΚυριακή 13/05/07: Εχασε ο Φοίνικας στην Κατερίνη με 82-74, μένοντας από δυνάμεις\nΠάλαιψε, ήταν ο κυρίαρχος του αγώνα για 30' αλλά τελικά δεν τα κατάφερε ο Φοίνικας να πανυγηρίσει μία σπουδαία εκτός έδρας νίκη. Μένοντας από δυνάμεις στο τελευταίο δεκάλεπτο υποχρεώθηκε σε ήττα από το δεύτερο της βαθμολογίας Αρχέλαο Κατερίνης.\nΟ Φοίνικας μπήκε δυνατά στο παιχνίδι και με συνεχόμενα τρίποντα των Παπαδόπουλου και Λιάκου αιφνιδίασε και προηγήθηκε με 0-6. Στη συνέχεια οι γηπεδούχοι ισορρόπησαν το παιχνίδι με το σκορ να πηγαίνει πόντο πόντο. Το α' δεκάλεπτο τελικά βρήκε το Φοίνικα προηγούμενο με 21-22. Στο β' δεκάλεπτο ο αγώνας κυλούσε στο ίδιο μοτίβο, με το Φοίνικα να φτάνει εύκολα στο καλάθι, αλλά και να μη μπορεί να ελέγξει τα αμυντικά ριμπάουντ και να δέχεται καλάθια από δεύτερες και τρίτες προσπάθειες. Παρ' όλα αυτά κατάφερε στο ημίχρονο να προηγηθεί με 39-43.\nΤο τρίτο δεκάλεπτο ανήκει εξ' ολοκλήρου στο Φοίνικα. Παίζοντας στο α' μισό πολύ καλή άμυνα κατάφερε να ξεφύγει στο 25' με τη μεγαλύτερη υπέρ του διαφορά των 16 πόντων (42-58). Προσπάθησε στη συνέχεια να διατηρήσει αυτή τη διαφορά, αλλά προς το τέλος οι γηπεδούχοι κατάφεραν να μειώσουν σε 58-67. Στο τελευταίο δεκάλεπτο οι φιλοξενούμενοι κατάρρευσαν. Από τη μία η κούραση (που για άλλο ένα παιχνίδι αποδεικνύεται ανασταλτικός παράγοντας) και από την άλλη τα σφυρίγματα των διαιτητών που αναμενόμενα θα σφύριζαν πιο πολύ "έδρα" έφεραν στο 36:08 το σκορ στο 71-71. Οι γηπεδούχοι είχαν δυνάμεις και ηθικό και τελικά κατάφεραν να πάρουν τη νίκη με 82-74.\nΦοίνικας: (Κυρατζής) Παπαδόπουλος 15 (3), Σιάτρας 18 (3), Γκανέτσας 2, Λιάκος 23 (3), Σουλιώτης 6, Σακάρης, Δραγατογιάννης 7 (1), Παρβαντώνης, Κουκουράβας 3, Κωνσταντίνου.\nΑρχέλαος Κατερίνης: (Θωμαίδης) Τσαιτουρίδης 2, Μανουσάκης 11 (1), Τσιγκαρόπουλος, Γερογιάννης 19 (2), Γαλανός 2, Χρυσανθόπουλος 11 (2), Ράπτης 22, Χρυσίδης 5 (1), Δάμαλης, Κουνούπης 10, Πόδας.\nΣάββατο 12/05/07: Πλήρης ο Φοίνικας στην Κατερίνη\nΜετά από πολύ καιρό, θα εμφανιστεί πλήρης ο Φοίνικας σε αγώνα, αφού στην αποστολή μετέχει τόσο ο Μπ. Σακάρης, ο οποίος δείχνει να ξεπερνάει το πρόβλημα με τον ώμο του, όσο και ο Χρ. Δραγατογιάννης ο οποίος στον αγώνα με το Αργος δεν συμμετείχε λόγω ασθένειας.\nΠαρασκευή 11/05/07: Διαιτητές στον αγώνα της Κυριακής με τoν Αρχέλαο Κατερίνης\nΟρίστηκαν οι διαιτητές για τον αγώνα Γ.Α.Σ.Αρχέλαος Κατερίνης - Α.Ο.Λ.Φοίνικας που θα διεξαχθεί την Κυριακή 13/05/07 στις 18:00 στο κλειστό γυμναστήριο της Κατερίνης. Πρόκειται για τους κ.κ. Μπλέτσα Γεώργιο (Β' κατηγ.) και Τζίμα Ευαγγελία (Γ' κατηγ.) του συνδέσμου διαιτητών Θεσσαλονίκης.\nΤόσο ο κ.Μπλέτσας όσο και η κα Τζίμα σφυρίζουν για δεύτερη φορά σε αγώνα του Φοίνικα (προηγήθηκαν αυτοί με τη Γουμένισσα εντός έδρας για τον πρώτο και με την Καστοριά εκτός για τη δεύτερη).\nΚυριακή 6/05/07: Απογοητευτική εμφάνιση και ήττα με 73-75 από το Αργος Ορεστικό\nΝέα ήττα (η δεύτερη συνεχόμενη εντός έδρας) υπέστη ο Φοίνικας στο κλειστό του Αγίου Θωμά. Μία ήττα που συνοδεύτηκε από μέτρια έως κακή εμφάνιση, με πολλά νεύρα και διαμαρτυρίες στους διαιτητές και τεχνικές ποινές που στοίχησαν για άλλη μία φορά στην ομάδα, ανεξάρτητα αν δίκαια ή όχι υπήρχαν οι διαμαρτυρίες.\nΣε ένα παιχνίδι που δεν είχε κανένα βαθμολογικό ενδιαφέρον οι φιλοξενούμενοι φάνηκαν πιο παθιασμένοι και πανυγύρισαν στο τέλος τη νίκη. Το πρώτο δεκάλεπτο οι γηπεδούχοι κατάφεραν να προηγηθούν και να πάρουν μία μικρή διαφορά με 19-16 στο 10'. Στο δεύτερο δεκάλεπτο υπήρχε εναλλαγή στην πρωτοπορία στο σκορ, με τους λαρισαίους να καταφέρνουν να προηγηθούν στο ημίχρονο με 40-34.\nΤο τρίτο δεκάλεπτο κύλισε με το Φοίνικα να κρατάει μία μικρή διαφορά στο σκορ και με τους παίκτες του Αργους να καταφέρνουν να μειώνουν στο καλάθι στο 30' (53-51). Στο τέταρτο δεκάλεπτο ο Φοίνικας ξεκίνησε δυνατά και έφτασε τη διαφορά στους 9 πόντους (60-51) στο 31'. Σε εκείνο το σημείο όμως κόλλησε επιθετικά και χώρίς οι φιλοξενούμενοι να είναι ιδιαίτερα εύστοχοι κατάφεραν σιγά σιγά να ροκανίζουν τη διαφορά και να μειώσουν σε 67-65 στο 37'. 2' πριν από τη λήξη έγινε μία φάση που ίσως να καθόρισε και την έκβαση του αγώνα. Σε προσπάθεια του Σιάτρα για lay up έγινε καταφανέστατο φάουλ χωρίς όμως να σφυριχθεί από τους διαιτητές και σε διαμαρτυρία του παίκτη δόθηκε τεχνική ποινή. Ο Τσουμανάς του Αργους ευστόχησε και στις δύο βολές ισοφαρίζοντας 67-67 και στη συνέχεια (στην επίθεση του Αργους) ευστόχησε σε τρίποντο δίνοντας το προβάδισμα στην ομάδα του με 67-70 1':45 πριν το τέλος. Ο Φοίνικας ισοφάρισε με τρίποντο του Λιάκου, αλλά οι φιλοξενούμενοι με νέο τρίποντο του Δημητριάδη έκαναν το σκορ 70-73 37" πριν από το τέλος. Μετά από άστοχη επίθεση του Φοίνικα το Αργος πέτυχε καλάθι στον αιφνιδιασμό. Ενώ όλα έδειχναν ότι τα πάντα είχαν τελειώσει ο Λιάκος με τρίποντο μείωσε σε 73-75 7" πριν από το τέλος. Οι Λαρισαίοι έκαν γρήγορα φαόυλ, με τον Τσουμανά αυτή τη φορά να αστοχεί και στις δύο βολές. Η ευκαιρία δόθηκε στο Φοίνικα με φάουλ που κέρδισε ο Παπαδόπουλος 1" και 1 δέκατο πριν από τη λήξη. Αστόχησε όμως στην πρώτη βολή, αστόχησε εσκεμμένα και στη δεύτερη αλλά οι φιλοξενούμενοι πήραν το ριμπάουντ και το παιχνίδι έληξε με 73-75.\nΦοίνικας: (Κυρατζής) Παπαδόπουλος 5 (1), Σιάτρας 7 (1), Γκανέτσας 3 (1), Λιάκος 32 (5), Σουλιώτης 19, Παρβαντώνης 3 (1), Κουκουράβας 4, Κωνσταντίνου, Βασιλείου.\nΑργος Ορεστικό: (Σούλιος) Δημητριάδης 13 (1), Χατζόπουλος, Πουλιώνης 2, Γκόγκος 5 (1), Καραμήτσος 10, Τσουμανάς 21 (1), Κόττας 9 (1), Μπατσούκας 15 (3).\nΚυριακή 6/05/07: Μόνο πρόβλημα ο Σακάρης\nΜε μοναδικό πρόβλημα το Μπ. Σακάρη, ο οποίος χάνει μάλλον το υπόλοιπο της χρονιάς, ολοκλήρωσε ο Φοίνικας την προετοιμασία του για το σημερινό αγώνα με το Αργος Ορεστικό. Το παιχνίδι δεν έχει βαθμολογική σημασία, αλλά μόνο για λόγους γοήτρου ο Φοίνικας θα επιδιώξει τη νίκη. Αν την πετύχει και καταφέρει και καλύψει τη διαφορά των 8 πόντων του α' αγώνα τότε κατά πάσα πιθανότητα θα έχει εξασφαλίσει την 7η θέση στη βαθμολογία.\nΠαρασκευή 4/05/07: Διαιτητές στον αγώνα της Κυριακής με τo Αργος Ορεστικό\nΟρίστηκαν οι διαιτητές για τον αγώνα Α.Ο.Λ.Φοίνικας - Α.Σ. Αργος Ορεστικό που θα διεξαχθεί την Κυριακή 6/05/07 στις 18:00 στο κλειστό γυμναστήριο του Αγ.Θωμά. Πρόκειται για τους κ.κ. Τάτσικα Βάιο (Α' κατηγ.) και Θεοδώρου Μιχαήλ (Γ' κατηγ.) του συνδέσμου διαιτητών Θεσσαλονίκης.\nΟ κ.Θεοδώρου σφυρίζει για τρίτη φορά σε αγώνα του Φοίνικα (προηγήθηκαν αυτοί με τους τιτάνες Παλαμά εντός έδρας και με την Ε.Α.Λ. εκτός), ενώ για τον κο Τάτσικα είναι η πρώτη φορά που ορίζεται σε αγώνα του Φοίνικα.\nΠέμπτη 3/05/07: Οι αγώνες μίνι του Σαββατοκύριακου\nΜε δύο αγώνες συνεχίζεται το Σαββατοκύριακο το τουρνουά των μίνι. Συγκεκριμένα το Σάββατο στις 14:30 στο Αλκαζάρ, ο Φοίνικας θα αντιμετωπίσει την Ολύμπια, ενώ την Κυριακή στις 12:00 θα αντιμετωπίσει στο κλειστό του Τυρνάβου την τοπική ομάδα.\nΕντωμεταξύ σε αγώνες του προηγούμενου Σαββατοκύριακου η ομάδα των μίνι έχασε από την αντίστοιχη της Αστραπής με 52-21 και από αυτή της Νίκαιας με 72-16.\nΤρίτη 1/05/07: Ολοκληρώθηκε η 22η αγωνιστική\nΜε τον Απόλλωνα Καλαμαριάς να νικάει τον Πιερικό με 85-67, ολοκληρώθηκε χθες Δευτέρα η 22η αγωνιστική του πρωταθλήματος της Γ' Εθνικής.\nΚυριακή 29/04/07: Ήττα... σωτηρίας στην Καστοριά με 76-65\nΠαρά την ήττα του με 76-65, ο Φοίνικας οριστικοποίησε και μαθηματικά την παραμονή του στην κατηγορία, αφού διατήρησε τη διαφορά του πρώτου αγώνα με την Καστοριά (23π.). Οσον αφορά τον αγώνα, η ομάδα του Φοίνικα παρουσιάστηκε αποδεκατισμένη στο παρκέ. Χωρίς τους Γκανέτσα, Σακάρη και Λιάκο και με τους Δραγατογιάννη, Σιάτρα και Παπαδόπουλο να μην έχουν ακολουθήσει όλο το πρόγραμμα των προπονήσεων, προσπάθησε και διεκδίκησε τη νίκη μέχρι το τέλος.\nΚαι οι δύο ομάδες ξεκίνησαν νευρικά το παιχνίδι, με το Φοίνικα να καταφέρνει να προηγηθεί με 0-5 και 1-6. Οι γηπεδούχοι γρήγορα ισοφάρισαν σε 6-6, με τους Λαρισαίους όμως πάλι να ξεφεύγουν με 6-12 στο 6'. Η Καστοριά επωφελούμενη από την έλλειψη "κοντών" στο Φοίνικα πίεσε στην περιφέρεια και με ένα σερί 10-2 κατάφερε να κλείσει το πρώτο δεκάλεπτο προηγούμενη με 16-14. Με τους Κουκουράβα και Παρβαντώνη για πρώτη φορά στη θέση του play maker και τον Κωνσταντίνου να συμπληρώνει το team των περιφεριακών, ο Φοίνικας προσπάθησε να κρατηθεί με επιτυχία κοντά στο σκορ. Ετσι το 20-14 του 12' έγινε 22-23 στο 17'. Αν και οι "ψηλοί" έδιναν λύσεις στο σκοράρισμα, προς το τέλος του ημιχρόνου οι γηπεδούχοι κατάφεραν να ξεφύγουν στο σκορ για πρώτη φορά με 7 πόντους (36-29 στο 20').\nΤο τρίτο δεκάλεπτο κύλησε στο ίδιο μοτίβο. Η διαφορά κυμαινόταν μεταξύ των 4 και 8 πόντων, με το Φοίνικα να μειώνει στο 30' σε 56-51 με τρίποντο του Κουκουράβα από το κέντρο σχεδόν του γηπέδου. Στο τελευταίο δεκάλεπτο οι γηπεδούχοι ξέφυγαν και πάλι με 8 πόντους (64-52 στο 33') με τους Λαρισαίους να πλησιάζουν πάλι με 66-62 στο 37:53. Ενα τρίποντο όμως από τα 8 μέτρα του Μπαταούλα 1:45 πριν από τη λήξη έφερε ξανά τη διαφορά στους 7 πόντους και την απογοήτευση στους παίκτες του Φοίνικα. Αν και προσπάθησαν με διαδοχικά φάουλ να επωφεληθούν από τυχόν αστοχία των Καστοριανών στις βολές, το μόνο που κατάφεραν ήταν να ανοίξει η διαφορά και να τελειώσει το παιχνίδι με το σκορ 76-65.\nΦοίνικας: (Κυρατζής) Παπαδόπουλος 14 (3), Σιάτρας 10 (1), Σουλιώτης 10, Δραγατογιάννης 11, Παρβαντώνης 12 (1), Κουκουράβας 8 (1), Κωνσταντίνου, Βασιλείου.\nΚαστοριά: (Γιαννουζάκος) Δαραβίγκας 16 (4), Λαγουδάκης, Γούδας 16 (1), Μπαταούλας 17 (3), Παπαθανασίου, Παπαευθυμίου 4, Καλαπούτης 4, Πανταζής, Κόκκαρης, Στάιος 12 (2), Ντόντης Ν., Ντόντης Ε. 7.\nΚυριακή 29/04/07: Χωρίς και τον Λιάκο στην Καστοριά\nΜε πρόβλημα της τελευταίας στιγμής ολοκληρώθηκε η προετοιμασία του Φοίνικα για το σημερινό αγώνα. Στην προπόνηση του Σαββάτου ο Λιάκος αποχώρησε με μυικό σπασμό. Σήμερα το πρωί ήταν αδύνατο να μετακινηθεί και έτσι αποκλείστηκε της αποστολής. Με σοβαρά προβλήματα λοιπόν και στη περιφέρεια ο Φοίνικας, αφού στη διάθεση του κ.Κυρατζή έχουν απομείνει μόνο οι Κουκουράβας και Παρβαντώνης, οπότε αναγκαστικά θα αγωνιστεί ως περιφερειακός και ο Κωνσταντίνου.\nΣάββατο 28/04/07: Οριστικά χωρίς δύο ο Φοίνικας στην Καστοριά\nΧωρίς τελικά τους δύο play makers θα ταξιδέψει αύριο ο Φοίνικας στην Καστοριά, αφού το πρόβλημα του Σακάρη είναι αρκετά σοβαρό (κάκωση συνδέσμου β' βαθμού), ενώ ο Γκανέτσας λόγω προσωπικού προβλήματος αποκλείστηκε από την αποστολή. Ετσι το ρόλο του οργανωτή θα επωμιστούν οι Κουκουράβας και Λιάκος. Τέλος στην Καστοριά θα ταξιδέψουν οι Δραγατογιάννης, Σιάτρας και Παπαδόπουλος που αν και δεν ξεπέρασαν πλήρως τους τραυματισμούς τους, θα ενισχύσουν την προσπάθεια του Φοίνικα για ένα επιτυχές αποτέλεσμα που θα οδηγήσει και μαθηματικά στην παραμονή της ομάδας στην κατηγορία.\nΠαρασκευή 27/04/07: Διαιτητές στον αγώνα της Κυριακής με την Καστοριά\nΟρίστηκαν οι διαιτητές για τον αγώνα Α.Σ.Καστοριάς-Α.Ο.Λ.Φοίνικας που θα διεξαχθεί την Κυριακή 29/04/07 στις 18:00 στο κλειστό γυμναστήριο της Καστοριάς. Πρόκειται για τους κ.κ. Καλεμκερίδη Ιωάννη (Α' κατηγ.) και Τζίμα Ευαγγελία (Γ' κατηγ.) του συνδέσμου διαιτητών Θεσσαλονίκης.\nΟ κ.Καλεμκερίδης σφυρίζει για τρίτη φορά σε αγώνα του Φοίνικα (προηγήθηκαν αυτοί με τον Πιερικό εκτός έδρας και με τη Γουμένισσα εντός), ενώ για την κα Τζίμα είναι η πρώτη φορά που ορίζεται σε αγώνα του Φοίνικα.\nΠέμπτη 26/04/07: Με απουσίες ο Φοίνικας στην Καστοριά\nΥπάρχει πολύ πιθανό ενδεχόμενο να αγωνιστεί χωρίς βασικό play maker ο Φοίνικας στην Καστοριά. Ο Μπ.Σακάρης έχει υποστεί στον αγώνα με το Γαλαξία κάκωση συνδέσμου, με αποτέλεσμα να χάνει τουλάχιστον τους δύο επόμενους αγώνες, ίσως και όλη την υπόλοιπη χρονιά. Ο Θ.Γκανέτσας δε θα μπορέσει μάλλον κι αυτός να αγωνιστεί λόγω κάποιων προσωπικών του λόγων.\nΠέρα από τη θέση του "άσου" όμως ο κ.Κυρατζής αντιμετωπίζει και προβλήματα με τους ψηλούς του. Ο Χρ.Δραγατογιάννης δεν έχει ξεπεράσει ακόμα το πρόβλημά του στον ώμο (δεν είχε αγωνιστεί εξαιτίας του με το Αδενδρο), ο Γ.Σιάτρας μετά τον τραυματισμό του στον αστράγαλο στον αγώνα με το Αδενδρο, δεν έχει ακολουθήσει καμία προπόνηση, ενώ τέλος δεν έχει ξεπεράσει τον τραυματισμό του στο χέρι και ο Αβ.Παπαδόπουλος (κι αυτός στον αγώνα με το Αδενδρο).\nΤρίτη 24/04/07: Οι αγώνες μίνι του Σαββατοκύριακου\nΜε δύο αγώνες συνεχίζεται το Σαββατοκύριακο το τουρνουά των μίνι. Συγκεκριμένα το Σάββατο στις 14:30 στο Αλκαζάρ, ο Φοίνικας θα αντιμετωπίσει την Αστραπή Σ.Ε.Κ.Φ.Ο., ενώ την Κυριακή θα αντιμετωπίσει στο κλειστό της Νίκαιας και ώρα 10:00 την τοπική ομάδα.\nΕντωμεταξύ σε αγώνες του προηγούμενου Σαββατοκύριακου η ομάδα των μίνι έχασε από την αντίστοιχη της Α.Ε.Λ. με 40-19 και από αυτή του Σπάρτακου με 47-14. Παρ' όλα αυτά υπήρξαν διαστήματα που οι "μικροί" απέδωσαν πολύ καλό μπάσκετ αφήνοντας πολλές υποσχέσεις για τη συνέχεια. Να σημειωθεί ότι οι παίκτες του Φοίνικα είναι γεννηθέντες το 1995-1997 ενώ κατά το πλείστον οι αντίπαλοί τους είναι γεννημένοι το 1994.\nΚυριακή 22/04/07: Απίστευτη ήττα με 71-77 από το Γαλαξία Αδένδρου\nΚατάφερε να πετύχει το ακατόρθωτο σήμερα ο Φοίνικας, χάνοντας έναν αγώνα στον οποίο είχε προηγηθεί με διαφορά 21 πόντων (49-28 στο 19'), πετυχαίνοντας μόνο ένα καλάθι στο τρίτο δεκάλεπτο!!!\nΤο παιχνίδι ξεκίνησε δυνατά με τις δύο ομάδες να πετυχαίνουν εύκολα καλάθια και όλα να δείχνουν ότι το σκορ θα φτάσει σε ψηλά επίπεδα. Από το 5' και μετά όμως και ενώ το σκορ ήταν 11-11, ο Φοίνικας με καλή άμυνα κατάφερε να περιορίσει τους αντιπάλους, ενώ ταυτόχρονα πετύχαινε εύκολα καλάθια χάρη κυρίως στα κλεψίματα και τους αιφνιδιασμούς. Ετσι έκανε το σκορ 26-14 στο 10', ενώ η διαφορά συνέχισε να ανεβαίνει φτάνοντας μέχρι και τους 21 πόντους. Οι φιλοξενούμενοι κατάφεραν στο τέλος του ημιχρόνου απλά να μειώσουν σε 49-33.\nΕνώ όλα έδειχναν ότι θα είναι ένα ευχάριστο απόγευμα για τους Λαρισαίους, το τρίτο δεκάλεπτο ήρθε να φέρει τα πάνω κάτω. Κάνοντας λάθη και πολύ κακές επιθέσεις απέναντι στα πιεστικά μαρκαρίσματα των φιλοξενουμένων από τη μια και χαλαρώνοντας υπερβολικά στην άμυνα από την άλλη, έδωσαν το δικαίωμα στο Γαλαξία όχι μόνο να μειώσει αλλά και να προσπεράσει στο σκορ με 51-55 στο 30'. Να σημειωθεί ότι ο Φοίνικας πέτυχε το μοναδικό του καλάθι στο δεκάλεπτο, μόλις 12" πριν από τη λήξη του, ύστερα από επιθετικό ριμπάουντ και καλάθι του Κουκουράβα. Στο τέταρτο δεκάλεπτο οι παίκτες του Φοίνικα προσπάθησαν να συνέλθουν από το σοκ, κατάφεραν και ισοφάρισαν το παιχνίδι σε 69-69 στο 38', αλλά στα τελευταία λεπτά οι φιλοξενούμενοι φάνηκαν πιο ψύχραιμοι και πήραν τη νίκη με 71-77.\nΦοίνικας: (Κυρατζής) Παπαδόπουλος 4, Σιάτρας 12 (2), Γκανέτσας 6 (2), Λιάκος 23 (1), Σουλιώτης 2, Σακάρης, Παρβαντώνης 2, Κουκουράβας 22 (4), Κωνσταντίνου, Βασιλείου.\nΓαλαξίας Αδένδρου: (Ροδάς) Κατσιάνος, Ρουζιός 2, Υφαντίδης 3 (1), Πανταζής 4, Κράμπης 16 (1), Γκότσης 17 (2), Ιωακειμίδης 3, Παπαδημητρίου 12 (1), Χαντζίδης 9, Νικολαίδης 11 (2).\nΠέμπτη 19/04/07: Διαιτητές στον αγώνα της Κυριακής με τον Γαλαξία Αδένδρου\nΟρίστηκαν οι διαιτητές για τον αγώνα Α.Ο.Λ.Φοίνικας-Α.Μ.Σ.Γαλαξίας Αδένδρου που θα διεξαχθεί την Κυριακή 22/04/07 στις 18:00 στο κλειστό γυμναστήριο του Αγίου Θωμά. Πρόκειται για τους κ.κ. Χριστοδούλου Γεώργιο (Β' κατηγ.) και Παντρευτή Κων/νο (Γ' κατηγ.) του συνδέσμου διαιτητών Ανατ.Στερεάς-Εύβοιας.\nΤετάρτη 18/04/07: Νίκη επί του μαχητικού Απόλλωνα Καλαμαριάς με 84-76\nΤην ενδέκατη νίκη στο πρωτάθλημα πέτυχε ο Φοίνικας και χρειάζεται μία ακόμη για να σωθεί και μαθηματικά. Επικράτησε του Απόλλωνα Καλαμαριάς με 84-76 σε ένα ελεύθερο και όμορφο στο δεύτερο ημίχρονο παιχνίδι.\nΤο παιχνίδι ήταν αρκετά νευρικό στο ξεκίνημα με το Φοίνικα να ανοίγει το σκορ ύστερα από 2'και 17". Οι παίκτες όμως του Απόλλωνα είχαν μπει πιο δυνατά στο παιχνίδι και γρήγορα προηγήθηκαν με 2-6 στο 4:15 και 7-11 στο 7:02. Οι γηπεδούχοι όμως κατάφεραν στα τελευταία λεπτά του α' δεκαλέπτου να αντεπιτεθούν και με ένα σερί 9-1 να περάσουν μπροστά στο σκορ με 16-12. Δεν κατάφεραν όμως να κλείσουν το δεκάλεπτο προηγούμενοι, αφού ο Απόλλωνας ισοφάρισε 16-16. Στο δεύτερο δεκάλεπτο οι παίκτες του Φοίνικα άρχισαν σιγά σιγά να ξεφεύγουν στο σκορ, αποκτώντας τη μέγιστη διαφορά με την ολοκλήρωση του α' ημιχρόνου (39-32).\nΤο τρίτο δεκάλεπτο ήταν το πιο καθοριστικό για την έκβαση του παιχνιδιού. Με πολύ καλή άμυνα, γρήγορους αιφνιδιασμούς και ευστοχία έξω από τη γραμμή των 6,25 ο Φοίνικας κατάφερε να προηγηθεί με 68-45 (στο 30'). Στο τέταρτο δεκάλεπτο η διαφορά έφτασε τους 25 πόντους (71-48 στο 32') δείχνοντας ότι το παιχνίδι έχει τελειώσει. Ομως η χαλαρότητα των γηπεδούχων από τη μία και η αποφασιστικότητα των Θεσσαλονικέων από την άλλη, άλλαξαν την πορεία του αγώνα. Με αποφασιστική άμυνα και σερί 2-14 (με 4/4 τρίποντα) ο Απόλλωνας μείωσε σε 73-62 στο 35' και στη συνέχεια 75-68 στο 37'. Η διαφορά όμως δεν κατέβηκε άλλο, με το Φοίνικα να παίρνει το ροζ φύλλο με το τελικό 84-76.\nΦοίνικας: (Κυρατζής) Παπαδόπουλος 12 (2), Σιάτρας 10 (2), Γκανέτσας 3 (1), Λιάκος 25 (3), Σουλιώτης, Σακάρης 6 (2), Δραγατογιάννης 10, Παρβαντώνης, Κουκουράβας 18 (4), Κωνσταντίνου.\nΑπόλλων Καλαμαριάς: (Αλμπάνης) Παπαδόπουλος 14 (2), Ερμείδης 15 (4), Κουπαράνης 18 (4), Γκουζγκούνης, Τσαιρέλης 17, Αρναούτογλου 2, Μεσάικος 5 (1), Κοτσιόπουλος 1, Χατσατούροβ 4, Σκούφας.\nΤρίτη 17/04/07: Οι αγώνες μίνι του Σαββατοκύριακου\nΜε δύο αγώνες συνεχίζεται το Σαββατοκύριακο το τουρνουά των μίνι. Συγκεκριμένα η ομάδα του Μπ. Σακάρη θα αντιμετωπίσει το Σάββατο στις 17:30 στον Αγιο Θωμά την Α.Ε.Λ., ενώ την Κυριακή θα αντιμετωπίσει στο ίδιο γήπεδο και ώρα 15:00 την ομάδα του Σπάρτακου.\nΔευτέρα 16/04/07: Ξεκίνησαν οι αγώνες των μίνι\nΜε μία ήττα και μία νίκη άνευ αγώνα ξεκίνησαν οι αγώνες της ομάδας μίνι. Το Σάββατο βρέθηκαν στο δρόμο ενός πολύ καλύτερου Κεραυνού, χάνοντας με σκορ 70-11. Παρ' όλα αυτά έκαναν μία πολύ καλή προσπάθεια αφού τα παιδιά του Φοίνικα ήταν αρκετά μικρότερα σε ηλικία. Την Κυριακή δεν διεξήχθει ο αγώνας με το Γ.Σ.Αμπελώνα, αφού οι γηπεδούχοι δεν παρουσιάστηκαν στο γήπεδο. Ετσι ο αγώνας κατακυρώθηκε στο Φοίνικα με σκορ 20-0. Το τουρνουά των μίνι θα συνεχιστεί το επόμενο Σαββατοκύριακο, επίσης με διπλούς αγώνες.\nΦοίνικας: (Σακάρης) Ντόβας Σωτ., Τραιάνοφ Αλ., Νικούδης Πασ., Μπεκερτζής Ιω., Βούντας Αγγ., Γκουντουβάς Δημ., Βλάχος Δημ., Τασιόπουλος Ζ., Παναγιωτόπουλος Χ., Βούντας Αθ.\nΚυριακή 15/04/07: Ηττα ελέω διαιτησίας με 66-65 στη Χαλκηδόνα\nΤην ήττα με 1 πόντο διαφορά γνώρισε ο Φοίνικας στη Χαλκηδόνα χάρη σε δύο αποφάσεις των διαιτητών στα τελευταία 3,5 δευτερόλεπτα του αγώνα. Συγκεκριμένα, ενώ το σκορ ήταν 65-65 3,5" πριν από τη λήξη ο δεύτερος διαιτητής κος Σαλικίδης έδωσε φάουλ σε βάρος του Λιάκου, σε μία φάση που δεν υπήρξε καν επαφή με τον Παραλικάκη της Χαλκηδόνας. Με μία εύστοχη βολή το σκορ διαμορφώθηκε σε 66-65 και στα εναπομείναντα 3,5 δεύτερα πήρε τη μπάλλα ο Λιάκος κάνοντας προσπάθεια για γρήγορη επίθεση. Κατά το ντριπλάρισμα δέχθηκε τρικλοποδιά από αντίπαλό του, χωρίς όμως κανείς από τους δύο διαιτητές να έχει το σθένος να καταλογίσει φάουλ εις βάρος της Χαλκηδόνας, χαρίζοντάς της μ' αυτό τον τρόπο τη νίκη. Εδώ βέβαια θα πρέπει να σημειωθεί ότι τα σφυρίγματα των διαιτητών και ιδιαίτερα του κου Σαλικίδη ήταν με πολλά λάθη εις βάρος του Φοίνικα καθ' όλη τη διάκεια του αγώνα.\nΣτην αρχή του παιχνιδιού υπήρχε μεγάλη νευρικότητα και από τις δύο ομάδες με αποτέλεσμα στο 3:35 το σκορ να είναι 2-0. Από εκεί και πέρα το παιχνίδι πήγαινε πόντο πόντο με το Φοίνικα να κλείνει το δεκάλεπτο προηγούμενος με 17-18 χάρη σε τρίποντο του Λιάκου σε νεκρό χρόνο. Στο δεύτερο δεκάλεπτο συνεχίστηκε η εναλλαγή στην πρωτοπορία του σκορ χωρίς καμία ομάδα να μπορεί να ξεφύγει με διαφορά μεγαλύτερη των 4 πόντων. Τελικά το ημίχρονο έκλεισε με τη Χαλκηδόνα να προηγείται με 33-32.\nTο δεύτερο ημίχρονο ξεκίνησε το ίδιο νευρικά όπως το πρώτο. Με τη διαφορά ότι οι γηπεδούχοι βρήκαν νωρίς την επαφή με το σκοράρισμα ενώ για το Φοίνικα έπρεπε να περάσουν 4:37 για να ξεκολήσει με τρίποντο το σκορ από τους 32 πόντους ο Παπαδόπουλος. Η άμυνα ζώνης του Φοίνικα αποδείχθηκε πολύ ευάλωτη, αφού με συνεχόμενα τρίποντα η Χαλκηδόνα κατάφερε στο τέλος του γ' δεκαλέπτου να ξεφύγει με τη μεγαλύτερη διαφορά στο παιχνίδι (53-40). Από την αρχή του δ' δεκαλέπτου ξεκίνησε η προσπάθεια ανάκαμψης του Φοίνικα. Στο 35' κατάφερε να μειώσει σε 57-50 (με κλέψιμο και κάρφωμα του Λιάκου στον αιφνιδιασμό) και έχασε την ευκαιρία να πλησιάσει και άλλο στο σκορ όταν από τεχνική ποινή που δόθηκε εις βάρος της Χαλκηδόνας ο Λιάκος έχασε τις δύο βολές, ενώ στη συνέχεια χάθηκε και η επίθεση του Φοίνικα. Οι Λαρισαίοι συνέχισαν όμως την αντεπίθεση και με συνεχόμενους πόντους των Σακάρη και Λιάκου κατάφεραν και μείωσαν σε 61-59 στο 37:32. Με τρίποντο του Λιάκου ο Φοίνικας ισοφάρισε 44'' πριν το τέλος σε 63-63 τη Χαλκηδόνα που σκοράριζε μόνο από βολές σε ανύπαρκτα φάουλ. Το 65-63 έγινε 29'' πριν το τέλος πάλι από βολές του Παραλικάκη, για να ισοφαρίσει και πάλι ο Λιάκος με δίποντο 10" πριν το τέλος. Από εκεί και πέρα ανέλαβαν να τελειώσουν το παιχνίδι οι δύο διαιτητές με τις φάσεις που προαναφέρθηκαν.\nΦοίνικας: (Κυρατζής) Παπαδόπουλος 9 (2), Σιάτρας 4, Γκανέτσας, Λιάκος 25 (4), Σουλιώτης 8, Σακάρης 10 (2), Δραγατογιάννης 7, Παρβαντώνης, Κουκουράβας 2, Κωνσταντίνου.\nΧαλκηδόνα: (Μύθου) Μαυροματίδης 7 (1), Παραλικάκης 5, Παρίτσης 13 (1), Συντρίδης, Στεφανίδης 15 (2), Καρυπίδης 12 (2), Γεωργιάδης 14.\nΠαρασκευή 13/04/07: Διαιτητές στον αγώνα της Τετάρτης με τον Απόλλωνα Καλαμαριάς\nΙσχύει ο ορισμός των διαιτητών για τον εξ' αναβολής αγώνα Α.Ο.Λ.Φοίνικας-ΜΓΣ Απόλλων Καλαμαριάς που θα διεξαχθεί την Τετάρτη 18/04/07 στο κλειστό γυμναστήριο του Αγίου Θωμά. Πρόκειται για τους κ.κ. Μερτζάνη Δημήτριο (Β' κατηγ.) του συνδέσμου διαιτητών Δ.Μακεδονίας και Παπαπέτρου Λάζαρο (Γ' κατηγ.) του συνδέσμου διαιτητών Κεντρικής Μακεδονίας.\nΠέμπτη 12/04/07: Διαιτητές στον αγώνα της Κυριακής με τη Χαλκηδόνα\nΟρίστηκαν οι διαιτητές για τον αγώνα Γ.Α.Σ. Χαλκηδόνας-Α.Ο.Λ.Φοίνικας που θα διεξαχθεί την Κυριακή 15/04/07 στο κλειστό γυμναστήριο της Χαλκηδόνας. Πρόκειται για τους κ.κ. Βάτσιο Νικόλαο (Β' κατηγ.) του συνδέσμου διαιτητών Κ.Μακεδονίας και Σαλικίδη Νικόλαο (Β' κατηγ.) του συνδέσμου διαιτητών Θράκης.\nΕντωμεταξύ άλλαξε η ώρα διεξαγωγής του αγώνα της Κυριακής της ομάδας μίνι με τον Αμπελώνα από τις 14:00 στις 10:00.\nΤρίτη 10/04/07: Με απουσίες η "πρώτη" μετά τις γιορτές\nΧωρίς τρεις (Παρβαντώνης, Σακάρης και Βασιλείου) ξεκίνησε η προετοιμασία για τον αγώνα της Κυριακής με τη Χαλκηδόνα. Ενα πρόβλημα που θα λυθεί σύντομα αφού και οι τρεις αναμένεται να επιστρέψουν αύριο στη Λάρισα.\nΤρίτη 10/04/07: Ξεκινάει το Σαββατοκύριακο το τουρνουά των μίνι\nΜε δύο αγώνες ξεκινάνε το Σαββατοκύριακο οι υποχρεώσεις της ομάδας μίνι του Φοίνικα. Συγκεκριμένα η ομάδα του Μπ. Σακάρη θα αντιμετωπίσει το Σάββατο στις 17:00 στο Αλκαζάρ την ομάδα του Κεραυνού, ενώ την Κυριακή θα αγωνιστεί στον Αμπελώνα στις 14:00 με την τοπική ομάδα.\nΜ.Τετάρτη 4/04/07: Ηττα σε φιλικό από τον Ολυμπιακό Βόλου με 64-61\nΟ Ολυμπιακός Βόλου πήρε τη ρεβάνς του α' φιλικού, νικώντας το Φοίνικα με 64-61, σε ένα αμφίρροπο μέχρι το τέλος παιχνίδι. Και οι δύο ομάδες είχαν αρκετές ελλείψεις λόγω των εορτών. Από το Φοίνικα απουσίαζαν οι φοιτητές Σακάρης, Κωνσταντίνου, Παρβαντώνης, οι Δραγατογιάννης, Σιάτρας, Βασιλείου λόγω επαγγελματικών υποχρεώσεων και ο Κουκουράβας λόγω κάποιων ενοχλήσεων που ένιωθε στο γόνατο.\nΜ.Τετάρτη 4/04/07: Στις 18/4/07 η διεξαγωγή του αναβληθέντα αγώνα\nΜε απόφαση της Ε.Ο.Κ. η αναβληθείσα 19η αγωνιστική της Γ' Εθνικής, και κατά συνέπεια ο αγώνας με τον Απόλλωνα Καλαμαριάς, θα διεξαχθεί την Τετάρτη 18/4/07.\nΕτσι η ομάδα του Φοίνικα θα δώσει 3 αγώνες σε διάστημα 8 ημερών, με Χαλκηδόνα (15/4 εκτός), με Απόλλωνα Καλαμαριάς 18/4 εντός) και με Γαλαξία Αδένδρου (22/4 εντός).\nΜ.Δευτέρα 2/04/07: Φιλικό με Ολυμπιακό Βόλου\nΦιλικό παιχνίδι θα διεξαχθεί την Τετάρτη το απόγευμα στις 16:30 στο κλειστό Δημοτικό Γυμναστήριο του Βόλου μεταξύ του Φοίνικα και του Ολυμπιακού Βόλου.\nΠαρασκευή 30/03/07: Αναβολή των αγώνων\nΜε σημερινή ανακοίνωση της Ελληνικής Ομοσπονδίας Καλαθοσφαίρισης αναβάλλονται όλοι οι αγώνες των Εθνικών και Τοπικών πρωταθλημάτων μετά από κυβερνητική απόφαση, λόγω των επεισοδίων την Πέμπτη το απόγευμα στην Παιανία.\nΠέμπτη 29/03/07: Διαιτητές στον αγώνα της Κυριακής με τον Απόλλωνα Καλαμαριάς\nΟρίστηκαν οι διαιτητές για τον αγώνα Α.Ο.Λ.Φοίνικας-ΜΓΣ Απόλλων Καλαμαριάς που θα διεξαχθεί την Κυριακή 1/04/07 στο κλειστό γυμναστήριο του Αγίου Θωμά. Πρόκειται για τους κ.κ. Μερτζάνη Δημήτριο (Β' κατηγ.) του συνδέσμου διαιτητών Δ.Μακεδονίας και Παπαπέτρου Λάζαρο (Γ' κατηγ.) του συνδέσμου διαιτητών Κεντρικής Μακεδονίας.\nΠέμπτη 22/03/07: Νίκησε και στο δεύτερο φιλικό ο Φοίνικας με 68-59 τον Κεραυνό\nΣτο δεύτερο συνεχόμενο φιλικό που έδωσε ο Φοίνικας σε διάστημα δύο ημερών επιβλήθηκε του αξιόμαχου Κεραυνού Λάρισας με 68-59 (36-31 στο ημίχρονο). Και σε αυτό το παιχνίδι ο κος Κυρατζής μοίρασε το χρόνο συμμετοχής σε όλους τους παίκτες βγάζοντας χρήσιμα συμπεράσματα για την αγωνιστική τους κατάσταση.\nΦοίνικας: (Κυρατζής) Παπαδόπουλος, Σιάτρας, Γκανέτσας, Λιάκος, Σουλιώτης, Σακάρης, Δραγατογιάννης, Κουκουράβας, Κωνσταντίνου, Βασιλείου.\nΠέμπτη 22/03/07: Φιλικός αγώνας με τον Κεραυνό Λάρισας\nΣυνέχεια στους φιλικούς αγώνες δίνει ο Φοίνικας, με το παιχνίδι που θα διεξαχθεί σήμερα το απόγευμα στις 19:30 στο κλειστό του Αγίου Θωμά μεταξύ του Φοίνικα και του Κεραυνού Λάρισας.\nΤετάρτη 21/03/07: Φιλική νίκη επί του Ολυμπιακού Βόλου με 85-57\nΠραγματοποιώντας πολύ καλή εμφάνιση ο Φοίνικας επιβλήθηκε του Ολυμπιακού Βόλου με σκορ 85-57 (43-41 στο ημίχρονο) σε φιλικό αγώνα που διεξήχθη στο κλειστό του Αγίου Θωμά.\nΦοίνικας: (Κυρατζής) Παπαδόπουλος, Σιάτρας, Γκανέτσας, Λιάκος, Σουλιώτης, Σακάρης, Δραγατογιάννης, Παρβαντώνης, Κουκουράβας, Κωνσταντίνου.\nΕντωμεταξύ ολοκληρώθηκε η 18η αγωνιστική με το Φίλιππο Βέροιας να πετυχαίνει μία μεγάλη εκτός έδρας νίκη επί της Χαλκηδόνας, στο διακοπέν παιχνίδι, με 84-79.\nΤρίτη 20/03/07: Φιλικός αγώνας με τον Ολυμπιακό Βόλου\nΦιλικό παιχνίδι θα διεξαχθεί αύριο το απόγευμα στις 19:15 στο κλειστό του Αγίου Θωμά μεταξύ του Φοίνικα και του Ολυμπιακού Βόλου. Να σημειωθεί ότι οι δύο ομάδες δεν αγωνίζονται την ερχόμενη Κυριακή στα πρωταθλήματά τους λόγω της αργίας της 25ης Μαρτίου.\nΚυριακή 18/03/07: Βαριά ήττα με 82-62 στη Θεσ/κη από τη Μακαμπή\nΗττα με διαφορά 20 πόντων υπέστη στο κλειστό της Σταυρούπολης ο Φοίνικας, μη μπορώντας να απειλήσει σοβαρά σε κανένα σημείο του αγώνα την ομάδα της Μακαμπή.\nΤο παιχνίδι στο ξεκίνημά του ήταν αμφίρροπο, με τις δύο ομάδες να είναι αρκετά εύστοχες και να εναλάσσονται στην πρωτοπορία στο σκορ. Από το 6' όμως και μετά οι γηπεδούχοι άρχισαν να δημιουργούν μία υπέρ τους διαφορά που έφτασε στους 9 πόντους με το κλείσιμο του α' δεκαλέπτου (28-19). Το β' δεκάλεπτο πέρασε όπως τελείωσε το πρώτο. Οι Θεσσαλονικείς με μεγάλη ευστοχία απέναντι στην άμυνα ζώνης του Φοίνικα κατάφεραν να μεγαλώσουν τη διαφορά στους 19 πόντους στο 20' (51-32).\nΣτο δεύτερο ημίχρονο οι παίκτες του Φοίνικα προσπάθησαν όσο το δυνατόν να περιορίσουν την επίθεση των γηπεδούχων με σχετική επιτυχία, χωρίς όμως ταυτόχρονα να καταφέρνουν να μειώσουν τη διαφορά. Ετσι το γ' δεκάλεπτο τελείωσε με 65-47, χωρίς να υπάρχουν μεγάλες διακυμάνσεις στη διαφορά του σκορ. Στο δ' δεκάλεπτο και πιο συγκεκριμένα στο διάστημα 33'-36' έγινε μια προσπάθεια να ξαναμπεί ο Φοίνικας στη διεκδίκηση της νίκης. Οι Λαρισαίοι με καλή άμυνα και εύστοχες επιθέσεις κατάφεραν να πετύχουν ένα σερί 10-0 και να μειώσουν στους 9 πόντους (71-62). Οι κακές όμως πάλι επιλογές στην επίθεση εκμηδένισαν τις όποιες ελπίδες είχαν δημιουργηθεί. Χωρίς να μπορέσουν να πετύχουν πόντο στα τελευταία 4', η διαφορά εκτινάχθηκε και πάλι στους 20 πόντους με το παιχνίδι να τελειώνει 82-62.\nΦοίνικας: (Κυρατζής) Παπαδόπουλος 3, Σιάτρας 11 (1), Γκανέτσας 2, Λιάκος 22 (2), Σουλιώτης 8, Σακάρης, Δραγατογιάννης 6, Παρβαντώνης, Κουκουράβας 7 (1), Κωνσταντίνου 3 (1).\nΜακαμπή: (Καραμιχάλης) Μπασδάνης, Τράντας 16 (2), Τριανταφυλλίδης 16 (2), Ματενίδης 13 (1), Κατσίκας 2, Βαφιάς 3, Κοϊμτζόγλου 15 (3), Κρομήδας 15, Σεΐνης 2\nΠέμπτη 15/03/07: Φιλική νίκη επί του Αστέρα με 63-52\nΜε 63-52 επιβλήθηκε ο Φοίνικας του Αστέρα σε φιλικό αγώνα που έγινε σήμερα στο κλειστό του Αγίου Θωμά. Το παιχνίδι είχε βέβαια ως στόχο όχι το αποτέλεσμα αλλά την καλύτερη προετοιμασία των παικτών του Φοίνικα από τη μία για τον Κυριακάτικο αγώνα με την Μακαμπή, ενώ από την άλλη ο ελλειπής (λόγω τραυματισμών) Αστέρας ήθελε να κρατήσει σε καλή αγωνιστική κατάσταση τους παίκτες του, αφού το Σάββατο αυτό έχουν ρεπό.\nΣτο παιχνίδι δεν αγωνίστηκαν ο Σακάρης, ο οποίος έχει πάθει υποτροπή στο τραύμα του στον αστράγαλο, που τον ταλαιπωρεί όλη τη χρονιά και θα απέχει και από την αυριανή προπόνηση, ο Βασιλείου λόγω επαγγελματικών υποχρεώσεων καθώς και ο Κωνσταντίνου, για τον οποίο υπάρχει η ελπίδα ότι δε θα εμμείνει στην απόφασή του να σταματήσει τις αγωνιστικές του υποχρεώσεις για τη φετινή σεζόν.\nΠέμπτη 15/03/07: Διαιτητές στον αγώνα της Κυριακής με τη Μακαμπή Θεσ/κης\nΟρίστηκαν οι διαιτητές για τον αγώνα Γ.Σ.Μακαμπή Θεσ/κης-Α.Ο.Λ.Φοίνικας που θα διεξαχθεί την Κυριακή 18/03/07 στο κλειστό γυμναστήριο της Σταυρούπολης. Πρόκειται για τους κ.κ. Γιαμούζη Αριστοτέλη (Α' κατηγ.) και Βάτσιο Νικόλαο (Β' κατηγ.) του συνδέσμου διαιτητών Κεντρικής Μακεδονίας.\nΤετάρτη 14/03/07: Φιλικός αγώνας με τον Αστέρα\nΦιλικό παιχνίδι θα διεξαχθεί αύριο το απόγευμα στις 19:30 στο κλειστό του Αγίου Θωμά μεταξύ του Φοίνικα και του Αστέρα στα πλαίσια της προετοιμασίας του πρώτου για τον αγώνα της Κυριακής με αντίπαλο τη Μακαμπή Θεσ/κης.\nΚυριακή 11/03/07: Ανετη νίκη με 88-67 επί των Τιτάνων Παλαμά\nΕνα ευχάριστο απόγευμα πέρασαν οι παίκτες του Φοίνικα επικρατώντας με χαρακτηριστική άνεση των Τιτάνων Παλαμά, που σε κανένα σημείο του αγώνα δε διεκδίκησαν τη νίκη. Μάλιστα ο κος Κυρατζής είχε την ευκαιρία να χρησιμοποιήσει και παίκτες που δεν είχαν αρκετό χρόνο συμμετοχής στα προηγούμενα παιχνίδια, οι οποίοι απέδειξαν ότι έχουν αρκετές δυνατότητες.\nΟι Λαρισαίοι ξεκίνησαν δυνατά το παινίδι παίρνοντας από την αρχή μία διαφορά 10 πόντων (12-2 στο 3'). Ρίχνοντας το βάρος κυρίως στον επιθετικό τομέα έκλεισαν το α' δεκάλεπτο προηγούμενοι με 27-17. Στο δεύτερο δεκάλεπτο οι Τιτάνες ισορρόπησαν κάπως το παιχνίδι καταφέρνοντας να κρατήσουν τη διαφορά στους 8 με 12 πόντους (47-35 στο 20').\nΣτο δεύτερο ημίχρονο οι παίκτες του Φοίνικα παίζοντας πιο πιεστική άμυνα και παίρνοντας τα αμυντικά ριμπάουντ, γρήγορα κατάφεραν να πάρουν διαφορά 20 πόντων (59-39 στο 25'). Τελικά το γ' δεκάλεπτο έκλεισε με 66-43 υπέρ του Φοίνικα. Στο τελευταίο δεκάλεπτο οι γηπεδούχοι χαλάρωσαν με αποτέλεσμα η διαφορά να μειωθεί στους 15 πόντους (71-56) 4:52 πριν από τη λήξη. Παρ' όλα αυτά η διαφορά δυναμικότητας των δύο ομάδων ήταν εμφανής, ο Φοίνικας ξέφυγε και πάλι στο σκορ, για να τελειώσει το παιχνίδι με 88-67.\nΦοίνικας: (Κυρατζής) Παπαδόπουλος 16, Σιάτρας 18, Γκανέτσας 6 (1), Λιάκος 22 (2), Σουλιώτης 2, Σακάρης 6 (2), Δραγατογιάννης 2, Παρβαντώνης 3 (1), Κουκουράβας 5 (1), Κωνσταντίνου 8, Βασιλείου.\nΤιτάνες Παλαμά: (Παππάς) Χαντζιάρας 11, Αρχοντούλης 2, Κοβάτσεφ 1, Κρομμύδας 17 (2), Μπαλωμένος, Παξινός 2, Μπιρνάρας 10, Νότος 16 (2), Δικάρος 8\nΠέμπτη 8/03/07: Διαιτητές στον αγώνα της Κυριακής με τους Τιτάνες Παλαμά\nΟρίστηκαν οι διαιτητές για τον αγώνα Α.Ο.Λ.Φοίνικας-Γ.Σ.Τιτάνες Παλαμά που θα διεξαχθεί την Κυριακή 11/03/07 στο κλειστό γυμναστήριο του Αγ.Θωμά. Πρόκειται για τους κ.κ. Κασαπίδη Αθανάσιο (Β' κατηγ.) και Θεοδώρου Μιχαήλ (Γ' κατηγ.) του συνδέσμου διαιτητών Θεσ/κης.\nΤετάρτη 7/03/07: Φιλικός αγώνας με τους Ικαρους Τρικάλων\nΦιλικό παιχνίδι θα διεξαχθεί αύριο το απόγευμα στις 19:30 στο κλειστό του Αγίου Θωμά μεταξύ του Φοίνικα και των Ικάρων Τρικάλων στα πλαίσια της προετοιμασίας των δύο ομάδων για τους αγώνες του Σαββατοκύριακου με αντιπάλους τους Τιτάνες Παλαμά και τον Αίολο Τρικάλων αντίστοιχα.\nΚυριακή 4/03/07: Ηττα στη Βέροια με 68-66 με καλάθι σε νεκρό χρόνο\nΟπως και στο προηγούμενο παιχνίδι έτσι και σήμερα το αποτέλεσμα του αγώνα κρίθηκε με καλάθι σε νεκρό χρόνο. Μόνο που αυτή τη φορά το καλάθι ήταν εμπρόθεσμο και έδωσε τη νίκη στο Φίλιππο Βέροιας με 68-66.\nΟ Φοίνικας μπήκε πολύ δυνατά στο παινίδι και με 4/5 τρίποντα κατάφερε να ξεφύγει με 12 πόντους (7-19). Προς το τέλος του δεκαλέπτου οι γηπεδούχοι αντέδρασαν και κατάφεραν να μειώσουν σε 13-21 στο 10'. Στο δεύτερο δεκάλεπτο οι παίκτες του Φοίνικα κόλλησαν επιθετικά με αποτέλεσμα ο Φίλιππος να περάσει μπροστά στο σκορ με 30-28 στο 17'. Με καλή άμυνα όμως και σωστά τελειώματα στην επίθεση ο Φοίνικας με ένα σερί 8-0 έκλεισε το ημίχρονο προηγούμενος με 30-36.\nΣτο δεύτερο ημίχρονο η διαφορά μέχρι και το 29' κυμαινόταν στους 3 με 7 πόντους με πάντα προηγούμενο το Φοίνικα. Στο κλείσιμο όμως του δεκαλέπτου, οι γηπεδούχοι εκμεταλλεύτηκαν λάθη των παικτών του Φοίνικα αλλά και λάθος αποφάσεις των διαιτητών και προγήθηκαν με 51-49 στο 30'. Στο ξεκίνημα του τελευταίου δεκαλέπτου οι Βεροιώτες ξέφυγαν για πρώτη φορά στο σκορ με 6 πόντους (55-49 στο 32'). Με ένα σερί 9-0 ο Φοίνικας ξαναπέρασε μπροστά στο σκορ με 55-58 στο 35'. Από εκείνο το σημείο μέχρι το τελευταίο λεπτό οι δύο ομάδες εναλάσσονταν στο προβάδισμα στο σκορ. Με μία εύστοχη βολή ο Λιάκος ισοφάρισε 63-63 0:50 πριν από τη λήξη. Στην αμέσως επόμενη επίθεση ο Βουνάκης ευστόχησε σε τρίποντο κάνοντας το 66-63, 0:27 πριν από τη λήξη. Ο Φοίνικας ισοφάρισε με τρίποντο του Γκανέτσα 18'' πριν το τέλος. Στην τελευταία επίθεση του Φίλιππου ο Τσακωνίτης αστόχησε σε σουτ 2 πόντων, πήρε όμως το επιθετικό ριμπάουντ ο Χατζηκυριακίδης και ευστόχησε με lay-up ακριβώς με το άκουσμα της κόρνας, δίνοντας τη νίκη στους γηπεδούχους με 68-66.\nΜε πολλά λάθη η διαιτησία των κ.κ. Τσαουσίδη και Τζιβελεκίδου που ενώ υπήρξαν αυστηροί στους παίκτες του Φοίνικα (δέχτηκαν 2 τεχνικές ποινές), δεν έκαναν ούτε παρατήρηση στον προπονητή και στους παίκτες του Φίλιππου που αντιδρούσαν σε κάθε εις βάρος τους απόφαση.\nΦοίνικας: (Κυρατζής) Παπαδόπουλος 4, Σιάτρας 9 (1), Γκανέτσας 9 (3), Λιάκος 20 (2), Σουλιώτης, Σακάρης, Δραγατογιάννης 8, Παρβαντώνης, Κουκουράβας 16 (2), Κωνσταντίνου, Βασιλείου.\nΦίλιππος Βέροιας: (Γκίμας) Ιωσηφίδης 20 (2), Τσακίρης 9, Χατζηκυριακίδης 10, Τζωρτζίδης, Τσοτσόκος 5, Βουνάκης 7 (2), Τσακωνίτης 17 (2)\nΣάββατο 3/03/07: Με προβλήματα ο Φοίνικας στη Βέροια\nΜε τους Γκανέτσα και Σιάτρα στην αποστολή θα ταξιδέψει ο Φοίνικας αύριο στη Βέροια. Αυτό όμως δε σημαίνει ότι έχουν ξεπεράσει πλήρως τα προβλήματα τραυματισμών, στο πόδι (αστράγαλο) και στο χέρι (καρπό) αντίστοιχα και η χρησιμοποίησή τους θα αποφασιστεί πριν από την έναρξη του παιχνιδιού.\nΠέμπτη 1/03/07: Διαιτητές στον αγώνα της Κυριακής με το Φίλιππο Βέροιας\nΟρίστηκαν οι διαιτητές για τον αγώνα Α.Σ.Φίλιππος Βέροιας-Α.Ο.Λ.Φοίνικας που θα διεξαχθεί την Κυριακή 4/03/07 στη Βέροια. Πρόκειται για τους κ.κ. Τσαουσίδη Χαράλαμπο (Β' κατηγ.) και Τζιβελεκίδου Σαββατία (Β' κατηγ.) του συνδέσμου διαιτητών Θεσ/κης.\nΤετάρτη 28/02/07: Φιλική ήττα στο Βόλο από τον Ιωνα\nΦιλική ήττα από τον Ιωνα Βόλου με 79-66 σε ένα αγώνα με πολλές ελλείψεις για το Φοίνικα. Συγκεκριμένα στην αποστολή συμμετείχαν μόνο 6 παίκτες, αφού οι Σιάτρας και Γκανέτσας είναι τραυματίες, ενώ οι Σακάρης, Δραγατογιάννης και Βασιλείου έλειπαν για προσωπικούς και επαγγελματικούς λόγους. Τέλος απών ήταν και ο Ζουμπάς, ο οποίος δύσκολα θα ακολουθήσει πλέον τις υποχρεώσεις της ομάδας.\nΚυριακή 25/02/07: Νικητής ο Φοίνικας στο ντέρμπυ με την Ε.Α.Λ.\nΜε νίκη προχώρησε ο Φοίνικας μέσα στο Αλκαζάρ επί της γηπεδούχου Ε.Α.Λ. με σκορ 66-68, σε ένα παιχνίδι που τελείωσε σχεδόν όπως κι αυτό του πρώτου γύρου. Συκεκριμένα στην τελευταία φάση του αγώνα και ενώ απέμεναν 1 δεύτερο και 1 δέκατο η Ε.Α.Λ. έκανε επαναφορά, την μπάλλα πήρε ο Τριανταφυλλίδης ο οποίος έδωσε πάσα στο Λάππα. Αυτός αντί να σουτάρει έκανε ντρίπλα και εύστοχο lay up με αποτέλεσμα να χάσει χρόνο και να μην προλάβει την κόρνα της γραμματείας και με το παιχνίδι να τελειώνει με νικητή το Φοίνικα.\nΤο παιχνίδι ξεκίνησε με την Ε.Α.Λ. να μπαίνει πιο δυνατά και να προηγείται με 5-0. Γρήγορα όμως οι φιλοξενούμενοι με σερί 10-0 περάσαν μπροστά με 5-10. Από εκεί και πέρα το παιχνίδι ισορρόπησε, με τις δύο ομάδες να εναλάσσονται στην πρωτοπορία στο σκορ και το α' δεκάλεπτο να τελειώνει με 18-19. Στον ίδιο ρυθμό συνεχίστηκε και το β' δεκάλεπτο με τις δύο ομάδες να έχουν ήδη φορτωμένους με 3 φάουλ και στον πάγκο, τους Τριανταφυλλίδη και Κουκουράβα αντίστοιχα. Στο τέλος όμως του δεκαλέπτου ο Φοίνικας με συνεχόμενα εύστοχα τρίποντα κατάφερε να πάρει μία διαφορά 10 πόντων (34-44 στο 20').\nΣτο γ' δεκάλεπτο οι φιλοξενούμενοι με άμυνα ζώνης κατάφεραν να ξεφύγουν ακόμα και με διαφορά 15 πόντων (36-51 στο 23'). Οι γηπεδούχοι όμως εκμεταλλευόμενοι τη χαλάρωση των παικτών του Φοίνικα, που νόμιζαν ότι το παιχνίδι είχε τελειώσει, κατάφεραν και μείωσαν στο 30' σε 55-60. Στο δ' δεκάλεπτο η διαφορά αυξομειωνόταν στους 3-7 πόντους με πάντα προηγούμενο το Φοίνικα. Ετσι φτάσαμε στα τελευταία δευτερόλεπτα όπου με τρίποντο του Θεοχαρίδη η Ε.Α.Λ. κατάφερε να μειώσει σε 66-67 25'' πριν το τέλος. Στην αμέσως επόμενη επίθεση οι διαιτητές υπέδειξαν, ένα μάλλον αμφισβητούμενο, μπρος-πίσω στο Λιάκο 14'' πριν το τέλος. Στην επίθεση της Ε.Α.Λ. ο Κουκουράβας έκλεψε την μπάλλα, δίνοντας ασίστ στο Λιάκο που έφευγε στον αιφνιδιασμό. Πριν το lay up όμως του έγινε φάουλ 4'' πριν το τέλος. Ο Λιάκος ευστόχησε στη μία από τις δύο βολές (66-68) και στη συνέχεια έκανε το 4ο ομαδικό φάουλ του Φοίνικα 1'' και 1 δέκατο πριν το τέλος. Με την επαναφορά οι παίκτες της Ε.Α.Λ. σημείωσαν καλάθι, εκπρόθεσμα όμως όπως υπέδειξαν οι διαιτητές.\nΦοίνικας: (Κυρατζής) Παπαδόπουλος 11 (1), Σιάτρας 2, Γκανέτσας 5 (1), Λιάκος 33 (5), Σουλιώτης, Σακάρης, Δραγατογιάννης 10, Παρβαντώνης, Κουκουράβας 7 (1), Ζουμπάς, Κωνσταντίνου.\nΕ.Α.Λ.: (Τριανταφυλλίδης) Χριστοδουλάκης, Αθανασόπουλος 18 (1), Κουλιούμπας, Τριανταφύλλου Λ. 15 (1), Τριανταφυλλίδης 10, Κουτρούλης, Λάππας 12, Μυλωνάς 4, Θεοχαρίδης 7 (1), Τριανταφύλλου Δ.\nΠαρασκευή 23/02/07: Γεύμα-προσφορά του κου Τσαγκάλη\nΓεύμα παρέθεσε χτες βράδυ, στη διοίκηση και στους παίκτες του Φοίνικα, ο γιατρός (και παλιός παίκτης) της ομάδας Αντώνης Τσαγκάλης στην ψησταριά "ο Βασίλης", ως δώρο για τη νίκη της προηγούμενης αγωνιστικής επί της Νίκης Βόλου.\nΤετάρτη 21/02/07: Διαιτητές στον αγώνα της Κυριακής με την Ε.Α.Λ.\nΟρίστηκαν οι διαιτητές για τον αγώνα Ε.Α.Λάρισας-Α.Ο.Λ.Φοίνικας που θα διεξαχθεί την Κυριακή 25/02/07 στο κλειστό γυμναστήριο του Αλκαζάρ. Πρόκειται για τους κ.κ. Σιμητόπουλο Ιωάννη (Β' κατηγ.) και Θεοδώρου Μιχαήλ (Γ' κατηγ.) του συνδέσμου διαιτητών Θεσ/κης.\nΤετάρτη 21/02/07: Kανονικά στις προπονήσεις και ο Χρ. Δραγατογιάννης\nΣτην τελική ευθεία βρίσκεται η προετοιμασία της ομάδας για τον Κυριακάτικο αγώνα με την Ε.Α.Λ., χωρίς ο κος Κυρατζής να αντιμετωπίζει ιδιαίτερα προβλήματα, αφού ο Δραγατογιάννης ακολούθησε κανονικά το πρόγραμμα της Τρίτης. Σήμερα εξ' άλλου αναμένεται να έρθει στη Λάρισα ο Παρβαντώνης, ενώ το παρόν θα δώσει και ο στρατευμένος Σουλιώτης.\nΠαρασκευή 16/02/07: Φιλική νίκη με 65-62 χτες επί του Αστέρα\nΜε φιλικό αγώνα με τον Αστέρα Λάρισας έκλεισε η προετοιμασία των παικτών του Φοίνικα για τις αργίες των Αποκρεών. Στον αγώνα που δεν είχε τόσο σημασία το σκορ, αλλά η προετοιμασία των δύο ομάδων, αγωνίστηκε κανονικά και ο Γ.Σιάτρας που έδειξε ότι ξεπέρασε το πρόβλημα με το γόνατό του.\nΤρίτη 13/02/07: Με προβλήματα η προετοιμασία για τον αγώνα με την Ε.Α.Λ.\nΜε πολλά προβλήματα ξεκίνησε η προετοιμασία του Φοίνικα για τον επόμενο αγώνα. Συγκεκριμένα εκτός προπονήσεων για μία εβδομάδα θα παραμείνει ο Χ.Δραγατογιάννης λόγω προβλήματος στον αχίλλειο τένοντα, ακολουθώντας πρόγραμμα φυσιοθεραπείας και θεραπευτική αγωγή. Εκτός προπονήσεων και ο Γ.Σιάτρας αφού ένιωσε ενοχλήσεις στο γόνατό του μετά τον αγώνα με τη Ν.Βόλου. Το μόνο θετικό είναι ότι μεσολαβεί η διακοπή του πρωταθλήματος λόγω των Αποκρεών και υπάρχει η ελπίδα ότι οι δύο παίκτες θα είναι έτοιμοι για τον αγώνα με την Ε.Α.Λ. Τέλος άγνωστο παραμένει, αν οι επαγγελματικές υποχρεώσεις επιτρέψουν στο Ν.Ζουμπά να ακολουθήσει το πρόγραμμα των δραστηριοτήτων της ομάδας μέχρι το τέλος της σεζόν ή αν θα πρέπει να αποτελεί παρελθόν για το Φοίνικα.\nΚυριακή 11/02/07: Η άμυνα έδωσε τη νίκη στο Φοίνικα με 66-53\nΧάρη στην εκπληκτική άμυνα των παικτών του ο Φοίνικας πήρε τη νίκη από τη Νίκη Βόλου πολύ πιο εύκολα απ' ότι αναμενόταν. Με το ξεκίνημα ο Φοίνικας πήρε ένα προβάδισμα με 8-0, με τους φιλοξενούμενους να πετυχαίνουν το πρώτο τους καλάθι 4:37 μετά την έναρξη του αγώνα. Με όπλο την ασφυκτική άμυνα η διαφορά ανέβηκε με το τέλος του πρώτου δεκάλεπτου στο +11 (18-7). Στον ίδιο ρυθμό συνεχίστηκε το παιχνίδι και στο δεύτερο δεκάλεπτο. Με τους Τσουρέλη και Τοπούζη καλά μπλοκαρισμένους η Νίκη Βόλου αδυνατούσε να ακολουθήσει στο σκορ και το ημίχρονο έκλεισε με 36-17 υπέρ των γηπεδούχων. Στο δεύτερο ημίχρονο οι παίκτες του Φοίνικα προσπάθησαν να κρατήσουν την υπέρ τους διαφορά. Στο τρίτο δεκάλεπτο η διαφορά κυμαινόταν από 15-23 πόντους (51-32 στο 30'). Στο τελευταίο δεκάλεπτο οι Βολιώτες κάνοντας μία ύστατη προσπάθεια, μειώσανε στο 36' σε 53-39. Γρήγορα όμως έγινε το 60-42, δίνοντας τέλος στις όποιες προσπάθειες των φιλοξενουμένων. Το τελικό 66-53 διαμορφώθηκε με δύο εύστοχα τρίποντα των φιλοξενουμένων στα τελευταία 35''.\nΦοίνικας: (Κυρατζής) Παπαδόπουλος 6 (2), Σιάτρας 3 (1), Γκανέτσας 12 (2), Λιάκος 24 (4), Σουλιώτης 4, Σακάρης, Δραγατογιάννης 8, Παρβαντώνης 3 (1), Κουκουράβας 4, Κωνσταντίνου 2, Βασιλείου.\nΝίκη Βόλου: (Ζαφειρούλης) Αγκρης, Τσουρέλης 14, Αναστασίου 5 (1), Κουτίνας 9 (2), Τοπούζης 6, Κυλεριώτης 9 (1), Στάμος, Καλίκος 5 (1), Παρασκευάς 5.\nΠέμπτη 8/02/07: Διαιτητές στον αγώνα της Κυριακής με τη Nίκη Βόλου\nΟρίστηκαν οι διαιτητές για τον αγώνα Α.Ο.Λ.Φοίνικας-Γ.Σ.Νίκη Βόλου που θα διεξαχθεί την Κυριακή 11/02/07 στο κλειστό γυμναστήριο του Αγίου Θωμά. Πρόκειται για τους κ.κ. Παπαθανασίου Στέφανο (Β' κατηγ.) και Ντάβαρη Παναγιώτη (Β' κατηγ.) του συνδέσμου διαιτητών Αττικής.\nΚυριακή 4/02/07: Δε μπόρεσε να αντισταθεί στην πρωτοπόρο Γουμένισσα ο Φοίνικας\nΗττα υπέστη ο Φοίνικας με 63-74 από την καλύτερή του Γουμένισσα. Οι φιλοξενούμενοι πήραν από νωρίς προβάδισμα στο σκορ και με όπλο την εκπληκτική ευστοχία τους στα σουτ 3 πόντων κατάφεραν να προηγηθούν στο 10' με 9-18 και στο 20' με 27-45. Να σημειωθεί ότι από τους 45 πόντους του α' ημιχρόνου τους 39 τους πέτυχαν με 13/18 τρίποντα (ποσοστό ευστοχίας 72,2%). Στο β' ημίχρονο οι παίκτες του Φοίνικα προσπάθησαν, πιέζοντας περισσότερο στην περιφέρεια, να πλησιάσουν στο σκορ κάτι που φάνηκε να αποδίδει στο 28' όταν και μείωσαν στο 42-52. Η Γουμένισσα όμως φάνηκε πολύ έμπειρη ομάδα, έκλεισε το γ' δεκάλεπτο προηγούμενη με 42-59 και δεν άφησε σε κανένα σημείο τη διαφορά να πέσει σε μονοψήφιο αριθμό. Στα τελευταία λεπτά παίχθηκε ελεύθερο μπάσκετ με τους φιλοξενούμενους να παίρνουν μία εύκολη νίκη με 63-74.\nΦοίνικας: (Κυρατζής) Παπαδόπουλος 4, Σιάτρας 16 (1), Γκανέτσας 2, Λιάκος 8 (1), Σουλιώτης 6, Σακάρης 7 (1), Δραγατογιάννης 1, Παρβαντώνης 3 (1), Κουκουράβας 16 (1), Ζουμπάς, Κωνσταντίνου.\nΠέμπτη 1/02/07: Διαιτητές στον αγώνα της Κυριακής με τη Γουμένισσα\nΟρίστηκαν οι διαιτητές για τον αγώνα Α.Ο.Λ.Φοίνικας-Α.Ο.Κ.Γουμένισσας που θα διεξαχθεί την Κυριακή 4/02/07 στο κλειστό γυμναστήριο του Αγίου Θωμά. Πρόκειται για τους κ.κ. Καλεμκερίδη Ιωάννη (Α' κατηγ.) και Μπλέτσα Γεώργιο (Β' κατηγ.) του συνδέσμου διαιτητών Θεσσαλονίκης.\nΕντωμεταξύ σε χθεσινό φιλικό η ομάδα του Φοίνικα ηττήθηκε στο κλειστό του Αγίου Θωμά από τον Ιωνα Βόλου με σκορ 76-78\nΤετάρτη 31/01/07: Φιλικός αγώνας με τον Ιωνα Βόλου\nΦιλικό παιχνίδι θα διεξαχθεί σήμερα το απόγευμα στις 19:30 στο κλειστό του Αγίου Θωμά μεταξύ του Φοίνικα και του Ιωνα Βόλου στα πλαίσια της προετοιμασίας των δύο ομάδων για τους αγώνες του Σαββατοκύριακου με αντιπάλους τη Γουμένισσα και τον Ερμή Αγιάς αντίστοιχα.\nΚυριακή 28/01/07: Εφτασε τις 7 νίκες ο Φοίνικας\nΤην τρίτη εκτός έδρας νίκη του πέτυχε ο Φοίνικας στην Κατερίνη επί του Πιερικού με 79-85. Το παιχνίδι ξεκίνησε με τους φιλοξενούμενους να παίρνουν και να κρατούν το προβάδισμα στο σκορ σε όλο το πρώτο δεκάλεπτο (15-18). Στο ίδιο μοτίβο συνεχίστηκε ο αγώνας μέχρι το 16', όπου το σκορ ήταν 23-28 υπέρ του Φοίνικα. Ομως με ένα σερί 13-3 στα τελευταία λεπτά του πρώτου ημιχρόνου οι Κατερινιώτες κατάφεραν να περάσουν μπροστά με 36-31. Με το ξεκίνημα του β' ημιχρόνου ο Πιερικός πήρε τη μεγαλύτερη διαφορά του στον αγώνα (40-31). Η αντίδραση των Λαρισαίων υπήρξε άμεση, μειώσαν γρήγορα σε 42-41 και κλείσαν το τρίτο δεκάλεπτο ισόπαλοι 55-55. Στο τέταρτο και κρισιμότερο δεκάλεπτο υπήρχε συνεχής εναλλαγή στο προβάδισμα. 4:29 πριν από το τέλος όμως και ενώ το σκορ ήταν 67-64, ο προπονητής των γηπεδούχων κος Χελιδόνης εισέβαλε στο γήπεδο διαμαρτυρόμενος για μία απόφαση των διαιτητών, με αποτέλεσμα να αποβληθεί. Με δύο εύστοχες βολές και δύο συνεχόμενα τρίποντα των Κουκουράβα και Λιάκου ο Φοίνικας ξέφυγε με 67-72. Οι παίκτες του Πιερικού προσπάθησαν να γυρίσουν το παιχνίδι στέλνοντας τους Λαρισαίους στις βολές, όπου όμως οι τελευταίοι παρουσιάστηκαν πολύ εύστοχοι. Ετσι το τελικό 79-85 ήρθε φυσιολογικά.\nΦοίνικας: (Κυρατζής) Παπαδόπουλος 10 (1), Σιάτρας 10 (1), Γκανέτσας 1, Λιάκος 28 (2), Σουλιώτης, Σακάρης 2, Δραγατογιάννης 8, Παρβαντώνης, Κουκουράβας 26 (2), Ζουμπάς, Κωνσταντίνου.\nΠαρασκευή 26/01/07: Χωρίς απουσίες την Κυριακή στην Κατερίνη\nΧωρίς απουσίες, εκτός απροόπτου, θα παραταχθεί ο Φοίνικας την Κυριακή στον αγώνα με τον Πιερικό, αφού ο τραυματισμός του Σιάτρα στο γόνατο στο ματς με τον Αρχέλαο,δεν αποδείχθηκε σοβαρός, ενώ θα επιστρέψει και ο Αβ. Παπαδόπουλος ο οποίος εξέτισε την ποινή της μιας αγωνιστικής.\nΠέμπτη 25/01/07: Διαιτητές στον αγώνα της Κυριακής με τον Πιερικό\nΟρίστηκαν οι διαιτητές για τον αγώνα Σ.Φ.Κ.Πιερικός-Α.Ο.Λ.Φοίνικας που θα διεξαχθεί την Κυριακή 21/01/07 στο κλειστό γυμναστήριο της Κατερίνης. Πρόκειται για τους κ.κ. Καλεμκερίδη Ιωάννη (Α' κατηγ.) και Συμεωνίδη Στυλιανό (Γ' κατηγ.) του συνδέσμου διαιτητών Θεσσαλονίκης.\nΚυριακή 21/01/07: Μεγάλη νίκη επί του πρωτοπόρου Αρχέλαου Κατερίνης\nΝίκη με σκορ 79-73 επί του Αρχέλαου Κατερίνης πέτυχε ο Φοίνικας στο κλειστό του Αγίου Θωμά. Οι παίκτες του Φοίνικα μπήκαν δυνατά στον αγώνα και κατάφεραν από τη πρώτη στιγμή να προηγηθούν στο σκορ. Στο 8:12 το σκορ ήταν 17-10 αλλά το δεκάλεπτο έκλεισε με 17-14. Στο δεύτερο δεκάλεπτο το παιχνίδι ήταν αμφίρροπο με τις δύο ομάδες να εναλλάσονται στο σκορ χωρίς καμία να μπορεί να ξεφύγει. Το ημίχρονο βρήκε τους φιλοξενούμενους να προηγούνται με 31-34. Το κλειδί για την τελική έκβαση του αγώνα ήταν το τρίτο δεκάλεπτο και η φανταστική άμυνα των παικτών του Φοίνικα. Το επί μέρους σκορ του τρίτου δεκαλέπτου ήταν 20-3, ενώ η διαφορά έφτασε τους +14 (51-37). Στο τελευταίο δεκάλεπτο ο Φοίνικας είδε το Γ.Σιάτρα να φεύγει από τον αγώνα τραυματισμένος στο γόνατο, ενώ το σκορ ήταν 62-42 (η μεγαλύτερη διαφορά στο παιχνίδι). Από το σημείο εκείνο και μετά οι παίκτες του Αρχέλαου πιέσαν σε όλο το γήπεδο. Από τη μία τα λάθη λόγω της πίεσης και από την άλλη η αστοχία στις βολές έφερε το σκορ στο 65-60 2:42 πριν από τη λήξη. Στα τελευταία λεπτά όμως οι παίκτες του Φοίνικα φάνηκαν πιο ψύχραιμοι, δεν άφησαν τη διαφορά να πέσει κι άλλο, πετυχαίνοντας έτσι μία σπουδαία νίκη με 79-73 επί ενός πολύ καλού αντιπάλου.\nΣτον αγώνα δε συμμετείχε ο τιμωρημένος Αβραάμ Παπαδόπουλος (μάλλον θα τιμωρηθεί μόνο με αυτήν την αγωνιστική), ενώ ανησυχία υπάρχει για τον τραυματισμό του Γ.Σιάτρα στο γόνατο.\nΦοίνικας: (Κυρατζής) Σιάτρας 16 (2), Γκανέτσας 4, Λιάκος 23 (2), Σουλιώτης 2, Σακάρης 7, Δραγατογιάννης 17, Παρβαντώνης, Κουκουράβας 10, Κωνσταντίνου, Βασιλείου.\nΠαρασκευή 19/01/07: Διαιτητές στον αγώνα της Κυριακής με τον Αρχέλαο Κατερίνης\nΟρίστηκαν οι διαιτητές για τον αγώνα Α.Ο.Λ.Φοίνικας-Γ.Α.Σ.Αρχέλαος Κατερίνης που θα διεξαχθεί την Κυριακή 21/01/07 και ώρα 18:00 στο κλειστό γυμναστήριο του Αγίου Θωμά. Πρόκειται για τους κ.κ. Λαζαρίδη Κων/νο (Α' κατηγ.) και Νικηφορίδη Γαβριήλ (Β' κατηγ.) του συνδέσμου διαιτητών Θεσσαλονίκης.\nΤρίτη 16/01/07: Ανάδοχος παιδιού μέσω της Actionaid Ελλάς ο Φοίνικας\nΑνάδοχος ενός 8χρονου Πακιστανού έγινε η ομάδα του Φοίνικα Λάρισας, μετά την αποδοχή της σχετικής αίτησης του Δ.Σ. από τη φιλανθρωπική, μη κερδοσκοπική οργάνωση ActionAid, καλώντας ταυτόχρονα όλο το φίλαθλο κόσμο να βοηθήσει με τη συμμετοχή του, την ίδια ή και οποιαδήποτε άλλη οργάνωση που μάχεται για έναν καλύτερο κόσμο.\nΚυριακή 14/01/07: Ηττα με 92-84 σε ένα επεισοδιακό παιχνίδι\nΤην ήττα γνώρισε ο Φοίνικας στο Αργος Ορεστικό από την τοπική ομάδα σε ένα παιχνίδι με πολλές διακυμάνσεις. Η ομάδα του Φοίνικα ξεκίνησε δυνατά, προηγούμενη με 0-5 και 3-8. Γρήγορα όμως οι γηπεδούχοι πέρασαν μπροστά και προηγήθηκαν στο πρώτο δεκάλεπτο με 22-20. Στο δεύτερο δεκάλεπτο όμως με πολύ κακή άμυνα, πολλά λάθη και το Θ.Λιάκο να είναι ο μόνος που να μπορεί να δώσει λύσεις επιθετικά, ο Φοίνικας βρέθηκε πίσω στο σκορ και η διαφορά πήρε τη μεγαλύτερη τιμή της με τη λήξη του ημιχρόνου (52-36). Στο δεύτερο ημίχρονο αν και το σκορ πήγε στο 55-36 στο 22', ο Φοίνικας κατάφερε να ξαναμπεί στο παιχνίδι, μειώνοντας τη διαφορά στους 8 στο 29' (65-57). Με ένα σερί όμως 9-0 από τους παίκτες του Αργους στο τελευταίο λεπτό, το σκορ έγινε 74-57. Να σημειωθεί ότι σε νεκρό χρόνο ο Μούμογλου του Αργους πέτυχε τρίποντο από το ένα καλάθι στο άλλο. Ενώ όλα έδειχναν ότι το παιχνίδι έχει κριθεί, οι παίκτες του Φοίνικα με πολύ καλή άμυνα κατάφεραν σιγά σιγά να ροκανίσουν τη διαφορά και να μειώσουν 1:10 πριν από το τέλος σε 84-81. Στο σημείο αυτό έχασαν την ευκαιρία να ισοφαρίσουν το παιχνίδι ύστερα από άστοχο σουτ 3 πόντων του Γ.Σιάτρα. Από εκεί και πέρα προσπάθησαν με συνεχόμενα φάουλ να καταφέρουν κάτι καλύτερο, αλλά η ευστοχία των παικτών του Αργους στις βολές έφερε το τελικό 92-84.\nΜετά τη λήξη του αγώνα σημειώθηκε ένα μικροεπεισόδιο ανάμεσα στον Αβραάμ Παπαδόπουλο και το Β.Κόττα του Αργους Ορεστικού, που είχε όμως ως αποτέλεσμα να κρατηθεί το δελτίο του πρώτου.\nΦοίνικας: (Κυρατζής) Παπαδόπουλος 15 (1), Σιάτρας 8 (1), Γκανέτσας 2, Λιάκος 45 (6), Σουλιώτης, Σακάρης, Δραγατογιάννης 6, Παρβαντώνης, Κουκουράβας 8 (2), Κωνσταντίνου, Βασιλείου.\nΠέμπτη 11/01/07: Διαιτητές στον αγώνα της κυριακής με το Αργος Ορεστικό\nΟρίστηκαν οι διαιτητές για τον αγώνα Α.Σ.Αργος Ορεστικό-Α.Ο.Λ.Φοίνικας που θα διεξαχθεί την Κυριακή 14/01/07 στο κλειστό γυμναστήριο του Αργους Ορεστικού. Πρόκειται για τους κ.κ. Ευφραιμίδη και Μπούτση του συνδέσμου διαιτητών Κεντρικής Μακεδονίας.\nΚυριακή 7/01/07: Ανετη νίκη με 70-47 επί της Καστοριάς\nΜε το δεξί άνοιξε τις υποχρεώσεις της για το 2007 η ομάδα του Φοίνικα επικρατώντας με 70-47 επί της Καστοριάς. Το παιχνίδι ξεκίνησε με τους γηπεδούχους να προηγούνται με 5-0, να ξεφεύγουν στο σκορ με 12-5 και 20-9, αλλά με τους φιλοξενούμενους να καταφέρνουν να μειώσουν σε 20-14 στο 10΄ και 20-17 στο 11'. Για πρώτη και μοναδική φορά η ομάδα της Καστοριάς πέρασε μπροστά στο σκορ στο 14' με 25-26. Από εκεί και πέρα οι παίκτες του Φοίνικα πίεσαν στην άμυνα και με εύκολα καλάθια κατάφεραν να κλείσουν το ημίχρονο με 36-26. Στο δεύτερο ημίχρονο η Καστοριά προσπάθησε να κρατηθεί κοντά στο σκορ, κάτι που όμως δεν έγινε για να φθάσει η διαφορά στο +19 (51-32) στο 28' και να κλείσει το γ' δεκάλεπτο με 53-39. Στο δ' δεκάλεπτο η διαφορά συνεχώς μεγάλωνε για να κλείσει στο +23 (70-47).\nΦοίνικας: (Κυρατζής) Παπαδόπουλος 7, Σιάτρας 10, Γκανέτσας 12 (3), Λιάκος 15, Σουλιώτης 3, Σακάρης, Δραγατογιάννης 6, Παρβαντώνης 4, Κουκουράβας 13, Ζουμπάς, Κωνσταντίνου.\nΣάββατο 6/01/07: Κοπή πίτας του ανδρικού τμήματος\nΟ Θεόδωρος Λιάκος ήταν ο τυχερός κατά την κοπή της πίτας του ανδρικού τμήματος σήμερα στις 12:30 στο κλειστό του Αγίου Θωμά. Παρουσία διοίκησης, προπονητού και παικτών, ανταλλάχθηκαν ευχές για την καινούρια χρονιά, ενώ υπήρχε συγκρατημένη αισιοδοξία για την έκβαση του αυριανού αγώνα με την Καστοριά.\nΠέμπτη 4/01/07: Διαιτητές στον αγώνα της Kυριακής με την Καστοριά\nΟρίστηκαν οι διαιτητές για τον αγώνα Α.Ο.Λ.Φοίνικας-Α.Σ.Καστοριάς που θα διεξαχθεί την Κυριακή 7/01/07 στο κλειστο γυμναστήριο του Αγ.Θωμά. Πρόκειται για τους κ.κ. Συμεωνίδη Στυλιανό (Γ' κατηγ.) και Τσιρτσιμάλη Στέφανο(Γ' κατηγ.) του συνδέσμου διαιτητών Θεσσαλονίκης.